
„Smrť je všade. Môžu ňou byť svetlá vzdialeného auta, ktoré sa objavia na ďalekom kopci. Chvíľu ich vidno, potom zmiznú v tme, akoby sa vyparili. Onedlho sa však objavia na vrcholku ďalšieho stúpania a znova sa stratia. Sú to svetlá na čele smrti.

Smrť si ich nasadí ako klobúk a cvalom vyrazí, dobieha nás, je stále bližšie a bližšie. Občas svetlá vypne, ale nikdy sa nezastaví.“

CARLOS CASTANEDA


Oddelená skutočnosť

 

„Vtedy sa vo mne prebudilo temné podozrenie: či napokon aj my, živé bytosti, nie sme podobní tým papierovým zdrapom? – Či aj nás nepreháňa sem a tam nejaký neviditeľný, nepochopiteľný ‚vietor‘ a neurčuje naše konanie, zatiaľ čo si v našej prostoduchosti myslíme, že sa riadime vlastnou slobodnou vôľou? Čo ak život v nás nie je nič iné než nevyspytateľný veterný vír?“

GUSTAV MEYRINK


Golem



 

Neznášam odpočívadlá pri cestách. Bývajú špinavé, dýchajú samotou. Desia ma. Lákajú ťa, nech zaparkuješ, trochu sa prejdeš; predstierajú bezpečnosť.

Farebné lavičky, preliezačky, okrúhle stolíky...

Ako stvorené na príjemné posedenie. Také sa zdajú – jedine z diaľky. Len čo vystúpiš a prizrieš sa zblízka, oľutuješ, že si sa dal zviesť. Ovanie ťa čosi nezdravé. Niekedy smrad – močovka, výkaly, hnijúce zvyšky jedla. Inokedy nosom nič nezachytíš, no rozklad aj tak visí vo vzduchu. Farba na lavičkách a preliezačkách sa odlupuje, preplnené odpadkové koše vyvrhujú smeti, na asfalte medzi špakmi sa povaľujú použité prezervatívy. Vytŕčajú biele nafúknuté bruchá, až ťa strasie od hnusu. Ilúzia príjemnosti sa nadobro rozpadne, keď postrehneš, že žltá tráva aj udupaná zemina okolo kríkov sú posiate špinavými servítkami, kusmi novín a útržkami toaletného papiera.

Už sa len posadiť a zajesť si, vytiahnuť chlieb so salámou, pustiť sa do toho. Dobrú chuť.

Ja som sa do ničoho nepúšťal. Nie som dobrodružný typ. Bohato mi stačilo, že za necelé tri mesiace už trinásty raz mierim do Banskej Bystrice. Spočiatku, keď som trasu detailne nepoznal, to nebolo také zlé. Najprv jazda cez Dolný Liptov, potom Donovaly a po kľukatej ceste až na Staré Hory. Odtiaľ je to už na skok. Keď tadiaľ ideš prvých párkrát, cesta ťa upúta – striedajú sa lesy a obce, každú chvíľu ti pred očami vyvstane pekný výhľad. Vysoké horské masívy, zelené údolia, divoké potoky...

Lenže netrvá dlho, nanajvýš štyri až päť jázd, a všetko ti to zovšednie, splynie do nezaujímavej sivej masy. Zahryzne sa do teba nuda. Žviaka ťa po celý čas, celé dve hodiny. Ak chytíš kolónu vlečúcich sa kamiónov, tak aj viac. Možno preto som zabočil na odpočívadlo, hoci ich z duše neznášam. Potreboval som aspoň na chvíľu vystúpiť z auta, natiahnuť si chrbát aj stuhnuté nohy. Čokoľvek, len aby som unikol nude, ktorá ma drvila v tesnom priestore.

Úzke miniparkovisko, žiadna benzínka, reštaurácia ani motorest. Iba zopár parkovacích miest, dva stolíky s lavičkami, otlčený kontajner. Samozrejme, preplnený odpadkami.

Nikto tam neparkoval, premávka bola neobvykle riedka. Sobotné dopoludnie – kto nemusí, necestuje. Iba ja sa ako blb trmácam po výkazy do Bystrice.

Svoje desaťročné suzuki som odstavil pekne na kraj; dal som si záležať, aby nezabralo ani kúsok zo susedného parkovacieho pľacu. Bývam ohľaduplný, niekedy až prehnane. Dôsledný, perfekcionistický, niekto by povedal, že až úzkostlivý účtovníček. Moje pravé ja.

Otvoril som dvierka, vystúpil, slastne sa natiahol. Mrholilo, ale iba mierne, počas jazdy som ani nezapol stierače. Zhlboka som sa nadýchol chladného vzduchu. Aróma blízkeho lesa sa v ňom miešala s puchom olovnatých výfukových splodín. V diaľke sa črtali Nízke Tatry, končiare mali zapichnuté v nízko letiacich oblakoch. Ťažké nacucané mračná vypĺňali celú oblohu – zázrak, že ešte nelialo.

Zamkol som auto – okrem ohľaduplnosti vynikám aj opatrnosťou – a vykročil k stolíkom pri zvyškoch detského pieskoviska. Pri každom kroku som sa zdvihol na špičky, aby som napol a uvoľnil lýtka, ktoré mi počas šoférovania príšerne tŕpnu. Otočil som sa, pozrel na svoje auto. Čierne suzuki stálo na popraskanom asfalte, po kapote mu stekali dažďové kvapky. Výstižný obraz. Stislo mi srdce, premkol ma sivý žiaľ. Prišlo mi auta ľúto – odpočívadlá sú kráľovstvá opustenosti. Keď na nich zastavíš v nesprávny čas, samota ťa razom ohlodá.

Prirodzene, nebolo mi ľúto rachotiny, ľutoval som seba samého. Odpočívadlá ma zakaždým dostanú, preto ich neznášam. Dnes to bolo horšie než zvyčajne. Pohľad na suzuki vyrazil bezpečnostnú západku, z pamäti sa mi vyvalili spomienky. Vysypali sa ako odpadky z preplneného kontajnera, o ktorý som sa musel oprieť.

Výlet do Banskej Bystrice, spoločná cesta do Prahy, nedeľné výjazdy na Hornú Oravu a do Poľska...

Chvíľková nevoľnosť, stačí zhlboka dýchať a prejde to.

Táňa, Táňa, Táňa...

V aute sme sa smiali, rozprávali, bozkávali aj milovali. To posledné iba v obmedzenom rozsahu – nízka strecha a úzke sedadlá neumožňovali púšťať sa do žiadnych väčších akcií. Celý vzťah s Táňou bol v obmedzenom rozsahu.

Štyri roky nesmelého, opatrného šťastia a nevyslovených nádejí. Nikdy som sa neodvážil povedať jej, že odkedy ju poznám, nikoho ďalšieho už nehľadám – ani podvedome, na žiadnej úrovni.

Okolie sa rozšumelo, dážď zhustol. Kropili ma prívaly drobných pichľavých kvapiek. Vykročil som k autu, spravil tri kroky, zastal.

Pohni, lebo premokneš.

Nerozhodne som postával, odrazu sa mi nechcelo zaliezť do uzavretého priestoru.

Pohni, lebo premokneš a prechladneš!

V aute som Táni daroval dámske hodinky Wellington. Nikdy nezabudnem na jej rozžiarené oči a čistú, prostú radosť.

Prázdne auto bolo plné duchov. Fádne odpočívadlo mi náhle pripadalo pohostinnejšie než tmavý priestor za oknami.

Chvíľková nevoľnosť, zhlboka dýchaj a prejde to. Naozaj.

Stačí sa iba vydýchať a duchovia zmiznú. Len čo pominie nápor clivoty, rázne ich zaženiem naspäť do zabudnutia.

Vydržať, chvíľu vydržať a nenasadnúť do auta. Inak ma schmatnú, posadnú, neopustia po zvyšok cesty.

Vyhrnul som si golier, dýchol do dlaní a urobil zopár nerozhodných úkrokov. Prešiel som na opačnú stranu plochy – až k poslednému parkovaciemu miestu. Práve som sa otáčal, aby som zamieril naspäť, keď som si to všimol.

Čierny predmet na mokrom, lesknúcom sa asfalte.

Akási hranatá krabička, úhľadný tvar.

Prižmúril som oči, prikročil bližšie. Zradná prvoplánová zvedavosť.

Čo to tam leží? Pravidelný tvar bil do očí, vystupoval spomedzi neforemných odpadkov.

Lepšie som sa prizrel a všimol si, že z krabičky vytŕča kábel. Tmavý, splýval s asfaltom. Vtedy mi svitlo.

Asi GPS-ka, niekto tu stratil navigačný systém. Zatipoval som, že celkom drahý.

Zohol som sa, chytil zariadenie, striasol z neho vodu. Nebola to GPS-ka, ale autokamera značky Eltrinex. Šikovná vecička. Pripevníš ju na predné sklo a ona zaznamená priebeh jazdy. Už dávno som si takú plánoval kúpiť. Dosť nákladná hračka, ale oplatí sa – hoviad na cestách je čoraz viac. Ak sa niečo prihodí... Môžeš potom vysvetľovať a dokazovať, koľko len chceš. Sme na Slovensku, pravdu má ten, kto je náš človek alebo má viac peňazí. A to určite nie som ja. Ani jedno. Táňa mi to zopakovala aspoň tisíckrát.

Poobzeral som sa, či nablízku predsa len niekoho nezbadám. Keby tam ktosi bol, hneď by som mu kameru vrátil. Spomínal som, že občas bývam prehnane ohľaduplný?

Lenže nikoho. Prístroj mi oťažel v rukách, preglgol som. Čo teraz? Jasné, že by sa mi taká kamerka hodila... Ale iba tak si ju zobrať?

Zlodej!

Celý ja. Ešte som nič neurobil, a už na seba ziapem, aký som lupič.

Navyše, na kameru som naďabil náhodou, majiteľa nikde nevidno. Žiadna krádež, nič také!

Znova som sa poobzeral, naokolo pusto.

Strčil som ju do vrecka, náhlivo prešiel k autu, nasadol a pribuchol dvere. Chvíľu som počkal, či sa majiteľ nevráti. Dal som tomu dve minúty. Celé, na sekundu presne. Potom som už neotáľal. Olizol som si pery, naštartoval a so zapišťaním pneumatík ušiel z odpočívadla.

 

  *

 

Domov som sa vrátil až večer, úplne grogy. Vyčerpalo ma šoférovanie aj pracovné banality. Ale to nebolo hlavné. Najviac ma vyšťavili výčitky z toho, čo som urobil. Už odmalička som takýto ustráchaný. V škôlke som raz Emilovi Druskovi ukradol zopár pohľadníc z Bulharska – doteraz ma za to z času na čas hryzie svedomie.

Privlastnenie kamery bolo veľká vec. Úplne nepodstatné, že som ju našiel. Tak či tak nebola moja, nepatrila mi, uchmatol som ju. Asi mám premotivované superego, ktoré podľa Freudovej teórie stále dozerá, či sa správame morálne. Schmatnutie kamery sa mu nepáčilo. Odvtedy na mňa vrieskalo. Po celý zvyšok cesty.

Zlodej, zlodej, zlodej!

A keď si konečne vykričalo hlasivky, začalo šepkať, čo bolo ešte horšie.

Páčilo by sa ti, keby si stratil niečo cenné a niekto by si to privlastnil?

Nemohol si ešte chvíľu počkať, či sa majiteľ nevráti?

Si na seba hrdý?

Pŕhlivá záľaha, jedna otázka vyrývavejšia než druhá. Najradšej by som kameru ešte za jazdy vyšmaril z okna, ale nemal som na to sily. Predsa len, doteraz som nič také drahé nenašiel. Nikdy v živote. Najmä po divokom rodeu, čo som si v posledných mesiacoch užil s Táňou, som si trochu šťastia zaslúžil. Tak som si hovoril, vytrvalo som si to opakoval.

No vyčerpal som sa skôr než prekliate superego. Nedalo mi pokoja, nezmĺklo ani na chvíľu, rozptyľovalo ma pri šoférovaní. Napadlo mi, že sa vykúpim, že tomu urobím koniec. Zastal som pri benzínke neďaleko Harmanca a zapol kameru do napájania.

„Aj tak bude pokazená,“ uistil som sa. Premáčal ju dážď, možno ju poškodil náraz, keď niekomu vypadla z auta. Alebo vypovedala službu, a preto ju na odpočívadle ktosi odhodil.

„Bude pokazená,“ zopakoval som. Pri svojom šťastí, či skôr sústavnej smole, som si zvykol očakávať nedobrý výsledok. Niežeby mi to pomáhalo, ale aspoň som sa nesklamal. Jedine pri Táni som urobil chybu a úporne dúfal, že sa všetko obráti na dobré. O to viac to potom bolelo.

Prezrel som kameru – drobná plastová krabička. Na jednej strane objektív, na druhej matný vyhasnutý displej. Napodiv nebol rozbitý ani prasknutý, iba zamazaný od blatistých kvapiek. Pretrel som ho a stisol tlačidlo, ktorým sa prístroj zapínal.

„Bude pokazená.“

Displej sa rozsvietil, privítala ma krátka melódia. Znela mi najveselšie na svete, ani vianočné koledy by ma tak nepotešili.

Funguje! Kamera funguje!

Cítil som, ako sa mi nadvihli kútiky úst. Samy od seba. Aspoň raz mám trochu šťastia, konečne sa usmialo aj na mňa.

Dlho som sa netešil. Druhý dych chytilo aj superego. Tentoraz už nekládlo otázky, namiesto toho vykrikovalo obvinenia.

Ukradol si funkčnú kameru!

Taká drahá vec a ty si ju zobral!

Naschvál si odtiaľ zdrhol. Nechcel si, aby sa po ňu majiteľ vrátil!

Mal som toho plné zuby, občas sa neznášam. Vytiahol som kábel z napájania, zvinul ho a prístroj zavrel do priehradky. Nech ho aspoň nemám na očiach.

Do Bystrice som pre zdržanie dorazil až o dvadsať minút neskôr. Znervóznilo ma to, lebo zvyčajne nemeškám. Nikdy a nikde, na to som háklivý.

Klient mal na háku, bol rád, že som sa vôbec dotrepal. Nikto iný by sa s ním v sobotu nekašlal. Ani ja by som nebol taký obetavý, kebyže mám na výber. Lenže nemôžem vyskakovať, každé euríčko mi je dobré. Ľudí, čo v dnešnej dobe riešia firemné účtovníctvo takto starosvetsky, zas tak veľa nie je.

Vybavil som, čo bolo treba, naložil hŕby výkazov a pobral sa na spiatočnú cestu. Trikrát hádaj, na čo som po celý čas myslel.

Ako sa kamera dostala na odpočívadlo? Vyhodil ju niekto? Ak áno, prečo to urobil? Veď bola funkčná, určite aj poriadne drahá. Taký prístroj iba tak nevyhodíš, a už vôbec nie akurát vtedy, keď cestuješ.

Možno v tom nebol zámer. Čo keď vypadla bez toho, aby si to posádka všimla? Napríklad taká rodinka – manželia, dve decká a pes. Zastali na odpočívadle, vyhrnuli sa von, aby si uľavili v blízkych kríkoch. Kamerka pri tom skĺzla po poťahu sedadla a vypadla. Nevšimli si to, natlačili sa naspäť, vyrazili za šťastím.

Aj taký variant bol možný, hoci sa mi nezdal pravdepodobný. Celé to bolo čudné. Prehŕňal som v hlave scenáre, nadobro ma to pohltilo. Stále som však nešípil nič zlé, nevarovala ma žiadna predtucha. Ak sa inštinkt vystríhajúci pred nebezpečím ozval, prekričalo ho besniace superego.

Spásny nápad som dostal až po návrate domov. Na večeru som si uvaril párky zo supermarketu. Tak som si žil. Polotovary bez chuti plus balený chlieb. Moja prítomnosť, zrejme aj budúcnosť.

Možno je v kamere niečo nahraté, napadlo mi, keď som umýval tanier. Majstrovský ťah môjho prebujneného svedomia. Podsunulo myšlienku, ktorej som nedokázal odolať. V autokamere sa predsa ukladajú nahrávky z jazdy. Práve to je jej zmysel – vytvárať archív pre prípad, že by ho bolo treba. Keď si prehrám, čo kamera zaznamenala, možno budem múdrejší. Pri troche šťastia – ak sa dnes už navždy nevyčerpalo – zistím, ako sa prístroj ocitol na odpočívadle. Ako a prečo. Možno zachytím aj čosi o predchádzajúcich majiteľoch. Ak to osud chce a podhodí niečo, podľa čoho ich identifikujem, vari im kameru ako vzorný občan vrátim.

„Až taký blbec by si hádam nebol,“ presviedčal som sa.

Bez úspechu.

 

  *

 

Svoju novú kamošku som zapojil do elektriny a spustil. Displej sa rozžiaril, ponúkol mi farebné menu. Vybral som položku archív. Ukázalo sa pár adresárov označených dátumami. Posledný spred dvoch dní: 8. 10. 2017. Okej, všetko ako po masle.

Otvoril som adresár, vyvalila sa hŕba videí. Kamera nenahrávala do jedného obrieho súboru, ale vytvárala kratšie dvadsaťminútové úseky.

Spustil som prvý, nech zbytočne neotáľam.

Niekto práve naštartoval auto, kamera pripevnená o čelné sklo začala nahrávať. Na obraze sa ukázal aj čas: 17.03. Žiadny zvuk, ale spoznal som lokalitu – bolo to na brehu Liptovskej Mary. Kúsok od Bobrovníka, na malom parkovisku vedľa múrov stredovekého kostola. Známy pľac, často tam parkujú rybári, rekreanti a turisti. V októbri som druhú aj tretiu kategóriu mohol rovno vylúčiť – okrem miestnych tam vtedy nikto nechodí.

Auto sa pohlo, kamera nasnímala prázdne parkovisko.

Potvrdený predpoklad; na jeseň býva okolie priehrady vyľudnené. Niet sa čomu čudovať. Nevľúdne počasie, chladné vetry od Západných Tatier, tmavá rozčerená hladina.

Auto sa otočilo smerom od nádrže, zastalo.

Šofér na niekoho čaká, premietal som.

Vzápätí popred kapotu, rovno cez záber, prešiel akýsi chlapík. Statná postava, brada, šiltovka. Rybár, dobre som tipoval. Mozaika začínala dávať zmysel. Zrejme dvaja nadšenci rybolovu – vyšli si k priehrade, povenovali sa svojmu hobby, teraz sa vracajú domov. Načase, veď o hodinku padne šero, o dve už bude tma.

Obraz sa zachvel, lebo týpek nastúpil a pribuchol dvere. Auto sa rozbehlo, vyrazili.

Záber sa znova zatriasol – hrboľatá cesta plná výmoľov. Škoda, že kamera nenahrávala aj zvuk – určite by som začul nadávku. Dianie sa však odvíjalo v nemej verzii. Mohol som si iba domýšľať, ako miestny rybárik komentuje, keď mu pneumatika treskne do výtlku. Stopro vyberaným spôsobom, ako sa na Liptove patrí.

Inak nič zaujímavé. Chlapíci sa vyviezli na cestu do Bobrovníka. Išli pomaly, asi sa rozprávali. Alebo dávali pozor, vozovka je tam kľukatá a úzka. Nikdy nevieš, čo vyletí spoza zákruty. Podľa zvlnenej hladiny a rozknísaných húštin som usúdil, že fúkal poriadny vietor. Možno preto sa viezli obozretne. Po oblohe leteli mračná, zatiaľ však nepršalo – čelné sklo nekropili kvapky, šofér nespustil stierače.

Auto prešlo cez Bobrovník a na križovatke zahlo doľava. Jasné ako facka. Po rybačke sa vracali domov – do niektorej z okolitých dedín, možno do Ružomberka. Krátka priama trasa. Prečo som teda kameru našiel ďaleko od ich trajektórie, až na odpočívadle pod Donovalmi?

Nechám sa prekvapiť, nejako sa to hádam rozuzlí.

Zatiaľ len nudná jazda. Kopcovitá krajina, rozľahlé stráne, za nimi lesy Chočských vrchov. Žiadne vozidlo idúce oproti, prázdnota. Hýbali sa iba stromy a kríky ohýbané vetrom.

Auto prešlo popri značke oddeľujúcej ružomberský okres od mikulášskeho. Prudké klesanie, cesta tam zbieha z kopca. Pekné výhľady na Liptovskú kotlinu aj Nízke Tatry v diaľke.

Pod strminou ostrá zákruta, za ňou rovný úsek. Popri vozovke tam krivkala akási ženuška, konečne živý tvor. Auto spomalilo, šofér ju ohľaduplne obišiel. Asi bol zo starej školy, lebo väčšina ľudí tadiaľ jazdí preteky. Starenka namáhavo našľapovala, zhrbená, celá v čiernom, na hlave šatka. Keď prechádzali okolo nej, otočila sa k autu. Asi zadúfala, že ju odvezú.

Až taký prajný zasa šofér nebol. Liptáci radi pomôžu, ale nikdy sa nevnucujú. Keby naňho zakývala, asi by zastal. Sám od seba sa však pýtať nebude. Opatrne okolo nej prešiel, potom pridal plyn.

Previezli sa popri dedine Potok, blížili sa k Bešeňovej. Povyše cesty travertínové skalisko, na ňom kamenný kríž ošľahaný dažďami.

Malebná poznávacia jazda po kraji, ibaže ma to už nebavilo. Počkal som ešte, či nezaparkujú v Bešeňovej. Tam by som to z domu nemal ďaleko, prisámbohu by som im tú kameru vrátil.

Ak nezastavia, posuniem obraz a pozriem si ďalšie nahrávky. Alebo sa na to vykašlem. Nezdravý záchvat dobrosrdečnosti vyprchával. Našťastie.

Auto prešlo cez obec, zastavilo na križovatke so semaforom. Šofér sa zaradil do odbočovacieho pruhu smerom doprava – na Liptovskú Teplú, Lúčky, Turík alebo Liskovú. Poprípade vzdialenejší Ružomberok.

Práve som sa načiahol, že kameru vypnem, keď sa to stalo.

Týpek dupol na plyn, prudko vyrazil vpred. Na červenú.

Zaflekoval, trhol volantom, neodbočil doprava. Vytrielil šikmo cez križovatku – na prípoj k diaľnici. Bláznivo. Ledva sa vytočil, v neprimeranej rýchlosti sa vrútil na dé jednotku.

Čo robí? Čo sa deje? Nechápačka.

Letel, akoby sa za ním prepadávala zem.

Preplo mu? Niečoho sa zľakol, niekto ho naháňa?

Presne tak to vyzeralo. Voľakto sa naňho rúti odzadu, chlap sa snaží ujsť.

Vzápätí mi napadlo ďalšie vysvetlenie. Oveľa normálnejšie, netreba hneď fantazírovať.

Šofér alebo jeho spolujazdec dostal telefonát. Niečo súrne, naliehavé, neodkladné. Preto vyrazil ako pomätený. Prosto zamieril inam, než pôvodne plánoval.

Áno, horí mu za zadkom. Ale poháňa ho nutnosť, nie prenasledovateľ.

Pekné vysvetlenie. Logické, prirodzené.

Vydržalo mi celých šesť minút. Až kým auto nedorazilo do Ružomberka.

Pred mestom, pri čmudiacich papierňach, opravovali cestu. Dvojprúdovka zúžená na jeden pruh. V kolóne tam stálo zo desať áut. Pred nimi robotník v oranžovej kombinéze, v ruke červené mávadlo. Gestom zastavil premávku, kýval na opačnú stranu, púšťal vozidlá z protismeru.

Chytil som kameru a pritiahol si ju bližšie, aby som dobre videl.

Šofér zabrzdil, zaradil sa do kolóny. Aspoňže tak.

Prešlo desať, pätnásť sekúnd. Nič sa nedialo. Kurník, prečo nezapli nahrávanie so zvukom? Kráľovstvo za počutie toho, o čom sa v aute dohadovali.

Záber sa zachvel, chlap za volantom znova dupol na plyn. Auto sa rozbehlo, ledva obišlo mercedes, čo stál v kolóne pred ním.

Zase mu preskakuje?

Vyzeralo to tak.

Rýpal sa okrajom vozovky ako psychopat, zázrak, že neoškrel stojace káry.

Oranžová kombinéza naňho zúrivo mávala, v tvári zlosť aj prekvapenie.

Nepomohlo. Vyrútil sa v ústrety vozidlám prichádzajúcim z protismeru.

Naplo ma, skončí to zrážkou.

Strieborná škodovka sa ledva vyhla, ťukla pri tom plastovú zátarasu.

Robotníci v druhom pruhu vyjavene zízali.

Šofér sa predral cez zúžený úsek, skoro pri tom nabral chlapa v kombinéze. Tesne ho minul, naozaj o vlas.

Vtrielil do mesta, neobťažoval sa predpísanou päťdesiatkou.

Buď ho prenasleduje rozzúrená albánska mafia, alebo sa z telefónu dozvedel niečo príšerné. Ide o minúty. Decko v nemocnici, úraz, nehoda... Také čosi.

Na ďalšej križovatke mal šťastie – práve naskočila zelená, ani nepribrzdil.

Odbočil na výpadovku z mesta.

Nejde do Ružomberka? Teraz to už vonkoncom nedávalo zmysel. Kam teda smeruje? A prečo?

Roztúroval to popri sídlisku Roveň. Nezabočil ani k Vojenskej nemocnici, ozaj sa rútil z mesta.

Kam? Liptovská Osada, Donovaly, Banská Bystrica?

Aspoň už bolo jasné, ako sa dostal na odpočívadlo pri horskom priechode. Lenže na kieho boha tam letel?

O minútu ďalšie prekvapenie. Za Bielym Potokom spomalil. Prešiel popri motoreste Vlčí dvor, odbočil z cesty, zahol na parkovisko.

Zabrzdil, akoby na niečo vyčkával.

Možno sa zbláznil, asi mu fakt preplo. Lenže prečo ho ten druhý, jeho spolujazdec, nezastaví, nespacifikuje? Veď som ho videl, pred jazdou prešiel popred kameru, bol to statný bujak. Keby sa šofér pomiatol, iste by si s ním poradil. Alebo by vystúpil. Veď napríklad teraz, keď stáli, mu v tom nič nebránilo.

Ale obraz sa nezachvel, žiadne pribuchnutie dvier, z interiéru nikto nevyskočil.

Na displeji nastal pohyb. K obďaleč zaparkovanému volkswagenu sa blížil starší pán. Vyšiel z motorestu, chystal sa nasadnúť do svojho SUV a pokračovať v jazde. Namiesto toho zastal a hľadel k objektívu kamery.

Trochu sa naklonil, akoby počúval.

Jasné, rybári stiahli okno a čosi naňho kričali.

Dve kráľovstvá za nahrávanie so zvukom!

Civel som na nemé predstavenie a zúril od frustrácie. Začuť tak jedinú vetu, aspoň zopár slov.

Pánko sa zatváril zmätene, ich príhovor mu nedával zmysel. Niečo sa opýtal. Vyzeralo to ako uisťovanie, či dobre počul. Potom sa rozhliadol, natiahol krk, zízal kamsi za ich auto.

Pokrútil hlavou, pokrčil plecami.

Podišiel k volkswagenu, odomkol ho, otvoril dvere.

Asi naňho stále pokrikovali, lebo mávol rukou, aby mu dali pokoj. Nastúpil, pribuchol a naštartoval. Volkswagen sa pohol. Keď prechádzal popred nich, odvrátil tvár.

Vyhrážali sa mu, nadávali, kričali naňho nezmysly? Očividne s nimi nechcel mať nič spoločné.

Pritom to neboli vystrájajúci pubertiaci, ale muži v strednom veku. Aspoň ten, ktorého som zazrel, mohol mať okolo päťdesiatky.

Rybárske auto sa pohlo, vykrútilo sa, odchádzalo z parkoviska.

Čakal som, že zabočí doprava a bude pokračovať na Bystricu.

Ale kdeže. Keď už prekvapenia a chaos, tak poriadne.

Šofér zahol doľava – naspäť do Ružomberka!

Totálne psycho, zbohom, zvyšky súdnosti.

Prešiel cez Biely Potok, znova prechádzal popri Rovni. Tentokrát z opačného smeru.

Čo z toho vyplývalo? Všetko a nič.

Nesmeroval na žiadne konkrétne miesto. Jazdil bezcieľne. Moja teória o súrnom telefonáte skolabovala.

Zároveň ho nikto nenaháňal, inak by sa určite nevracal naspäť. Rozplynula sa aj predstava zúrivého prenasledovateľa.

Čo mi zostávalo? Aké vysvetlenie?

Poškriabal som sa na zátylku, nevdojak ma zamrazilo. Sklad vysvetlení prázdny. Do posledného kusa, totálny výpredaj.

Spustilo sa ďalšie video, dvadsaťminútové úseky sa automaticky prehrávali jeden za druhým.

Šofér odbočil za Kauflandom na Štiavničku. Tipol som si, že tadiaľ obíde zúžený úsek pri papierňach, na ktorom takmer pozrážal pracujúcich robotníkov.

Aspoň v tom som mal pravdu. Prešiel cez dedinku a napojil sa na výjazdovku, ktorou pred chvíľou vošiel do mesta. No až za opravovaným úsekom, takže bez spomalenia, bez vynúteného státia. Akoby sa z nejakého dôvodu obával zabrzdiť, potreboval byť v neustálom pohybe.

Prečo?

Ani boh nevie, nedávalo to štipku zmyslu. Dvaja dospelí chlapi, dedinskí rybári, Liptáci od kosti. Spravidla zemití, uvážliví ľudia. Žiadni pojašení hipsteri, nič také.

Pravda, počas rybačky si mohli prihnúť, chľastom sa tu nešetrí. Lenže týpek, čo prešiel popred kameru, kráčal rázne. Nenašľapoval neisto, vôbec sa netackal. Ani v šoférovom výkone nebol náznak opitosti. Naopak, zákruty vyberal obstojne, cez kolónu sa predral chladnokrvne – bez najmenšieho zaváhania.

Zdali sa dokonale pri zmysloch. Zároveň sa správali ako zmyslov zbavení.

Hádanka, paradox, rozcvička pre mozgové závity.

Nepríjemný pocit. Dívať sa na konanie dvoch chlapov, ktoré ti nedáva ani promile logiky, nie je lahoda. Mierne zovretý žalúdok, vysušené hrdlo, zrýchlený dych.

Ešte pred pár minútami sa mi zdalo, že aspoň viem, ako sa dostali na odpočívadlo pri Donovaloch. Teraz som to už nevedel – veď sa znova vzďaľovali, mierili opačným smerom. Kamera snímala pustú priemyselnú zónu, Chočské vrchy aj vzdialené Tatry. Šero zhustlo, krajinu prikrýval súmrak.

Pri Ivachnovej opätovne vyšli na diaľnicu. Auto sa rozbehlo slušnou rýchlosťou, frčali popri Liptovskej Mare. Žeby si vyrazili na výlet do Vysokých Tatier? Nič sa nedalo vylúčiť. Nepochybne som sa díval na čudné šialenstvo, ktoré pochytilo oboch naraz. Lenže čo ho vyvolalo?

V Liptovskom Mikuláši prišlo ďalšie prekvapenie. Šofér nepokračoval po diaľnici, namiesto toho vyšiel na nadjazd. Vykrútil sa na ňom a zišiel späť na diaľnicu – v opačnom smere! Vracali sa k Ružomberku. Znova tmavá hladina priehrady, zahmlené vrchy, dymiace a teraz už aj vysvietené papierne. Odbočka na Štiavničku, Roveň, tentoraz nezastali za Bielym Potokom. Pokračovali ďalej do hôr smerom na Bystricu.

Konečne som zachytil aspoň náznak akejsi logiky. Z nejakého dôvodu nechceli či nemohli na dlhšie zastať. Ale zároveň sa držali v regióne, ktorý poznali. Ak sa kdesi na Donovaloch otočia a zamieria naspäť, môj predpoklad sa potvrdí.

Presne to sa aj stalo. Veľké donovalské parkovisko využili na efektnú otočku, zasa zmenili smer. V horách už padol súmrak, takže zapli diaľkové svetlá. V niektorých ohľadoch postupovali vykoľajene, v iných nadmieru príčetne.

Skrátim to, predstavu si už získal. Jazdili takto hore-dolu, pôsobilo to zúfalo. Pritom im stačilo zabrzdiť a mali by pokoj. Alebo sa vrátiť domov. Nespravili ani jedno, namiesto toho rozvíjali svojskú predstavu kyvadlovej prepravy.

Medzitým sa načisto zotmelo. Videl som už len vozovku, mihajúcu sa stredovú čiaru a dva kužele reflektorov.

Šofér bol čoraz vyčerpanejší, jeho výkon sa zhoršoval. Zákruty vyberal na poslednú chvíľu, z času na čas zašiel do protismeru, strácal istotu. Kolegu za volant nepustil, všimol by som si zmenu.

Vozovka, čiara, svetelné kužele. Naokolo hustá čiernota, z ktorej sem-tam vyskočila dopravná značka. Inak nič, monotónnosť na druhú.

Preklikal som záznam, nemal som nervy sledovať to celé. Dúfal som, že autu dôjde benzín. Lenže nedošiel, chlapi asi pred rybačkou natankovali. Dôslednosť sa vypláca.

Stratil som prehľad, kde sa nachádzajú. Možno ho stratili aj oni. Uviazli v tme, zablúdili v čiernom atramente svojho čudného šialenstva.

Vozovka, čiara, svetelné kužele... Celé hodiny. Škoda, že ich nezastavili policajti. Ktovie, čo by sa stalo.

Posledná nahrávka, finále. Digitálny čas ukazoval 21.42. Šofér už jazdil ako ožran – zázrak, že nehavaroval. Nezmyselne pridával plyn, púšťal sa do čoraz riskantnejších manévrov. Nebola to len únava, išlo aj o niečo iné. Ak mu predtým horelo za zadkom, teraz mu už blčali päty aj lýtka. Presne tak sa správal – hysterický útek, najväčšia panika. Našťastie jazdili po vyprázdnených cestách, Liptov je v noci ako zakliaty. Nebyť toho, dávno by sa kdesi roztrieskali. Lenže ktovie, ako dlho im šťastie vydrží.

Auto zrazu zišlo z cesty, zastalo. V osvetlenom výseku som zazrel obité detské preliezačky a preplnené kontajnery. Bolo to ako déjà vu, spoznal som známe odpočívadlo.

Teraz sa ukáže pravda, konečne zistím, ako sa tam kamera dostala.

Obraz sa zatriasol, ale nebolo to len zachvenie ako pri tresknutí dverami. Ktosi šklbal kamerou, zúrivo ju odtŕhal od skla.

Po chvíli sa mu to podarilo, záber sa rozostril.

Nejasné šmuhy, zmätok, tma.

Otras. Kamera dopadla na zem. Strhli ju z čelného skla a vyhodili cez okno.

Prečo? Prečo? Prečo? Môj večerný evergreen.

Žiadne vysvetlenie, nič nové som sa nedozvedel. Kamera ležala na asfalte, koniec rozprávky.

Ale posledný záber... Bohyňa šťastia Fortuna ma odmenila za to, že som pri tej uletenosti tak dlho vydržal.

Keď kameru vyšmarili z okna, prežila tvrdé pristátie. Stále snímala, dopadla tak, že objektív mieril na výjazd z odpočívadla. Presne ako tušíš – nasnímala odchádzajúce auto. Nezachytila značku ani detaily, až toľko šťastia mi Fortuna nenadelila. Ale jasne som videl, že išlo o starší sivý džíp Cherokee.

Týpkovia z akéhosi dôvodu vyhodili kameru, potom pokračovali v jazde.

Starší sivý džíp...

 

  *

 

„Čože?“ opýtala sa Nina.

„Sivý Cherokee. V noci z ôsmeho na deviateho. Nevolali vás k niečomu takému?“ zopakoval som do telefónu. Trpezlivo. Pri Nine so zbrklosťou neuspeješ. Bolo mi to jasné – veď sme sa poznali od základky. Kamoška Nina, baba z rovnakej ulice. Spoločné popoludnia v detskej partii, prázdninové dobrodružstvá a tak.

„Ale prečo ťa to zaujíma?“ vyzvedala. „Tvoja rodina alebo známi? Nejakí kamoši?“

„Vôbec, nič také,“ ubezpečil som ju.

„A prečo by sa mali vybúrať?“

„Jazdili dosť divoko,“ povedal som. Trochu stroho. Nechcelo sa mi vysvetľovať, že cez nahrávky som si k dvom chlapíkom, z ktorých som zazrel iba jedného, vypestoval akúsi sympatiu. Ako by som Nine objasnil, že mám starosť o dvoch neznámych ľudí? Že ma zaujíma, čo sa im prihodilo, ako dopadli. „Našiel som ich kameru. Asi im vypadla z auta. Jazdili popri priehrade. Bobrovník, Potok, Bešeňová... Ak sú z okolia, vrátim im ju.“

„Ó, milosrdný samaritán.“

„Ty máš čo hovoriť...“ Veru, na samaritánstvo bola tá pravá. Po základnej išla na strednú zdravotnú. Potom si ešte spravila nadstavbové štúdium a šup – záchranárka, paramedička. Jazdila v sanitke už pekných pár rokov. Volali ich k samým fajnotám. Havárie, nešťastia, všelijaké nehody. Videla toho veľa, až príliš. Z niektorých jej zážitkov mi dodnes naskakuje husia koža.

„V noci z ôsmeho na deviateho hovoríš?“

„Áno, niekedy po desiatej. Alebo nadránom.“ Vážne ma zaujímalo, či šoférovo šťastie vydržalo, alebo kdesi havarovali.

„Nemala som vtedy službu, ale opýtam sa. Sivý Cherokee?“

„Áno, už starší, mierne otlčený.“

„Ty si bol vždy taký dobrák,“ skonštatovala.

„Lebo ty nie.“

„A smoliar.“

„O Táni sa baviť nebudeme.“

„Zvládaš?“

„Hej, v pohode,“ kývol som hlavou. Trochu ako výsluch od staršej sestry. Našťastie sme sa nerozprávali cez Skype alebo FaceTime. Nič by som pred ňou nezakryl.

„No neviem. Máš taký hlas...“

„Ninka, vážne, dnes nie. Dobre?“

„Okej. Dnes nás zaujímajú dvaja chlapi v džípe...“

„Dvaja cudzí chlapi.“

„Pekní?“ naťahovala ma. „Modeli, drevorubači?“

„Ale hej, bradatí.“

„Super.“

„Rybári. Okolo päťdesiatky, jeden z nich statný, dosť pri tele.“

„Paráda, narobil si mi chute.“

Cmukol som do telefónu, Nina rada žartuje. Čo iné jej zostáva, keď videla už aspoň dvesto úmrtí? Zblízka. Celé rodiny, deti, muži aj ženy. Plus veľa pozostalých ešte v šoku z čerstvej straty. Takisto deti, ženy, otcovia, čo po autohavárii ako lusknutím prstov zrazu nemali žiadnu rodinu. Máš, nemáš, medzi tým jediná blbá sekunda.

Najviac mi utkvel v pamäti Ninin zážitok, ktorý ňou do špiku otriasol, hoci je odolná. Zrážka chodca s vlakom. Ktovie, načo vôbec privolali záchranárov. Zbytočnosť, ale robí sa to. Chlap v strednom veku – rozrezaný napoly. Jeho zvyšky a vnútornosti zbierali spoločne s policajtmi. V takých prípadoch neplatí striktné delenie úloh, každá ruka dobrá. Nina s kolegom odnášali spodnú polovicu tela – nohy s kúskom trupu odpíleným nad bedrami.

Vo vrecku zakrvavených a dodriapaných džínsov zazvonil mobil.

Chvíľu to ignorovali, ale protivné pípanie neprestávalo. Veselá melódia od Spice Girls – skladba Mama.

Nine to nedalo, vytiahla mobil z vrecka, prijala hovor.

„Milanko, si tam?“ ozval sa starý ženský hlas. „Čo nedvíhaš? Čakám ťa.“

Presne tak. Matka tragicky zosnulého. Zatiaľ o ničom nevedela, ani len netušila niečo zlé. Čakala syna, ktorý šiel do reštaurácie zobrať jej jedlo do obedára.

Nina pritom zízala na polovicu mŕtveho tela, ale nezložila, povedala starenke pravdu.

Potom z toho mala dva mesiace depky, hovorila o vyhorení. Našťastie sa z traumy vylízala. Síce dosť silene žartuje, ale keď vieš, o čo ide, prosto to neriešiš.

„Dokedy mi to zistíš?“ opýtal som sa.

„Ešte to aj súri? Musíš byť riadne nažhavený.“

„Dokedy?“

„Zajtra mám službu, opýtam sa. Keď večer skončím, brnknem ti.“

„Vďaka, Ninka, si poklad.“

„Prečo mi to Gabo nikdy nepovie?“

„Lebo je tvoj priateľ, to je iné.“ Gabriel Halák, dopravný policajt. Žijú spolu, tuším, tri roky. Zoznámili sa pri búračke, romantika.

„Tak ďakujem,“ zasmiala sa.

„Aj ja tebe. Zajtra večer čakám.“

 

  *

 

Nevydržal som až do večera. Zašiel som sa tam pozrieť, previezol som sa k Liptovskej Mare. Skrátka sa mi nechcelo sedieť doma – pred rozsvieteným monitorom s účtovníckymi tabuľkami. Má dať, dal; aktíva, pasíva. Nasrať.

Alebo som potreboval vypadnúť, aby som nemyslel na Táňu. Jedno z toho, možno oboje.

Čo sa budem otravovať? Sadol som do svojho suzuki a vyrazil na čerstvý vzduch.

Veru, dosť sviežo. Každoročné obdobie dažďov v plnom prúde. V ten deň síce nepršalo, ale tmavé mračná viseli nízko. Vrcholky hôr prikrýval súvislý pás hmly, trošku chmúrne kulisy.

Popri Trnovci som došiel na križovatku a zabočil k vodnej nádrži. Mal som v pláne zaparkovať pri ruinách kostolíka, trochu sa poprechádzať. Aj som tam zastal, no len čo som vystúpil, zaryl sa do mňa nabrúsený chlad. Breh priehrady ľudoprázdny. Rytmické špliechanie vĺn, občas tenké zaškrečanie čajky, inak ticho. Vodná masa tmavá, takmer čierna, už len z toho pohľadu ma striaslo. Poriadna kosa.

Rozhliadol som sa – biela renesančná veža, zvyšky starých múrov, stožiar so zdrapom slovenskej vlajky. Parkovisko plné výmoľov a mútnych blatistých mlák. Odtiaľto týpkovia vyrazili, presne tu stál ich otlčený džíp.

Pravda, dosť otupné miesto, nevľúdna jesenná krajina. Ale že by tu číhalo čosi, čo ich tak vydesilo? Ani náhodou. Najstrašidelnejšie, čo som videl, boli haldy odpadu rozhádzané po kamenistej pláži. Plus dva mŕtve zubáče v rozklade. Jeden ležal medzi kameňmi, druhý v plytčine pri brehu. Lesklé šupiny, biele brucho, mliečny pohľad vyhasnutých očí. Keď zafučal vietor, do nosa mi udrel zápach rybiny.

Pred týmto asi rybári neutekali ani sa z toho nepomiatli. Tipoval som, že mali pevnejšie nervy. Asi tak miliónkrát.

Tak z čoho im preplo?

Striaslo ma, už ma oziabali ruky aj nohy. Od vody vanul studený vietor, vlhčina zaliezala pod kožu.

Prudko zadulo, franforce vlajky na stožiari sa rozviali. Začul som tiché cinkanie – kovové lanko v pravidelných intervaloch narážalo o stožiar.

Čo ich vydesilo? Z čoho prišli o rozum?

Znova mnou zadrgľovalo, pošúchal som si ramená. Kašlem na to, lúštenie záhady mi nestojí za prechladnutie. Alebo, pri mojom šťastí, za zápal pľúc.

Nastúpil som do auta, naštartoval a zapol kúrenie. Teplučko, slasť.

Ešte sa mi nechcelo vrátiť domov – k rozrobeným tabuľkám a neprítomnej Táni.

Odviezol som sa naspäť k Bobrovníku a ku križovatke, ale nezahol som doprava. Namiesto toho som vyrazil doľava – po stopách rybárskej dvojice. Viezol som sa po totožnej trase, očami behal po rovnakej krajine. Holé stráne okolo cesty, vysušená tráva vlniaca sa vo vetre. Za tým lesy či skôr výruby a holoruby. Každú chvíľu som míňal hŕby vyťaženého dreva, vlhké kmene ležali pri vozovke ako tlejúce mŕtvoly. Pláne rozryté traktormi, záplavy bahna, bezútešnosť.

Značka pri ceste, koniec okresu. Pustil som sa dole kopcom, prudké klesanie. Kotlina podo mnou bola plná hmly aj kalného smogu z ružomberských papierní.

Ostrá zákruta, potom rovnejší úsek. Udržoval som nízku rýchlosť, viditeľnosť sa zhoršila. Nič kritické, stále som dovidel na dvesto metrov, ale istota je istota.

Kníšuce sa kríky, mocný nápor vetra. Asi preto, že išlo o nekrytý úsek, tu dulo najsilnejšie. Vedel som, kde sa nachádzam, no cítil som sa stratene. Pozrel som do spätného zrkadla, potešili by ma svetlá nejakého auta.

Vtedy som ju zazrel.

Prižmúril som oči. Najprv sa mi zazdalo, že je to optický klam.

Lenže nebol, naozaj tam stála.

V diaľke, dobrých päťdesiat metrov za mnou. Musel som okolo nej prejsť, ibaže v opare som si ju nevšimol.

Teraz tam bola – starena v čiernom kráčala po okraji cesty.

Zabrzdil som a prizrel sa lepšie.

Prisámbohu, krívala rovnako ako tá na zázname z videokamery. A, prisámbohu na druhú, bolo to na rovnakom mieste. Presne v tomto úseku rybári obchádzali okolo podobnej stareny.

Žeby tá istá?

A čo? Náhoda je sviňa. Babka tadiaľto chodieva, možno zbiera bylinky. Absolvuje každodennú prechádzku, také čosi. Rybári ju obišli, ja som na ňu naďabil tiež. Normálka.

Prečo som ju nevidel, keď som prechádzal okolo? Keby som sa nepozrel do spätného zrkadla, vôbec by som si ju nevšimol.

Aj to malo prirodzené vysvetlenie. Možno naozaj zbierala bylinky a bola zalezená v kríkoch. Alebo si tam odskočila, veď babky tiež chodievajú na malú.

Uškrnul som sa, bizarná predstava.

Napadlo mi, že cúvnem a ponúknem jej odvoz. Veď stále fučalo, sám som vonku vydržal iba chvíľu. Patrí sa správať galantne, úcta k starším tu ešte nevymrela.

Chudera je očividne stará, kráča pokrivene a trhane, akoby trpela lámkou. Napodiv však dosť rýchlo, za tú chvíľu sa priblížila o hodný kus.

Nevidel som ju ostro, strácala sa v útržkoch hmly, ale toto bolo zjavné.

Patrilo by sa cúvnuť, pomôcť starej osobe.

Odtrhol som pohľad od zrkadla, pridal plyn a zmizol odtiaľ.

 

  *

 

Večer mi zavolala Nina. Presne ako sľúbila.

„Sklamem ťa,“ oznámila z fleku.

„Nič si nezistila?“ Nevdojak mi napadlo, že by to tak možno bolo lepšie.

„Nič veru. Našich k žiadnej havárii džípu nevolali.“

„Tí dvaja jazdili divoko... Ale snáď to nakoniec zvládli.“

„Snáď hej.“

V hlase som jej začul drobné zaváhanie. „Alebo?“ nedalo mi.

„Nás so sanitkou nevolajú k vzdialeným haváriám. Na to sú zas iné centrály. Kvôli rýchlemu dojazdu.“

„Čiže?“

„Ak tí tvoji rybári zašli do cudzieho rajónu a vybúrali sa tam, volali k tomu iných, nie nás.“

„Takže mohli havarovať, ale vy o tom neviete.“

„Presne tak.“

„Nevadí. Kašli na to. Zas tak veľmi ma to –“

„Práveže sa mi zdalo, že ti na tom záleží,“ skočila mi do reči.

„Vôbec som ich nepoznal, cudzí ľudia. Netreba –“

„Zadala som to Gabovi. On sa ti na to pozrie, majú lepšie databázy.“

„Myslíš policajti?“

„Hej.“

„Nemala si ho s tým otravovať, má dosť svojich starostí.“

„Mi hovor. Už sa kvôli tomu strháva v noci zo spánku.“

„Dávajú mu zabrať?“

„A ako. Chcú ho vyštvať. Minule mu naznačili, že ak neodíde po dobrom...“

„Ani nehovor. Viem si predstaviť. Každý dobrý skutok je tu spravodlivo potrestaný.“

„Povedal, že sa ti na to pozrie.“

„Nechcem, aby vyhlásil pátranie,“ usmial som sa. Rád by som ju trochu rozveselil. Bolo mi jasné, že zabrať nedostáva iba Gabo, ale aj ona. Prežívali hnusné obdobie.

„Nič nevyhlási, neboj,“ povedala. „Zajtra mám voľno, brnknem ti, či niečo zistil.“

 

  *

 

A veru zistil. Viac než mi bolo príjemné. Nina sa ozvala popoludní, tesne pred druhou.

„Počuj, Gabo na niečo narazil,“ oznámila.

„Fakt? Tak hovor.“

„Chce ti to povedať sám.“

„Sám? Dobre, daj mi ho k telefónu.“

„Naživo. Medzi štyrmi očami. Teda šiestimi, už to zaujíma aj mňa.“

„Naživo? Prečo? Veď o nič nejde.“

„Keby teba vyšetrovali, vykecával by si sa do telefónu?“

„Veď nie, ale...“

„Za Likavkou pri Hubertuse. O pol piatej. Stíhaš?“

„Okej, spravím si výlet. Ale nemuseli ste –“

„Ty si to chcel. Buď tam načas, Gabo nerád vyčkáva.“

 

  *

 

Dokončil som zopár uzávierok a vybral sa na výjazd. Popŕchalo, nechcelo sa mi do sychravého počasia. Lenže čo som mal robiť?

Tí dvaja mi preukázali láskavosť. Veď som z nich doloval informácie, ja som dal všetko do pohybu. Zdalo sa mi síce, že udalosti ožili vlastným životom, že sa rozbiehajú a hýbu rýchlejšie, než som chcel, ale už som to nevedel zastaviť. Aspoň nie tak, aby som nevyzeral ako čurák. Gabo s Ninou boli tí poslední, koho som chcel naštvať. Najmä teraz, keď som si užíval nevyžiadanú terapiu samotou.

Takže som došiel bez meškania, dokonalý skautík. Previezol som sa cez dedinu a za ňou, na hranici medzi Liptovom a Oravou, som odbočil na prázdne parkovisko pri Hubertuse. Kedysi vychytený penzión s povestnou kuchyňou. Bejvávalo. Podnik skrachoval, stavba pripomínajúca poľovnícku chatu pozvoľna chátrala. Vyblednutý odlupujúci sa náter, zadebnené okenice, korodujúca miešačka pred zamrežovaným vchodom. Parádne miesto na diskrétne stretko.

Vystúpil som z auta, prešiel po parkovisku plnom buriny. Z okolitých lesov stúpali hmlisté výpary, nevdojak som sa obzrel cez plece. Nikoho. Kúsok odo mňa sa proti zatiahnutému nebu dvíhalo sedem ozrutných pilierov – rozostavaný diaľničný most. Stavba už dva roky stála, neopracované betónové príšery vyzerali ako veže z Mad Maxa.

Pozrel som na hodinky. Pol piatej aj dve minúty. Krása, najprv ma náhlili a teraz meškajú. Buď tam načas, Gabo nerád vyčkáva...

Od Oravy zafúkal ľadový severák. Vrátil som sa do auta a zapol kúrenie. Prešlo zopár minút, stále nikoho. Keby nešlo o Gaba s Ninou, už by som vypenil. Ale v tomto prípade mi nedalo, veď mali dosť aj bez toho. Gabo bol najčestnejší chlap, akého som poznal. Až chorobne zodpovedný človek. Akousi chybou v úsudku dospel k záveru, že také vlastnosti ho predurčujú na službu v policajnom zbore. Totálny nezmysel. Už na to prichádzal aj sám. Nepoznal som detaily jeho prípadu ani som po tom netúžil. Stačili mi náznaky. Gabo bol svedkom akejsi policajnej korupcie, brania úplatkov, čohosi takého. Namiesto toho, aby sa priživil tiež, alebo aspoň držal hubu, spravil to najhoršie, čo mohol. Celú vec nahlásil.

Hovorím, čestný až na kosť. Hovädo. Muselo mu byť jasné, že u nás v krajinke pod Tatrami s takým prístupom nepochodí. Aj tak to urobil. Samozrejme, že sa naňho všetci zosypali. Jeho podnet zamietli, skutok sa nestal, klasika. Zato však začali vyšetrovať Gaba. Vytiahli naňho akési vykonštruované sračky, doteraz sa z toho nevymotal. Práve naopak, čoraz viac ho šikanovali, snažili sa ho vyštvať zo zboru. Nečudo, že mu z toho zašibávalo. Nina mi čo-to naznačila. Vraj verí, že ho sledujú, napichli mu telefón, hľadajú čokoľvek, čo by proti nemu mohli použiť. Na diskreditáciu, vydieranie alebo rovno odsúdenie a šupnutie do basy. Osud statočných, tak to skrátka chodí.

Na parkovisko prišiel postarší fiat. Nič moc, na lepšie auto nemali. Aj to patrí k osudu tých, čo tu denne nasadzujú životy. Pretrhol som chmúry, prinútil sa do úsmevu. Vystúpil som, pobral sa dvojici oproti.

Vysúkali sa z auta, Nina mi kamarátsky kývla. Gabo sa tváril zamračene – jeho štandard. Vyzeral ako nízky zavalitý buldog, mohol by hrať perfektného filmového mafiána. Alebo ním aj byť, ibaže to by nesmel byť Gabo – najčestnejší z čestných.

Nina sa usmievala, jej štandard bol opačný než jeho. Dobrá nálada, pozitivita, odľahčené reči. A v pracovnej dobe nosenie rozrezaných mŕtvol. Pekné absurdno. Z rozosmiatej tváre jej vytŕčal dlhý špicatý nos, pre ktorý si na základke užila peklo. Inak pekná baba, fajn postavička, ale ten nos... Kazil výsledný dojem, negoval všetko ostatné. Škaredka. Ani ja som nemal čisté svedomie, takisto som vtedy prihodil jeden či dva nepekné žarty. Na základnej spravíš zopár vecí, za ktoré sa do konca života hanbíš. Ale Nina mi to nikdy nevytkla. Zabudnuté, odpustené, veď sme boli deti.

„Ahoj,“ pozdravil Gabo a podal mi ruku.

Medvedie stisnutie, trochu mi stuhol úsmev.

„Sorry, že takto,“ pokračoval a ukázal na parkovisko.

„Nevadí, chápem.“

„Mám ich za zadkom. A hovoriť takéto veci... Civilovi... Nie je to celkom legálne.“

„V pohode.“

„Máš pri sebe mobil?“

„Hej,“ zajachtal som.

„Daj si ho do auta, prosím ťa.“

Pokrčil som plecami. Trošku paranoja, hystéria, obava z odpočúvania. Nič z toho neznamenalo, že po ňom naozaj nejdú. U nás je možné čokoľvek, nebol by to prvý ani posledný prípad. Bez slova som došiel k svojmu suzuki, zavrel mobil do priehradky a pribuchol dvere.

„Fajn, vďaka,“ precedil Gabo, keď som sa vrátil. „Môžu ma dostať na čokoľvek.“

„Istota je istota,“ poznamenala Nina. Mierne ospravedlňujúco, asi už mala bezpečnostných opatrení plné zuby.

Napadlo mi, že možno preto meškali – Gabo menil trasy, aby striasol prípadnú sledovačku. Nuž čo, nová doba, treba si zvykať.

„Tak?“ nadhodil som. „Máte pre mňa niečo?“

„Pozrel som sa na to,“ potriasol nakrátko ostrihanou hlavou.

„A?“

„V noci z ôsmeho na deviateho októbra. Starší sivý džíp Cherokee, ešpézetka ružomberského okresu. Vážna nehoda, dvaja mŕtvi. Na ceste druhej triedy päťstodvadsať medzi Trstenou a Vitanovou.“

„Až pri Vitanovej? Na Orave pri poľských hraniciach? Ale mohli to byť oni... Kurník, mŕtvi?“

„Prešli do protismeru, zrámoval ich kamión. Nočná preprava, nestihol zareagovať. Vleteli mu pod kolesá.“

„Na tom zázname, čo som videl, ku koncu dosť často prechádzali do protismeru,“ pripustil som. „To budú oni.“

„Trochu čudná nehoda...“

„Prečo myslíš?“

„Čítal som si o tom hlásenie. Boli to dvaja rybári...“

„Naisto oni!“ vyhŕkol som. „Boháča, tak obaja mŕtvi?“

„Dvaja rybári,“ pokračoval, „z Lúčok, kúsok od Liptovskej Mary. V kufri viezli výstroj, udice, dokonca aj nachytané ryby.“

„No a?“

„Prečo havarovali o štvrtej nadránom pri Vitanovej? To je šesťdesiat kilometrov od cesty medzi Marou a Lúčkami.“

„To by zaujímalo aj mňa. Preto som zisťoval.“

„Myslela som, že im chceš vrátiť kameru,“ zastarala sa Nina. „Tak si mi povedal.“

„Áno, aj to, ale...“

„Čo je na tom zázname?“ opýtal sa Gabo. „Čo si tam videl?“

„Pripadali mi zmätení, jazdili bez zmyslu. Kľudne vám to pustím. Alebo ti tú kameru dám.“

„Máš ju tu?“

„Nie, nenapadlo mi ju zobrať.“

„To ti mohlo napadnúť.“

„Mohlo,“ uznal som. „Tak ti ju donesiem, žiadny problém.“

„Dobre, zaujíma ma to.“

„Môžeš ju odovzdať tým, čo to vyšetrujú. Budem rád, keď sa jej zbavím.“

„Uvidím.“

„A ty si čo myslíš?“ nedalo mi. „Prečo sa vybúrali až kdesi pri Poľsku? Videl si už niečo také?“

„Nevidel. Ťažko povedať prečo. Nedáva to zmysel. Pozriem si ten záznam.“

„Ani mne to nedáva zmysel. Normálne sa zberali domov, odchádzali od priehrady. Potom im preplo. Panika, chaos, nezmyselne jazdili až do noci.“

„Dosť zvláštne,“ podotkla Nina. Mrholenie zosilnelo, z úst jej vychádzala para.

„Ešte aj nachytané ryby v kufri,“ pokrútil som hlavou. Žiadny zmysel, žiadna logika.

„Nemali tam čo robiť, pri Vitanovej,“ šomral Gabo.

Pozrel som mu do očí. Nemohol som si pomôcť, musel som sa opýtať. „Vravíš, že po tebe idú, mobil som musel zavrieť do auta, furt sa obzeráš.“

„No a?“

„Napriek tomu sa so mnou stretneš. Zistíš mi veci z hlásenia, hovoríš mi policajné informácie. Nie je to legálne, ako si povedal.“

„To teda nie je.“

„Tak prečo to robíš? V tvojej situácii... Keď ťa môžu dostať na čokoľvek.“

„Povedal som ti, že ma to zaujíma.“

„To hej, ale prečo? Nehovor mi, že iba tak z ničoho nič.“

Chvíľu na mňa zízal, poškriabal sa na brade. Potom kývol hlavou, pristúpil bližšie. „Ninka mi spomenula, čo si jej povedal do telefónu. Že podľa záznamu sa tí dvaja vozili popri Liptovskej Mare. Medzi Bobrovníkom, Potokom a Bešeňovou.“

„Áno, tadiaľ išli,“ prisvedčil som. „Vyrazili od kostolíka, došli do Bešeňovej a tam... im začalo prášiť.“

„Ten úsek...“ zamával dlaňou. „Niečo je tam čudné. Niečo sa tam deje.“

„Čo tým myslíš?“

„Od vzniku štátu, za dvadsaťpäť rokov, tam došlo k tridsiatim štyrom smrteľným nehodám, pri ktorých sa zabilo päťdesiatšesť ľudí.“

Zažmurkal som. „Až toľko?“

„Najnebezpečnejší úsek celého okresu. Nikde inde nie je toľko smrteľných nehôd. Ani zďaleka. Pritom nie je náročný ani neprehľadný. Zopár zákrut, zvažujúci sa terén... Ale inak rovná, dosť široká cesta, obstojná viditeľnosť.“

Stíchol som, spracovával informácie. Jedna z uvoľnených okeníc na Hubertuse sa kývala vo vetre, doliehal k nám tichý vrzgot.

„Tak čím sa to vysvetľuje?“

„Ničím, nikto to špeciálne nerieši. Spravili tam bezpečnostné značenie, osadili nové zvodidlá, znížili povolenú rýchlosť.“

„A?“

„Nič, minimálny efekt. Štatisticky žiadny pokles nehodovosti.“

„Odkiaľ to vieš?“

„Zistil som si z našich záznamov. Už dávnejšie.“

„To áno, ale prečo? Iba tak zo zvedavosti?“

„Bol som tam pri troch vážnych nehodách.“

„Aha.“

„Poviem ti, nedávali zmysel. Podobne ako tí rybári, na ktorých si sa pýtal. Preto ma to zaujalo.“

„Iné nehody dávajú zmysel? Vždy je to chaos, vybočenie z poriadku, porušenie pravidiel, nie?“

„Áno. Lenže ak niekde dochádza k búračkám tak často ako tu, zvyčajne ide o neprehľadný úsek. Zlý terén, hlúpe značenie, také niečo. Tu je všetko v pohode, väčšinou aj počasie. Žiadne búrky, námraza, husté sneženie. A bác, jeden smrťák za druhým. Keď som si čítal tie hlásenia, bolo tam samé z nezistených príčin.“

„Napríklad?“

„Vodič prešiel z nezistených príčin do protismeru, kde sa zrazil s okoloidúcim vozidlom. Vodič zišiel z nezistených príčin vo vysokej rýchlosti z vozovky. Dokonca jeden cyklista, poriadne rozbehnutý z toho kopca, tak prudko zabrzdil, že preletel cez držadlá a rozmlátil si hlavu o cestu. Na kašu.“

„Z nezistených príčin,“ zašomral som.

„Možno mu pred bicykel vyskočil zajac, líška alebo mačka,“ ozvala sa Nina.

„Možno,“ pripustil Gabo. „Ibaže mal zapnutú športovú kameru a tá nič také nezachytila. Iba prudké zabrzdenie, bezdôvodné. Potom let, dopad a...“

„Aj pri tom si bol?“ opýtal som sa.

„Hej, toho cyklistu som odnášal. Videl si už ľudský mozog rozprsknutý na ceste?“

Nina mu položila ruku na plece. Aby stíchol. Neskoro, aj tak toho vychrlil priveľa.

Ako si s tým poradiť, ako to spracovať? Obrátil som sa k Hubertusu s vŕzgajúcou okenicou. V hustnúcom súmraku som ledva rozoznal obrysy chatovej stavby. Nevdojak som si spomenul, že som tu kedysi bol na skvelých palacinkách. S Táňou...

„Poďme už,“ navrhla Nina.

„Počkaj, nech vie všetko,“ zahriakol ju. „Keď sa tak vypytuje, poviem mu to celé.“

„Ešte nejaké pokračovanie?“ vydýchol som trochu pary.

„Pred dvomi rokmi nás tam zavolali k búračke. Postarší manželský pár. Šoféroval muž, pred Potokom vletel do garádu. Škodovka rozmlátená, hneď som videl, že to bude smrťák.“

„Neprežili?“

„Stará pani nemala šancu. Rozmliaždená, museli ju vysekávať.“

„A on?“

„Tiež ho vysekávali, ešte žil. Zomrel počas prevozu.“

„Poďme už,“ nástojila Nina.

Nevšímal si ju, pokračoval. „Keď ho vytiahli, bol pri vedomí. Stál som pri ňom, pomáhal som. Vystrašený bol, úplne ho klepalo.“

„To je po havárke hádam normálne,“ namietol som.

„Lenže on nemal hrôzu z havárie. Teda určite aj to, ale... Furt opakoval, či sme ju videli. Pýtal sa to dookola, kým nestratil vedomie.“

„Koho? Manželku?“

„To som si najprv myslel. Má šok z búračky, pýta sa na manželku.“

„Ale?“

Neodpovedal hneď, zmĺkol. Šumenie silnejúceho dažďa, protivný škripot okenice.

„Myslel tým niekoho iného,“ zašomral Gabo. „Povedal tú v čiernom. Dobre som to počul.“

Akoby ma obaril. Stuhol som, zažmurkal. V ústach žlčovitá pachuť, hrdlo suché, stiahnuté.

„Tú v čiernom?“ zopakoval som.

„Hej. Stále sa pýtal, či sme ju videli. Tú v čiernom. Ani z mŕtvej manželky nemal takú hrôzu. Dookola ju spomínal. Tú v čiernom. Lenže... Nikto ďalší tam nebol.“

 

  *

 

Kameru som mu priniesol hneď na druhý deň. Až domov, osobne. Čokoľvek, len nech sa jej zbavím. Ledva som vyčkal do večera, kým mu skončí služba. Keď som došiel do Liskovej, kde bývali, bolo už tma. Auto som odstavil vo dvore ich rodinného domu, zobral kameru a vystúpil. Vo vzduchu dážď aj dym. Celá dedina kúrila v pieckach a krboch, jesenná inverzia prispela k tomu, že sa tam nedalo ani nadýchnuť. Hneď som mal štipľavé svinstvo až v prieduškách, chrchľavo som sa rozkašlal.

Gabo otvoril dvere na rozsvietenom priečelí, pozval ma dnu. Ponúkol ma čajom, hoci na mne naisto videl, že by som uprednostnil niečo tvrdšie. Neexistuje, veď budem šoférovať osobné motorové vozidlo. Presne tak by to povedal. Keby som si glgol stopové množstvo alkoholu, asi by ma rovno pokutoval a zobral mi vodičák. Kamarát-nekamarát, vyhláška nepustí. Prosto Gabo, zelený mozog, trochu na hlavičku.

Srkol som si teda zeleného čaju a pristúpil k podstate. Na stôl som položil autokameru.

„Keď budeš mať čas, pozri si celý záznam,“ povedal som. „Teraz ti chcem iba niečo ukázať. Som zvedavý, čo povieš.“

„Okej,“ prisadol si a nahol sa nad displej.

Zapol som prístroj, spustil prvú nahrávku. Trochu som prehrávanie zrýchlil, detaily nech si študuje neskôr. Osamote.

Na displeji sa mihol jeden z rybárov. Auto sa pohlo, vyrazilo od kostolíka. V zrýchlenom režime prešlo popri priehradnom brehu cez Bobrovník na križovatku. Odbočilo doľava, smerovalo na Bešeňovú.

„Čo mi chceš ukázať?“ nevydržal. „Na čo mám pozerať?“

„Moment,“ zarazil som ho.

Džíp prešiel popri značke oddeľujúcej mikulášsky a ružomberský okres. Zišiel z kopca, vybral ostrú zákrutu, vyštartoval po rovnom úseku.

Vypol som zrýchlené prehrávanie, záznam sa spomalil na normálnu rýchlosť.

„Teraz pozeraj,“ sykol som. „Tu.“

Starena krívajúca popri ceste. Celá v čiernom, na hlave šatka.

Zapauzoval som, trasľavý obraz zamrzol.

„Čo má byť?“ nechápal.

„Tá v čiernom,“ povedal som. „To opakoval dôchodca po havárii, nie? Nedošlo k nej náhodou na tomto úseku?“

„Došlo,“ pripustil. „Ale nechápem, kam mieriš. Ide tam nejaká tetka, a čo?“

Zmĺkol som, olizol si peru. Prezradiť, zatajiť? Povedať mu viac? Zveriť sa mu, že som tam bol a videl som ju? Asi by ma vysmial. Veď ani starena na zázname naňho bohvieako nezapôsobila. Zvýšiť stávky? Myslel by si, že mi preskakuje. Stále to mohla byť náhoda. Vlastne som nemal žiadne iné vysvetlenie, nič konkrétne.

Obyčajná blbá náhoda.

„Jasné,“ zahabkal som. „Len mi to prišlo také... zvláštne. Chlap po havárii bľabotal o tej v čiernom. A títo dvaja,“ ukázal som na kameru, „sa začnú správať strelene iba chvíľu po tom, ako ju obídu. Veď sám uvidíš.“

„Videl som už čudnejšie náhody, to mi ver.“

„Verím. V kľude si to pozri.“

Nahol sa, znova spustil prehrávanie. Obraz sa rozbehol, auto starenu opatrne obišlo.

„Keď ju obchádzali, začala sa obzerať,“ poznamenal.

„Áno, pozrela sa na nich.“

„Vráť to a pusti spomalene.“

Chytil som kameru, vrátil záznam naspäť, spustil spomalené prehrávanie. Okienko po okienku.

Idú okolo nej. Hlava v čiernej šatke sa pohne, otáča sa, starena sa obzerá.

Už-už odhalí tvár, v sekunde pozrie rovno na nich.

Lenže auto sa stále hýbe, chodkyňa v poslednom okamihu vypadne zo záberu.

„Pozrela na nich, aj oni ju určite videli. Ale kamera to nezachytila,“ skonštatoval som.

„Škoda, mohla to byť svedkyňa,“ pokýval hlavou. „Možno si niečo všimla.“

„Možno –“ nestihol som dokončiť.

V predsieni treskli dvere, pozrel som na Gaba.

„Ninka sa vrátila,“ vysvetlil. „Mala dnes dlhú.“

Vstal som, nech sa zvítame.

Nina vošla do obývačky. Na to, že bola po dvanásťhodinovke, vyzerala celkom sviežo. „Ó, vzácna návšteva,“ zašvitorila. „Čo si nám doniesol?“

„Tú autokameru, ako som sľúbil,“ uškrnul som sa.

Ibaže jej úsmev pohasol. Pozrela na stôl s rozsvieteným prístrojom, v očiach nevôľa. Danajský dar. „A čo, vypátrali ste niečo?“ vyzvedala. Neušlo mi, že chladnejším tónom.

„Nakrútili tú v čiernom,“ oznámil Gabo. Chytil kameru a ukázal jej obraz na displeji.

Myslel to žartovne, ale Ninu tým nenadchol. Pozrela na záber, zvážnela, pokrútila hlavou. „Mali by ste sa na to vykašlať.“

„Vykašlať?“ nechápal Gabo. „Prečo?“

„Nechajte to tak.“

Naklonil som sa dopredu. „Ale prečo?“ zaujímalo aj mňa.

„Iba tak,“ mykla plecom. „Mám z toho zlý pocit.“

Gabo sa neveriacky uškrnul. „Toto ťa straší? Teba? Hádam si nemyslíš, že je to chodiaca smrtka, veď...“

„Prestaň,“ uťala. „Mala som tam starých rodičov. Bývali v tej oblasti, kúsok ďalej, v Bukovine. Chodievala som tam ako decko na leto. Prázdniny, krásne spomienky. Nechcem mať ešte aj tie zasvinené týmto...“

„Hej, v lete si niekam chodievala,“ prisvedčil som. „Bez teba bývala nuda.“

Nevšímala si ma, hľadela na Gaba. Vyčkávala, či ustúpi, alebo si nedá povedať.

„Tak prepáč, že sa o niečo zaujímam,“ rozhodil rukami.

Odpil som si čaju. Došlo mi, že som sa ocitol medzi mlynskými kameňmi.

„Hej, samé parádne veci ťa zaujímajú,“ zhodnotila.

„Čo tým myslíš?“

„Do jedných sračiek si nás už dostal.“

„Ja že som nás dostal?“ neveriacky zvýšil hlas.

Stiahol som plecia, najradšej by som tam nebol.

„Tiež ťa to najprv iba zaujímalo. Takto. Presne takto.“

„A čo?“

„Musel si to nahlásiť, čo? Musel.“

„Áno, musel!“

„Teraz voláke havárie či aký ďas,“ zlostne ukázala na kameru. „Rovno v obývačke. Ako keby som toho nemala dosť! Ešte aj doma!“

Zbledla, zachvela sa jej brada aj špička nosa. Vyčítavo na mňa zazrela, vypochodovala z izby, treskla dverami.

Preglgol som, cítil som sa previnilo.

Gabo rozhorčene dychčal. Vstal, prechádzal sa hore-dolu. „A ja mám čo doma? Hysterku,“ šomral. „Bohovská podpora, opora v núdzi...“

Prehrabol som si vlasy, chápal som oboch. Nina toho mala dosť v práci, videla tam jednu hrôzu za druhou. Každý deň otvorená Pandorina skrinka, výbuch čerstvých nehôd, boľačiek a katastrof. Musela sa ovládať, konať ako stroj, nervy z ocele. Aspoň doma chcela mať od takých vecí pokoj, najmä teraz, keď okolo Gaba prituhuje. Nezvládla to, explodovala, prejavila sa labilnejšie. Stáva sa, vôbec som sa jej nečudoval.

Ale nečudoval som sa ani Gabovi. Naložil si toho na chrbát priveľa. Pre dobrú vec, ale priveľa. Ťažké jarmo. Aj na jeho býčiu šiju. Záujem o prekliaty cestný úsek bol preňho ventiláciou, vypustením pary. Únikom pred realitou, tlakom, vyšetrovaním...

Pred čím som unikal ja? Asi pred Táňou a samotou.

„Videl som ju tam,“ povedal som. Potichu, takmer pošepky.

Zastal, pozrel na mňa. „Koho?“

„Tú v čiernom. Pred dvoma dňami som sa tam previezol. Iba tak, neviem prečo. A videl som ju.“

Nadvihol obočie. „Tamtú, čo je na zázname?“

„Podľa mňa áno, bola to ona. Tiež tak krívala, mala na sebe podobné pohrebné háby, či čo.“

„Možno tam chodieva v rovnakom čase.“

„Je to možné,“ pripustil som. „Prechádzka, na bylinky...“

„Môže to byť svedkyňa, možno si niečo všimla.“

„Môže,“ prikývol som. Ale nemusí, doložil som v mysli.

Obaja sme stíchli. Mysleli sme na to isté, ani jeden z nás to nechcel navrhnúť ako prvý.

„Rozmýšľal som ešte nad niečím,“ odbočil Gabo. Uhýbavý manéver. „Skúsim zistiť, či tu v okolí nežije niekto, kto tam bol účastníkom nehody.“

„Dobrý nápad. Ak to niekto prežil, možno povie niečo, čo predtým zamlčal.“

„To sa stáva,“ prikývol. „Ľudia si s odstupom času spomenú na detaily. Niekedy sa rozhovoria o hnusných veciach, čo boli predtým čerstvé a príliš boľavé.“

„Okej, skús to prezistiť.“

Pozrel na kameru, naklonil hlavu, čosi zvažoval. Cítil som, ako sa prevažuje jazýček na váhach. „Zajtra slúžim,“ prehodil. „Ale pozajtra by sme tam mohli zájsť, čo povieš?“

No konečne. Odhodlal sa, vytlačil to pomedzi pery za nás oboch.

„Môžeme.“ Postavil som sa, prestúpil z nohy na nohu.

„Kedy si tam bol?“

„Predvčerom, už som ti povedal.“

„Myslím v akom čase.“

„Čo ja viem? Okolo tretej...“

„Tak tam zájdeme vtedy. Starí ľudia si udržujú rytmus, rutinu. Ak tá v čiernom chodieva na prechádzky, možno ju stretneme.“

 

  *

 

„Kde to bolo?“ opýtal sa Gabo. „Kde si ju videl?“

„Tu niekde,“ ukázal som k okraju cesty. Zhrdzavené zvodidlá, húštiny, za nimi kopec s poľom. Zopár snopov sivého sena, inak nič.

„Pribrzdi, môže byť v tých kríkoch,“ napomenul ma. „Zbiera tam bobule, šípky...“

„Pochybujem, to by sme ju videli,“ namietol som. Aj tak som však spomalil, nikam som sa neponáhľal. Zvláštne, lebo doma na mňa čakali štyri rozrobené uzávierky. Začínal som to mierne flákať. Nedobré znamenie najmä pre živnostníka, ktorý je posledných desať rokov akurát tak lovná zver – pre politikov, štátnych úradníčkov, ešte aj pre klientov. Kvôli čomu som sa to namiesto práce vyvážal popri Liptovskej Mare? Ani som nevedel. Ja, vždy zodpovedný a dôsledný, vecný až nudný človek. Aspoň tak mi to opakovala Táňa.

„To preto, že si Panna,“ rýpkala do mňa. „Panny bývajú také, upäté a nudné.“

Ktovie, čo by povedala teraz. V čase, keď mám zarezávať za kompom, sa prevážam s fízlom, ktorého vyšetrujú, a snažím sa vyriešiť záhadu prekliateho cestného úseku. Účtovník a traja pátrači. Vlastne iba jeden pátrač plus jedna naštvaná Nina, ktorej sa do pátrania veľmi nechcelo.

„Doma už v pohode?“ nadhodil som.

„Myslíš Ninku?“ pozrel na mňa. „Jasné, hneď sme sa udobrili. Zlatá baba.“

„Ti poviem. Vždy taká bola, len sa jej drž.“

„A vy ste niekedy... Spolu... Ako pubertiaci...“

„Kdeže, nič sme spolu nemali,“ usmial som sa. V duchu mi do smiechu nebolo. V puberte by som si s nosatou Ninou nezačal ani za svet. Chalani z partie by ma vysmiali, znížil by sa mi status, vyšiel by som na hanbu. Milión pádnych dôvodov. A pritom som si s ňou začať chcel, aj ona na to čakala. Nikdy som sa neodhodlal, radšej som jej spravil napriek alebo nakreslil na tabuľu veľký nos. Strašná sranda. Maskovanie, nech ma nikto nepodozrieva z postranných úmyslov. Upätá, strojená Panna, čo narobím?

Začali sme stúpať do kopca, po starene ani stopy. Doteraz som tipoval, že dnes určite vyjde na vzduch. Počasie sa konečne zlepšilo. Polojasno, pomedzi oblaky z času na čas preblyskli lúče. Nepopŕchalo ani nedulo, príjemný jesenný deň. Lenže stará ako na potvoru zostala doma.

Gabo pohvizdoval, prižmúrenými očami prečesával okolie. Začínal som sa cítiť previnilo – akoby som mohol za to, že sme sa previezli zbytočne.

Došli sme až k zvyškom kostolíka pri brehu. Na kamenistej pláži posedávalo zopár rybárov, v diaľke sme zazreli motorový čln. Dokonalá pohoda, idylka. Nič nenasvedčovalo, že pod náterom sa môže ukrývať niečo skazené, hnijúce, možno aj nebezpečné. Dvaja rybári zabití kdesi pri Vitanovej, cestný úsek s najvyššou nehodovosťou, tá v čiernom... Vzdialené, strašne vzdialené, akoby to nečíhalo priam tu za niekoľkými zákrutami.

„No nič, poďme,“ nadhodil Gabo. „Ešte raz to prezrime.“

Nastúpili sme a vyrazili na spiatočnú cestu.

Mal som tušenie, že tentoraz uspejeme, že na ňu naďabíme. Cítil som to v kostiach, muselo to tak byť.

Vyšli sme naprázdno. Pri ceste nikoho. Jedine dvaja cyklisti jazdiaci v strede vozovky. Bez prilieb, pre istotu slúchadlá na ušiach, totálne na háku. Ak sa tu takých preváža viac, nečudo, že miestna nehodovosť vystreľuje z tabuliek.

Gabo sa rozčúlil, chcel vystúpiť a napariť im mastnú pokutu. Až penil od zlosti. Nebol síce v službe, ale to ho nemýlilo. Poriadok musí byť, služba-neslužba.

Našťastie som šoféroval ja, takže som nezastal. Naštval sa preto aj na mňa. Vraj pre takých ignorantov vládne v celom štáte bordel. Fajn.

Výpravu sme ukončili neslávne – naprázdno a v namrzenom tichu. Tým sa pátracia epizóda mohla uzavrieť. Nenašli sme nič, nestretli nikoho, nerozlúštili žiadnu záhadu. A zazvonil zvonec... Vrátil by som sa k fádnej účtovníckej práci, Gabo k opletačkám s vyšetrovaním, Nina ku každodenným katastrofám. Každý k svojim slastiam. Pre mňa nuda, upätosť, svojím spôsobom krása. Presne tak sa to mohlo skončiť. Ibaže...

 

  *

 

Zomlelo sa to o dva týždne. Spočiatku lahoda – bežný malý deň. Sedel som pred monitorom a nahadzoval do účtovného programu Pohoda cifru za cifrou. Všetko presne sedelo, rozkoš nad rozkoše. Moja predstava vzrušujúceho pracovného nasadenia.

Ktosi zazvonil pri dverách. Dokončil som stĺpec, nech len neznámy počká. Všetko poporiadku.

Zazvonil znova. Nástojčivejšie.

Hrozné, títo ľudia. Vyrušujú, ešte sú aj nedočkaví. Vstal som, prešiel k dverám a nakukol do priezoru.

Nina.

Už len to mi chýbalo. Od incidentu u nich doma sa neozvala, ale vedel som, že sa už nehnevá. Nemala to v povahe, nič sme si nemuseli vysvetľovať. Určite nie po toľkých rokoch známosti.

Tak prečo prišla?

Bežný život na rozdiel od kráľovstva čísel prináša takéto prekvapenia. Preto mám radšej excelovské tabuľky.

Otvoril som a nahodil úsmev. Nie celkom predstieraný, Ninu vídam rád.

„Ninka, čo ty tu?“

„Môžem ísť ďalej?“ Tvárila sa dosť napäto.

„Jasné, poď,“ uhol som jej. „Čo ty tu?“

Vošla do chodby, zavrela, rovno sa pustila do vyzúvania. Nijako som to nekomentoval, hoci mi bolo jasné, že do zasľúbeného kráľovstva sa dnes už nevrátim.

„Poď do obývačky, posaď sa,“ vyzval som ju. „Ponúknem ti niečo?“

„Kávu, si zlatý.“

„Mám iba čaj. Alebo čistú vodu.“

„Fúha, extravagancia.“ Prešla do obývačky, posadila sa, prebehla očami po izbe. Asi čakala väčší neporiadok, keď teraz žijem sám. Ale kdeže, u nás, keď tu ešte bývala aj Táňa, to fungovalo naopak. Ja som poriadkumilovný, ona bordelárka. Ako všetky ženy, s ktorými som kedy žil. Vlastne ako všetci ľudia. Prosto, na poriadok som háklivý.

Sadol som si oproti, stále sa usmieval, už ma boleli líca. Nadvihol som obočie, konečne by mohla vybaliť, čomu vďačím za návštevu.

„Prepáč za tu scénu,“ nadhodila. „Minule u nás.“

„Prosím ťa, už som na to zabudol.“

„Mám nervy, hentá vec s kamerou mi nepridala.“

„Jasné, to je normálne. Chápem. Máš robotu na zabitie, do toho Gabove opletačky a –“

„Som tehotná.“

Zmĺkol som. Nasilu zdvihnuté kútiky mi poklesli. „Tehotná?“

„Šiesty týždeň.“

„Gratulujem?“

„To sa ma pýtaš?“

„Nie, vážne, gratulujem!“

„Díky. Aj ja sa teším, len to načasovanie...“

„Prosím ťa,“ mávol som rukou. „Môj otec sa narodil v štyridsiatom štvrtom počas Povstania. To bolo zlé načasovanie, nie toto.“

Usmiala sa na pokuse o žart, mlčala.

„Gabo sa musí radovať,“ vychrlil som. „Vždy chcel veľkú rodinu.“

„Nevie o tom.“

„Nevie?“

„Ešte nie, nepovedala som mu.“

„Nepovedala?“

„Teraz som ti povedala, že nepovedala.“

„Sorry... Veľa toho na mňa.“ Veru, taký nápor som nečakal. Pred pár minútami tiché šťastie v ríši čísel, zrazu veterná smršť. „Nechytám sa. Prečo si mu nepovedala?“

„Presne ako si povedal, strašne sa teší na deti.“

„No a?“

„Nechcem mu to oznámiť v tomto posratom období.“

„Práveže teraz mu to pomôže. Odvedie mu to pozornosť od nepríjemností, pookreje.“

„Kdeže, nepoznáš ho. On taký nie je.“

„Aký?“

„Taký, aký si myslíš, že je. V mnohom. Ale hlavne, dobre ho poznám. Jemu by sa to spájalo.“

„Ninka, sorry, nerozumiem,“ pokrčil som plecami. Vážne som sa snažil.

„Prechádza najhorším obdobím v živote. Nevieš o tom všetko, ani nemusíš. Ale je to zlé, všetko sa mu sype na hlavu. Nechcem, aby sa dozvedel, že čakám jeho dieťa, akurát keď sa topí.“

„Chápem. To dáva logiku, ale...“

„Nevládzem už,“ doložila. Po celý čas si žmolila ruky.

„To bude fajn. Zlé obdobie prejde, budete mať bábätko, paráda.“

„Chcela som mu oznámiť novinu, veď to dlho neutajím. Ale vtedy si prišiel s tými tvojimi haváriami, kamerou, zakliatou cestou...“

„Tak prepáč, ja som nevedel,“ zdvihol som dlane.

„Veď dobre,“ uznala. „Nemôžeš za to. Len si si to krepo načasoval.“

„Rovnako ako ty,“ usmial som sa a ukázal jej na brucho. Nepustila sa do ďalších výčitiek, no aj tak ma škrelo, čo predtým povedala.

„Gabo sa toho chytil s úplným zápalom,“ pokrútila hlavou. „O inom skoro nehovorí, furt niečo skúma. Úniková reakcia, mimo realitu.“

„Keď mu povieš, že čakáš, hneď sa vráti do normálu.“

„Myslíš?“

„Určite, sa spoľahni,“ žmurkol som na ňu. „Chlapská psychológia.“

„Ak sa ti s tým ešte ozve, už ho, prosím ťa, nenamotávaj. Vyhovor mu to. Priveď ho na iné myšlienky. Dobre?“

„Jasné. Ale pochybujem, že sa ozve.“

„Sľubuješ, že mu to vyhovoríš?“

„Čestné pionierske. Ty mi zas sľúb, že mu povieš veľkú novinu.“

„Platí,“ konečne sa uvoľnila. „A čo ty? Ako znášaš osamelý život?“

Myslela to dobre, ale mohla si to odpustiť. Nepotreboval som myslieť na Táničku. Zaváhal som, no pravda zvíťazila. „Stále mi chýba.“

„Ti drbe? Po tom, čo ti spravila?“

Zhlboka som sa nadýchol, ale nestihol som odpovedať. Rozpípal sa mi mobil.

„Prepáč, môže to byť klient,“ povedal som a vstal. Inokedy by ma rozptýlenie znervóznilo, teraz mi prišlo vhod.

„Iste, vybav si.“

Prešiel som k stolu v kúte izby, kde som mal položený telefón. Zobral som vyzváňajúci mobil do ruky, pozrel na displej.

Gabo Halák.

Náhoda je naozaj blbec. Kto tu hovoril niečo o zlom načasovaní?

Oblial ma pot. Čo teraz? Zrušiť hovor a tváriť sa, že to bol omyl? Ísť to vybaviť vedľa na tajňáša?

Ninu neoklamem, má ma prečítaného, pozná každý môj výraz. Ak zazmätkujem, hneď zašípi podraz. Vkladá do mňa nádeje, prišla za mnou, aby sa mi zdôverila. Mám jej to odplatiť klamstvom?

Kašlať na to.

Prijal som hovor, priložil si mobil k uchu.

„Nazdar, kámo,“ ozval sa Gabov zvučný hlas.

Nemal som zapnutý hlasný odposluch, ale v obývačke sa aj tak ozývalo každé slovo.

Nina ho razom spoznala, prudko otočila hlavu. Prepaľovala ma pohľadom, visela mi na ústach. Ťažký telepatický nápor.

Vyhovor mu to. Priveď ho na iné myšlienky.

Čestné pionierske.

„Ako sa máš?“ pokračoval Gabo. Fajne rozbehnutý, nadšenie z neho tryskalo aj cez telefón. Nečakal na odpoveď, chrlil ďalšie slová: „Neuveríš, čo som vypátral.“

Pokrčil som plecami a previnilo pozrel na Ninu. Prižmúrila oči. Dosť výstražne.

„Stále sa tým zaoberáš?“ pokúsil som sa. „Kašli už na to.“

„Fakt neuveríš. Zohnal som kontakt na chlapa, ktorý tam havaroval. Prežil to.“

„Keď mne sa v tom už nechce rýpať. Aj ty si daj pokoj.“

„Ťažké zranenia. Dochrámalo mu nohy, obhorel, popáleniny tretieho stupňa. Prišiel tam o manželku aj o syna.“

„Gabo, nechcem to počuť.“

„Nešpekuluj. Ideme za ním!“

„Nie, určite nie.“

„Všetko je vybavené. Už som mu volal, je ochotný porozprávať sa. Vo štvrtok ideme.“

„Za nikým nebudem chodiť, nechcem.“

„Jasné, že chceš. Veď ty si s tým prišiel, pre teba to zisťujem. Ma neser teraz, ani nešpekuluj.“ Zvýšil hlas, myslel to vážne.

Nina vstala. Bledá, iba líca jej horeli. Videla, že sa snažím, ako viem, ale nezdalo sa, že by to oceňovala.

„Stalo sa to v deväťdesiatom siedmom,“ pokračoval v tiráde. „Bývalý herec z mikulášskeho divadla. Čudné okolnosti havárie, z neznámym príčin a tak. Vo štvrtok sa po teba stavím. O druhej.“

„Ale...“

„Žiadne ale. Ideš so mnou, inak si ma nepraj. Nehovor to Nine. Sľúbil som jej, že to už nechám tak. Zabila by ma, keby vedela.“

Odkašlal som si, ale bolo to zbytočné, aj tak všetko počula.

„Nič jej nepoviem,“ ubezpečil som ho.

„Dobre. Veď ti volám iba narýchlo, kým je preč.“

„Hej? A kam išla?“

„Za kamarátkou.“

„Kamarátkou,“ zopakoval som a pozrel na Ninu. Aspoňže sklopila pohľad.

„Tak vo štvrtok o druhej. Nazdar.“

Položil.

Preglgol som, trápnosť nad trápnosť.

„Krásne si to vybavil,“ prehodila. Stiahnutý hlas, vytočená na maximum. „Presne ako si mi sľúbil.“

Chcel som niečo povedať, ale zostal som ticho. Napadali mi iba čísla, v nich sa vyjadrujem najlepšie.

Prešla popri mne, vanul z nej chlad. Náhlivo sa obula a vyšla z bytu.

 

  *

 

Žiadne vzopretie, štvrtkový výjazd som nezrušil. Nechcelo sa mi. Jednak ma štvalo, že si ma Nina s Gabom medzi sebou pinkajú ako pingpongovú loptičku. Namiesto toho, aby svoje problémy riešili, prenášali ich na mňa. Keď ma niekto tlačí, aby som poslúchal, aby som sa prispôsobil jeho vôli, bývam na to alergický. A just nie!

Zároveň ma stále zaujímalo, čo sa prihodilo dvom rybárom. Ak to spomienky účastníka havárie objasnia, nebudem sa vzpierať.

Tretí dôvod už tušíš. Aj pre mňa to bol únik, nielen pre Gaba. Preto sme sa navzájom tak namotali, čosi v nás si rozumelo. Preč z príkrej reality plnej problémov – v ústrety pátraniu, tajomstvám, vzrušeniu. Chlapská či skôr chlapčenská záležitosť.

Vo štvrtok o druhej som čakal pred bytovkou. Keď sa spoza zákruty vynoril Gabov fiat, dokonca som sa potešil. Len čo sa priblížil, moja radosť pohasla. Neprišiel totiž sám. V aute sedela aj Nina. Na zadnom sedadle – to veľa napovedalo.

Nadvihol som obočie, pozrel cez sklo na šoféra. Očami mi naznačil, aby som sa nepýtal. Nemal som to v úmysle. O spolužití s jemnejším pohlavím predsa len čosi viem, hoci moje spolunažívanie nikdy nevydrží dlho. Práve pre takéto skraty v logike. Nina sediaca v aute – ukážkový príklad. Nenávidí naše pátranie, neznáša to. Je tehotná, potrebuje prijímať pokojné, pozitívne vibrácie. Lenže namiesto toho si k práci paramedičky svojpomocne prihodí dávku negativity. Vynadá Gabovi, že stále pátra, hoci jej sľúbil, že s tým skončí. Vykričí mu to, zavládne tichá domácnosť. No len čo Gabo vyrazí na dohodnuté stretnutie, pridá sa k nemu. Ani zaboha ho nepustí samého. Musí byť pri tom. Naštvaná, zdutá, ale musí. Nulová logika, môjmu matematickému mysleniu sa to prijímalo ťažko. Akceptoval som to, nič iné mi nezostávalo. Pri Táni som sa dostatočne poučil.

Mávol som na nich, kŕčovito sa usmial. Nič, obaja zostali meraví. Skvelá nálada. Odnechcelo sa mi nastúpiť, ale už sa nedalo cúvnuť. Otvoril som dvierka a vtrepal sa na miesto spolujazdca.

Tiesnivá atmosféra. Gabo čosi zamrmlal, Nina ma ani nepozdravila. Hľadela z okna, lebo na bytovke, kde bývam, bolo voľačo strašne zaujímavé.

Nehľadaj v tom logiku.

Zaťal som zuby a takisto sa zadíval cez okno – na opačnú stranu. Ešte zaujímavejšie detské preliezačky. Pri pohľade na ne mi napadlo, že mu určite nezvestovala veľkú novinu. Stále ju pred ním tajila, môj motivačný príhovor nezabral. Šetrila si to na vhodnú chvíľu, keď mu správu vypáli medzi oči a v sekunde mu tým zmení život. Asi ju nepovzbudilo, že jej zaklamal ohľadom ukončenia pátrania. Ktovie, či mu prezradila, ako si vypočula jeho telefonát. Priznala by tým, že aj ona mu zaklamala – o návšteve kamarátky. Na také drobnosti bývajú citliví zasa chlapi.

Jednoducho, hustá atmosféra, až sa mi v aute ťažko dýchalo. Pohli sme sa, vyrazili do Liptovského Mikuláša. Celú cestu som mlčal, zízal z okna a nepriťahoval na seba pozornosť.

Gabo nás doviezol na sídlisko Podbreziny. Postavené za socíku, návrat do minulosti. Východný okraj mesta, zdevastované trávniky, nadivoko rozhodené paneláky. Dvanásťposchodové, sivé, škaredé. Ale všetko sa mi zdalo lepšie než stiesnený natlakovaný interiér. Vystúpil som a nadýchol sa sviežosti. Veru, od Západných Tatier, vzdialených iba šesť či sedem kilometrov, vanul poriadny chlad. Zacítil som vôňu snehu, končiare sú už iste biele.

„Tadiaľto,“ zavelil Gabo a ukázal k paneláku. „Pozrel som si to na Google Maps.“

Vykročil som za ním. Aj Nina išla, ale držala si od nás odstup. Tichý teror. Rozhodla sa, že nám chlapské dobrodružstvo okorení, ako len dokáže.

Pod nohami nám šušťala burina vyrážajúca z prasklín v chodníku. Paneláky sa nad nami týčili ako kamenné veže. Spoza okien ktoréhosi bytu dunela techno hudba. Doliehal k nám aj detský plač a rytmické driblovanie lopty z basketbalového ihriska. Zvuky sa medzi panelmi rozliehali, ozvena útočila zo všetkých strán.

Zastali sme pri vchode, Gabo sa nahol k zvončekom s menovkami.

„Vojtech Fajnor,“ šomral si.

Po chvíli meno našiel, zazvonil. Počkali sme, ale nič sa nestalo.

Gabo zazvonil ešte raz.

Žiadny efekt.

„Nie je doma,“ povedala Nina. Prvé slová, čo zo seba dostala.

Gabo pozrel na hodinky. „Vo štvrtok o pol tretej sme sa dohodli.“

„Možno zmenil názor,“ precedil som. „Ani sa nečudujem.“

Ozvalo sa zabzučanie elektronického vrátnika. Fajnor nezmenil názor, ale trvalo mu, kým došiel k spínaču. Napokon, Gabo spomínal čosi o dochrámaných nohách.

Vošli sme do vchodu. Šero, puch moču, počarbané omietky. Sveta žiť.

Natlačili sme sa do výťahu a vyviezli sa na siedme poschodie. Šťastná sedmička pre Fajnora zjavne nezapracovala. Keď sme vystúpili, jedny z dvier do bytov už boli odchýlené. Čakal nás.

„Pán Fajnor, doma ste?“ ozval sa Gabo. Nevyhral by tým prvú cenu za logiku, ale v tej situácii by mi nič lepšie nenapadlo.

Drgol do dvier a vošiel dnu.

Čakal som, či sa neozve výstrel, hádka alebo brechot poštvaného psa. Žiadne veselé uvítanie sa však nekonalo. Z bytu som začul tlmený rozhovor.

Povzbudilo ma to, nechcel som, aby mi niečo dôležité ušlo. Prekročil som teda prah – ak sa z Fajnora vykľuje upír, vydávame sa mu na milosť. Vstúpili sme k nemu z vlastnej vôle a tak. Aj Nina vošla, jemne za sebou pribuchla dvere.

Vdýchol som zápach zatuchliny a cigaretového dymu. Domáci často nevetral, zato však výdatne húlil. Nikotínová zhorenina bola zažratá do omietky aj stien.

V úzkej predsieni som toho veľa nevidel. Podišiel som ku Gabovi a pozrel mu cez plece.

Vojtech Fajnor sedel na invalidnom vozíku. Zhruba šesťdesiatnik. Chudý, no šľachovitý chlap. Húžva. Vlasy po plecia, dosť mastné. Hustá brada neupravená. Bystré pichľavé oči. Kožu na spánku a ľavom líci mal zošúverenú – škaredá popálenina.

Chudák, vytrpel si svoje, preletelo mi hlavou.

Vtedy mi pohľad skĺzol nižšie. Takmer som zaúpel.

Fajnorovi chýbali obe nohy. Do vzduchu trčali dva kýpte, o končatiny prišiel vo výške stehien.

Stiahlo mi hrdlo, v bruchu mi zabublala zlosť. Toto nám Gabko nepovedal. Drobnosť, ktorú pozabudol spomenúť. Vravel čosi o dochrámaných nohách, ale nepriznal, že starý pán je úplný mrzák. Poničená troska. Nie dosť, že vtedy prišiel o manželku aj syna. Ešte aj o nohy. Takéhoto človeka ideme trápiť? Spovedať o nešťastí, žmýkať z neho spomienky na najhorší deň v živote.

Otrávilo mi to náladu. Ešte viac než Nina. Zastala vedľa mňa, trhane sa nadýchla – asi postrehla detail, ktorý nám jej vyvolený tak predvídavo zamlčal. Vedel, že keby vyrukoval s pravdou, nedostal by nás sem. Poctivý Gabko, vzor cnosti.

„Tak teda vitajte,“ povedal Fajnor a kývol hlavou. Zručne sa na vozíku otočil, zamieril do izby. „Poďte, nech sa páči.“

Štuchol som do Gaba lakťom, zlostne som zasyčal. Ignoroval ma, vykročil za Vojtechom.

Pozrel som na Ninu. Vyzerala naštvane – v jej prípade žiadna veľká zmena. Pokrútila hlavou a strelila po mne pohľadom, akoby som aj za toto mohol ja.

Vypadnúť odtiaľ? Veru som to zvažoval.

„No poďte, nemám na vás celý deň,“ ozval sa Fajnor. „Musím dnes ešte veľa nabehať.“

Vtipkovanie o vlastnom hendikepe, už som sa s tým stretol. Mal som raz ochrnutého klienta a ani ten nežartoval o ničom inom. Snažil sa mi tým signalizovať, ako veľmi je nad vecou a ako parádne sa so svojím osudom vyrovnal. Páchlo to zúfalstvom, mal som pocit, že zakaždým, keď od neho odídem, osamote sa rozplače.

Pripravilo ma to o zvyšky síl. Namiesto úteku som malátne prešuchtal do obývačky. Nina ma nasledovala.

„Prosím, posaďte sa,“ zamrmlal Fajnor a ukázal na vypĺznutý gauč. „Ja už sedím. Celých dvadsať rokov.“

Povinne som sa uškrnul na ďalšom pokuse o vtip. Asi dosť kŕčovito, lebo domáci naklonil hlavu a dôkladne si ma premeral.

Sadol som si na gauč – vedľa Gaba, ktorý sa tváril akoby nič. Pohoda. Nina zostala stáť, hoci som jej ukazoval, že je tam ešte miesto.

Chvíľu sme na seba iba tak zízali. Z vedľajšieho bytu cez tenkú stenu doliehali útržky televíznych reklamných džinglov. Kdesi nad nami hlasno klebetili dve ženy, ozývalo sa aj šumenie vody.

Byť tu zavretý dvadsať rokov ako Fajnor, načisto zošaliem.

Možno už dávno zošalel. Chudák. Jeho zanedbaný vzhľad a divoký pohľad nepresviedčali o opaku.

„Zaujíma vás tá nehoda?“ opýtal sa.

„Áno,“ prisvedčil Gabo. „Objavili sa nové skutočnosti, preto som vás oslovil.“

„Nikdy som o tom nechcel rozprávať. Ale starnem, doktor mi naznačil, že nemám veľa očakávať. Ohľadom veku, čo sa dožijem.“

Zarazila ma jeho otvorenosť. Takú priamu reč nepočuješ často. Navyše sa nezdalo, že by bol Fajnor zatrpknutý. Hovoril to s ľahkosťou, vecne, bez žlčovitej pachuti. Možno bol naozaj nad vecou.

„To si tak nehovorte,“ ozvala sa Nina.

Zdvihol ruku, prerušil ju. „Nerieš, moja. Viem svoje, toto telíčko dostalo zabrať.“

„Zaujíma nás tá nehoda,“ vstúpil do hrkútania Gabo. Žiadne odbiehanie, naspäť k veci. Zelený mozog sa nezaprie.

Fajnor nič nepovedal, zobral zo stola cigaretové papieriky a vrecko lacného tabaku. Začal si šúľať fajčivo, dával si načas.

Minúta, dve...

Napadlo mi, či sa nezasekol, lenže znova ma prekvapil.

„Tu som, nevypadávam,“ ubezpečil. Pohľad sklopený k veľdielu, na ktorom pracoval.

Svitlo mi, že bojuje. Doloval zo seba čosi, čo by najradšej nechal zaliate masou odtečeného času. Ale prečo to robí? Prečo cíti potrebu podeliť sa? Po dvoch desaťročiach. Navyše s nami, úplnými cudzincami.

„S tým cestným úsekom nie je všetko v poriadku,“ nadhodil Gabo. „Stále tam dochádza k nehodám. Ale k takým... čudným.“

„Pravdaže čudným,“ prikývol Fajnor. „Veď aj nám čo sa stalo...“ Zmĺkol, olizol ušúľanú cigaretu. Prsty so žltými nechtami sa mu triasli.

„O čo išlo?“ nástojil zelený mozog. Jemný ako traktorbager.

Domáci zagestikuloval, chystal sa odpovedať, doloval s najväčšou námahou. Cigareta mu vykĺzla, spadla na koberec.

Nina prikročila k vozíku, zohla sa a zdvihla ju. Povzbudivo sa na starca usmiala, vrátila mu ju do tvrdej hrboľatej dlane.

Fajnor zdvihol pohľad, modré oči mal zrazu priezračné a čisté, oveľa mäkšie, než keď nás vítal. Nebola to naša zásluha. Vrátil sa v čase, spomienky ho preniesli do iného života. Predtým než ho privalilo nešťastie.

„Ja som to nikomu...“ zašepkal. „Nevravel som o tom nikomu, ale... Už tu dlho nepobudnem, musí sa o tom vedieť. Stále tam zomierajú ľudia?“

„Áno,“ pritakal Gabo. „Aj celkom nedávno. Dvaja rybári z Lúčok. Havarovali inde, ale... Na tom úseku sa im niečo prihodilo.“

„Aj nám, mne s Eliškou a Andrejkom, sa to začalo diať inde.“

„Čo tým myslíte?“

„Celá tá oblasť je... Dvadsať rokov nad tým premýšľam. Deň čo deň!“

„Ktorá oblasť? Ten cestný úsek?“

„Hlavne ten,“ prisvedčil Fajnor. „Ale aj jeho okolie. Nám sa to prihodilo kúsok odtiaľ. Na priehradnom múre, tam to začalo.“

„Na múre?“ ušlo mi.

Pozrel na mňa, zmĺkol. Zjavne som sa mu nepáčil.

V byte pod nami sa rozbrechal pes. Hlboký dunivý brechot. Musela to byť obluda – ako stvorená do panelákovej králikárne.

Fajnor si zapálil, potiahol, zlostne vyfúkol dym. „Krásne obdobie to bolo,“ zasipel. „Najkrajšie v živote. Andrejko nastúpil do školy, prváčik. S Eliškou nám to klapalo, v divadle sa darilo. Práve sme nacvičovali Kráľa Leara, pamätám si ako dnes. Dostal som rolu grófa z Kentu.“

Idylické spomienky sa miešali so zúrivým brechotom, šumenie vody konečne stíchlo.

„Krásne obdobie,“ pokračoval domáci. „Vyšli sme si na nedeľnú prechádzku. Jarný deň, slnečno. Išli sme dopoludnia, lebo v predpovedi hlásili, že neskôr sa zatiahne a rozfučí.“

„Vyrazili ste na Liptovskú Maru?“ vyzvedal Gabo.

„Áno. Autom až ku kostolíku. Prešiel som cez ten kritický úsek, ale nič sa nestalo.“

„Vôbec nič zvláštne, neobvyklé?“

„Vôbec. Pokojná jazda. V rádiu hrali Haberu, Andrejko si vyspevoval.“

Poškriabal som sa na zátylku. Fajnorovo rozprávanie sa iba začínalo a už bolo nepríjemné počúvať ho. Oživené spomienky na mŕtveho syna zaliezali pod kožu.

Nina si konečne prisadla, asi tomu nevládala vzdorovať postojačky.

„Zaparkoval som pri kostolíku, prešli sme sa po brehu,“ valilo sa z chlapa. „Nádherná viditeľnosť, Tatry vyrysované. Hladina rovnučká ozaj ako zrkadlo. Hory sa v nej odrážali, no krása.“

„Potom ste išli na priehradný múr?“

„Tak. Eliška sa chcela pozrieť na Kriváň a odtiaľ, z múru, je najlepší výhľad.“

„To áno,“ prisvedčila Nina. „Tiež tam rada chodievam.“

„Mňa by tam už nikto nedostal,“ sekol Fajnor. „Aj keby som nemal tieto pahýle.“

„Čo sa tam stalo? Veď ten múr je...“

„Bezpečný? Ak tam chodievate, tak viete. Je dosť dlhý, možno aj kilometer. Ale cesta na ňom, po ktorej sa dá prechádzať, je úzka. Z oboch strán zábradlie.“

„Vyšli ste teda na múr?“

„Áno, po tej ceste sme sa prechádzali. Nikoho tam nebolo. Prázdno. Asi preto, že bola nedeľa a dopoludnie. Vynadívali sme sa na Kriváň, zašli sme dosť ďaleko. Začalo prefukovať, hladina sa sčerila. Spomínam si, že som počul odbíjanie zvonov vo Vlachoch.“

„A potom?“

Neodpovedal hneď. Zašlukoval, vyfúkol dym. Izbu vyplnili belasé kúdole a štipľavý, dráždivý pach, takmer som sa rozkuckal.

„Potom som si ju všimol,“ šepol.

Trhlo ma, nahol som sa dopredu. Počul som dobre?

„Potom som si ju všimol,“ zopakoval. „Zrazu bola na múre. Kráčala po ceste, na ktorej sme stáli, blížila sa k nám.“

„O kom to hovoríte?“ vyhŕkol Gabo.

Fajnor odklepol popol – rovno na koberec. Pokračoval, akoby otázku prepočul. „Vliekla sa, krívala. Celá v čiernom ako z funusu. Ovísajúca šatka na hlave, nevidel som tvár.“

„O kom hovoríte?“

„Ona to spôsobila! Len čo som ju zazrel, prešiel mnou zlý pocit. Neviem prečo, ale cítil som to. Úzkosť, napätie...“

Gabo mlčal, pochopil, že už nemá zmysel klásť doplňujúce otázky. Fajnor sa rútil na voľnobehu. Spomienky, čo vykresal, ho podpálili, už nás ani nevnímal.

„Najprv som si myslel, že je to niekto na prechádzke. Nejaká starena. Nezízal som na ňu. Eliška s Andrejkom si ju nevšimli, naháňali sa po múre. Pridal som sa k nim. Posledné chvíle, čo sme boli šťastní.“

Sedel som bez pohybu, ani som nedýchal. Načisto stŕpnutý. Zízal som na Fajnora, videl som ho vyslovovať tie vety, ale nemohol som uveriť, že ich naozaj hovorí.

Krívajúca starena, celá v čiernom, šatka na hlave...

Nemožné, aby opisoval rovnakú osobu, akú zachytila autokamera. Rovnakú, akú som videl na vlastné oči. Tú v čiernom, o ktorej pred smrťou bľabotal zranený účastník havárie.

Ako to, že o nej hovorí aj Fajnor? Veď jemu sa tam nešťastie prihodilo pred dvadsiatimi rokmi – v deväťdesiatom siedmom. Starena, ktorú vtedy videl, už hádam ani nežije. Určite sa dodnes, rovnako oblečená, neprechádza po okolí priehrady. Nedávalo to zmysel, chýbala tomu základná súdržnosť.

Pozrel som na Ninu. Prsty mala zaťaté do vetrovky. Silno, až jej zbeleli hánky.

Pes v spodnom byte brechal a brechal, televízor dunel.

„Po chvíľke som sa znova pozrel, nedalo mi to,“ chrlil Fajnor. „Stále tam bola, oveľa bližšie. Na to, ako krívala, sa blížila rýchlo. Zdalo sa mi, že je veľmi vysoká. Až primoc. Vietor dul, hvízdalo to, zábradlie praskalo, ale ona nič. Premkla ma obava. Zrazu som vedel, že sa tam iba tak neprechádza. Smerovala k nám. Cieľavedome, nástojčivo.“

„Viete,“ nevydržal Gabo, „takú osobu v čiernom opisujú viacerí...“

Fajnor ho nepočúval, išiel si svoje. „Chcel som odtiaľ zmiznúť. Lenže ako? Prejsť popri nej? Nikdy! Nevedel som prečo, ale toto mi bolo jasné. Nie popri nej. Pobrať sa po múre na opačný koniec? Ešte dobrého pol kilometra, možno viac. Vo vetre. Radšej som zobral Andrejka na ruky a išiel k schodisku, čo vedie z múru na lúku pod ním. Eliška nechápala, nebol čas vysvetľovať. Tá starena už bola blízko. Strašne vysoká. Tmavý kabátec, čierna sukňa rozviata. Hlavu so šatkou mala sklonenú, nevidel som jej do tváre.“

Rovnako ako na záberoch z autokamery, blýskalo mi v mysli. Rovnako ako v spätnom zrkadle.

„Keď sme schádzali, ešte som sa obzrel. Zastala, vystierala sa... Radšej som sa otočil, nechcel som ju vidieť. Srdce mi búšilo... Nedá sa to vysvetliť, tá panika, čo ma pochytila...“

„Čo ste spravili potom?“

„Zniesol som Andrejka po schodoch, naposledy som si precvičil nohy. Eliška cupitala vedľa mňa. Prešli sme cez lúku a oblúkom sa vrátili k autu. Múr bol už prázdny, nikoho som tam nevidel.“

Natiahol sa k popolníku, zahasil nedofajčenú cigaretu. Rukami chytil kolesá vozíka, zaprel sa, presunul sa k oknu. Na stolíku tam v čiernych drevených rámoch stáli fotky jeho manželky a syna. Nezaprášené, boli to asi jediné predmety v byte, ktoré starostlivo utieral. Odhrnul zažltnuté záclony a zadíval sa na hrebeň Roháčov. Úzke plecia sa mu chveli, našponovaný na prasknutie.

„Pán Fajnor,“ ozvala sa Nina. Prekvapilo ma, aký má zovretý hlas.

„Letel som odtiaľ, chcel som nás dostať preč. Klepalo ma, hrôza. Z ničoho konkrétneho, neviem to vysvetliť. Za Bobrovníkom som zabočil doľava, zišiel dolu kopcom, vybral zo dve zákruty. Potom...“

„Tam došlo k havárii,“ šepol mi Gabo.

„Stála tam,“ pokračoval mrzák. „Prisámbohu tam stála, rovno pri ceste. Rovnaká starena, ten istý kabátec, sukňa aj šatka. Stopercentne tá istá. Lenže to nebolo možné. Ako sa tam dostala? Za takú chvíľu takú vzdialenosť...“

Mlčali sme, aj psisko konečne stíchlo. Zato v televízii za stenou sa začal detský program. Tenké hlásky spievali, sprevádzal ich veselý klavírik.

„Všetko sa mi pomotalo, stratil som kontrolu. Zaťal som zuby, pridal plyn, že prefrčím okolo nej. Eliška kričala, Andrejko plakal. Takmer to vyšlo, ale... Keď som letel popri nej, zdvihla hlavu. Všetko sa spomalilo... Uvidel som...“

„Čo ste videli?“ sykol Gabo. „Ako vyzerala?“

„Mykol som volantom, stratil kontrolu...“

„Čo ste videli?“

Fajnor zmĺkol, akoby sa zasekol. Načiahol sa k rúčke okna a trhnutím ho otvoril. Nepríjemne to zaškrípalo, ovanul nás chlad. Potom sklonil hlavu, celý sa roztriasol. Nevzlykal, nevyšiel z neho žiadny zvuk, plakal celkom bezhlasne.

Pozreli sme na seba, nikto nevedel, čo robiť.

„Hádam už choďte,“ dostal zo seba bývalý herec.

Nina k nemu pristúpila, ale nedotkla sa ho. „Pán Fajnor...“

„Vypadnite!“

Trhlo mnou, ruka mi vyletela k hrudi.

„Zmiznite!“ skríkol a prelomil sa v páse.

 

  *

 

Natlačili sme sa do výťahu, stisol som tlačidlo prízemia. Kabínka sa pohla, vliekla sa pomaly, pomaly, pomaly.

Nikto nič nevravel. Vreli v nás dojmy z počutého, úzky priestor prašťal napätím. Nešlo len o to, čo sme sa dozvedeli.

Starena či skôr akýsi prízrak mátajúci v okolí priehrady. Uletené, mimo príčetnosti.

Hrozné však bolo aj to, čo sme pred chvíľou videli. Vojtech Fajnor – kedysi šťastný príjemný chlapík s rodinou. Fajn človek, pred ním svetlá budúcnosť. Potom jediná zlá sekunda a... Zničená troska bez rodiny, budúcnosti aj nôh. Uväznený v socialistickom paneláku – dokonalom symbole životnej prehry. Vyše dvadsať rokov... Po celý čas, čo sa s nami rozprával, si udržiaval dôstojnosť. Nakoniec však stratil sebakontrolu, maska skĺzla, vyprskol z neho nahromadený kal.

Skvelá návšteva, len čo je pravda. Silná káva aj pre Ninu a Gaba, ktorí boli zvyknutí na všeličo. O mne ani nehovoriac. Bublalo vo mne zdesenie, zlosť aj zmätok. Divoký mix.

Kabínka praskala, visel v nej pach moču – uľavil si tu niečí štvornohý miláčik. Všetci sme mali nervy, výťah sa lenivo vliekol. Natlačení vedľa seba, nebolo úniku.

„Si so sebou spokojný?“ šplechla Nina Gabovi.

„Daj mi pokoj.“

„Ja len, či si spokojný.“

„Prestaň. Tiež som nevedel, že –“

„Neklam,“ prskol som. „V tých vašich záznamoch si si všetko prečítal. Dobre si vedel, ako na tom je.“

„Presne,“ prihodila Nina.

Gabo na mňa zazrel, nestáli sme ani dvadsať centimetrov od seba. Aj on mal toho dosť, videl som to na ňom. Zmĺkol som, zvyšky súdnosti ma držali, aby som nehrotil. Nie tu a teraz, v pošťatom výťahu.

Chvíľa ticha, minuli sme štvrté poschodie.

„Tak si spokojný?“ nedala si pokoj.

Zafučal, telo sa mu roztriaslo. „Drž hubu. Krista, aspoň deň do mňa nerýp!“

„Aspoň deň sa správaj ako chlap.“

Stál som medzi nimi, otupná pozícia. Nemal som kam uhnúť ani ustúpiť.

„Nehádajte sa,“ navrhol som.

„Buď ticho,“ schladila ma.

Tretie poschodie.

„Ty si s tým všetkým prišiel,“ pridal sa Gabo.

„Jasné, ja za to môžem.“

„Áno, ty,“ sykla Nina.

Zaťal som zuby. Dralo sa mi na jazyk niečo, čo som nesmel povedať. Za žiadnych okolností.

Druhé poschodie.

Vrelo to vo mne, cítil som, ako mi na krku navierajú žily. Zdesenie, zlosť, zmätok.

Hrdinsky som mlčal.

Prvé poschodie.

Už len pár sekúnd, potom sloboda.

„Nerozčuľuj sa, Ninka, veď si tehotná.“ Ušlo mi to. Občas v sebe niečo neudržíš, nech robíš, čo robíš. Ruka mi vyletela k ústam. Neskoro.

Obaja ku mne otočili hlavy. Ako na hvizdnutie.

Zastali sme, prízemie. Nikto nevystupoval.

„Čo si povedal?“ zachrčal Gabo. Rozhodený pohľad, ešte mu to nedošlo.

Nina iba zízala. Brada sa jej klepala, oči plné zrady.

Chcel som odtiaľ vypadnúť, ale blokovali východ – betónová hradba. Čo som mal robiť? Niekedy človek hovorí, skôr než myslí. Stáva sa. Najmä v rozrušení.

„Čo si povedal?“ Strohý policajný tón. Pozrel na Ninu, či informáciu poprie.

Lenže nepoprela. Tvár jej zbledla, zaleskli sa slzičky. Moment, keď Gabovi oznámi veľkú novinu, si asi predstavovala inak.

Asi určite.

On tiež. Správu o otcovstve si nechcel vypočuť v očúranom výťahu uprostred hádky s budúcou mamičkou. A s neželaným svedkom, teda so mnou.

Kabína sa pohla, privolal ju ktosi na hornom poschodí. Zbohom, sloboda. Znova sme sa viezli, znova prvé poschodie.

„Je to pravda?“ opýtal sa Niny.

Prikývla.

Zamykalo mu tvárou. Usmial sa, vzápätí sa znova zamračil.

„Ty to odkiaľ vieš?“ štuchol do mňa prstom. Silno.

„Povedala som mu to,“ ozvala sa, než som zareagoval. „Bola som uňho vtedy, keď si mu volal. Keď si mu kládol na srdce, aby mi neprezradil, že pokračuješ v pátraní.“

„Nebola si u Kristíny? Ty k nemu chodievaš?“

„Sľúbil si mi, že už nebudeš pátrať. Si ma oklamal.“

„Si povedala, že ideš za Kristínou.“

„No tak som nešla. Ale ty si mi klamal.“

„Ty si klamala. Vraj za Kristínou!“

„Ninka, nerozčuľuj sa,“ skúsil som. „Veď si –“

„Do toho sa nestaraj!“

„Hej, drž hubu,“ prihodil Gabo.

Aspoň sa zjednotili. Rád pomôžem, keď sa dá.

„Prečo si mi klamal?“ Nina sa zasekla v rovnakej drážke.

„Mne nič nepovieš, a tento tu,“ znova do mňa štuchol, „vie, že si tehotná.“

„Sľúbil si,“ držala sa svojho. „Sľúbil si mi to.“

„Aj ty si mi veľa vecí sľúbila.“

„Napríklad?“

„Kvôli tebe som –“

Už som sa to nedozvedel, lebo výťah s drgnutím zastal. Siedme poschodie.

Ktosi otvoril kabínu. Fajnor. Sedel na vozíčku, ale nakláňal sa dopredu, aby udržal váhu železných dvier. Znova pôsobil príčetne, nápor emócií z neho už vyprchal.

„Á, ešte ste tu,“ potešil sa.

Vyjavene sme naňho hľadeli. Najmä Gabo, ktorý sa práve dozvedel, že bude otcom, vyzeral dosť vykoľajene. Nina posmrkávala, narýchlo si utierala zaslzené oči. Ja som sa tváril najprívetivejšie – bol som Fajnorovi vďačný, že ma vyslobodil z ich besnenia.

„Prepáčte, že som tak kričal,“ povedal. Určite si myslel, že sme rozbití z jeho výbuchu. „Praskli mi nervy. Viete, tie spomienky...“

Všetci traja by sme ho najradšej poslali do zadku. Mali sme toho dosť, bez výnimky. Lenže, keď sme ho videli, nešlo to.

„Vy prepáčte,“ zdvihol som dlane. „Že sme vás tak prepadli.“

Nina sa vysmrkala. Možno až zbytočne hlasno.

Fajnor na ňu pozrel, obočie sa mu nakrčilo. „Bol som až taký nepríjemný?“

„Nie, to...“ pokrútila hlavou. „To je v poriadku.“

„Poďte ešte na chvíľu,“ vyzval nás a ukázal do bytu. „Keď som už vypustil džina z fľaše, nech to nie je zbytočné.“

 

  *

 

Zasa na gauči v jeho obývačke. Chlad, okno stále pootvorené, pánty potichu vŕzgali. Vôbec som tam nechcel byť. Nikto z nás. Ale boli sme takí načatí, že kým nás pochytil vzdor, poddali sme sa Fajnorovmu prianiu. Invalidovi sa ťažko odporuje. Najmä takému, ktorý si iba kvôli nám práve oživil spomienky na to, ako prišiel o nohy aj o rodinu.

„Prepáčte, mrzí ma ten výstup,“ znova sa ospravedlnil.

Už to začínalo byť otupné. Veď jediní, kto sa mal cítiť previnilo, sme boli my.

„Vôbec si nerobte starosť,“ povedal som. „Nemali sme vás obťažovať.“

„Naopak,“ pokrútil hlavou. „Konečne to niekoho zaujíma. Tak naozaj. Veď to nie je normálne, čo sa tam deje.“

„Je to čudné,“ pripustil Gabo.

„Čudné je slabé slovo,“ uškrnul sa. „Čo myslíte, prečo som tak vybuchol? Za celý čas som tie veci nikomu nepovedal. V sebe som držal dvadsať rokov.“

„Ani sa vám nečudujem,“ prikývla Nina.

„Bál som sa. Dosť, že tu musím byť,“ ukázal na ošumelý byt. „Keby som to niekomu vyrozprával, nedajbože policajtom alebo doktorom, zavreli by ma do blázinca.“ Stále sa uškŕňal, ale zvlhli mu oči. Rýchlo si ich pretrel.

„Vieme, že sa tam dejú zvláštne veci,“ nadhodil som. „Tiež to nedokážeme vysvetliť.“

„Dve desaťročia tu nad tým meditujem. Všeličo čítam, bádam, filozofujem...“

„Prišli ste na niečo?“

„Už nemám veľa času,“ húdol si svoje. „Tie zranenia... Som rád, že vôbec dýcham.“

„To si nehovorte,“ ozvala sa Nina. „Dnešná medicína –“

Prerušil ju, zdvihol ruku, nech ani nepokračuje. Potom sa obrátil na mňa. „Pýtali ste sa, či som na niečo prišiel. Áno aj nie. Dodnes neviem, čo sa nám vtedy stalo. Ale mám zopár teórií.“

„Napríklad?“

„Viete, ja som herec. Teda... bol som. Poznáte Konstantina Stanislavského?“

Pokrútil som hlavou, ale Nina ožila. „Stanislavského herecká metóda? Niečo mi to hovorí.“

Usmial sa na ňu, asi ju bral za spriaznenú dušu. Na rozdiel odo mňa alebo zeleného mozgu, ktorý sa takisto nechytal.

„Viete, v čom jeho metóda spočíva?“ opýtal sa.

„Až tak som to neštudovala. Ale čítala som článok, že z tej metódy vychádza pri hraní napríklad Al Pacino.“

„Áno, volá sa to metodické herectvo. Jeden z najrozšírenejších prístupov. Stanislavskij o metóde napísal zopár kníh. Zaujímavé čítanie, odporúčam.“

„Mrkneme sa na to,“ prehodil som.

Fajnor na mňa pozrel. Dosť skepticky. „Ak by ste si náhodou nenašli čas, poviem vám podstatu. Stanislavskij tvrdí, že kdesi v našom podvedomí driemu zárodky stoviek, tisícok postáv a charakterov. Keď má herec stvárniť nejakú postavu, má sa zamerať na oživenie takého charakteru vo svojom podvedomí. Slúžia na to rôzne techniky, tým vás nebudem zaťažovať.“

Gabo sa zamrvil: „Ako to súvisí s cestným úsekom pri Liptovskej Mare?“

„Vydržte, blížim sa k tomu. Ak sa hercovi podarí oživiť charakter, čo v ňom drieme, tento ožije ako skutočná postava, ozajstná samostatná bytosť. Herec prestáva byť sám sebou. Stáva sa osobou, ktorú zo seba vytiahol a priviedol k životu.“

„Ako Al Pacino v Krstnom otcovi alebo v Zjazvenej tvári,“ doplnila Nina.

„Presne. Preto sú tieto jeho roly geniálne a legendárne. Aj po desaťročiach majú silu, uhranú vás. Stanislavskij tvrdil, že ak herec dosiahne majstrovstvo, diváci počas výkonu neuvidia jeho, ale oživený charakter. Doslova. Dívate sa na herca, ale nevnímate ho. Vidíte postavu, ktorú vytiahol zo svojho podvedomia. Zrazu je reálna, hmotná. Rovnako ako vy alebo ja. Verte mi, je to možné, aj keď zriedkavé. Raz či dvakrát som to v divadle zažil.“

„Ako to súvisí?“ zopakoval Gabo. Tentoraz už nervóznejšie.

„Nechápete? Tá starena na múre a neskôr pri ceste nebola reálna. A zároveň bola.“

„Fantázie!“

Nečudoval som sa, že to jeho policajný mozog neberie. Aj mne sa to zdalo pritiahnuté za vlasy.

Fajnor však pokračoval, vystrelil otázku: „Koľko vesmírov alebo realít podľa vás existuje?“

Zapochyboval som, či sme spravili dobre, keď sme sa vrátili do bytu. Nečudoval som sa, že si na chlapovi tragédia aj dvadsaťročný pobyt v králikárni vybrali svoju daň. Debatovať s bláznom sa mi však nechcelo. „Vesmír je iba jeden, preto ho voláme univerzum,“ odvrkol som.

„Chyba,“ zašermoval prstom.

Nadvihol som obočie. Téma trochu súvisela s číslami, veď vesmír sú čísla, nechcelo sa mi o tom hádať s divadelným hercom. „Tak koľko ich je?“ nasadil som voľnejší tón. Nech sa starý vykecá a my čo najskôr vypadneme.

„Pre každého jednotlivca prinajmenšom dva. Objektívne a subjektívne univerzum. Objektívne je všetko hmotné okolo nás. Celý svet vrátane galaxií, častíc, žiarení, vĺn, polí a podobne.“

„A subjektívne?“

„Myslíte, že to, čo teraz počujete, je to, čo hovorím?“

„Samozrejme. Počujem to, čo hovoríte.“

„Ďalšia chyba. Všetko, čo z objektívneho univerza vnímate, sa vám do vedomia dostáva cez zmysly. Inak povedané, všetko, čo vnímate, je iba interpretácia vonkajších vnemov, ktorú vám sprostredkujú zmysly v spolupráci s mozgom. Ako cez filter, k objektívnej realite nemáme priamy prístup. Táto interpretácia vôbec nie je verná, nezrkadlí, čo je naozaj okolo nás. Všelijako sa kriví, deformuje. Zmysly nie sú dokonalé, ani náš mozog, do vedomia vám prenikne iba osekaný, skreslený odraz. Navyše, aj podvedomie pracuje. Nevpustí do vedomia nič, čo sa nezhoduje s videním sveta, ktoré máme hlboko zafixované. Vaše viery, presvedčenia, predsudky, kultúrne normy, všetko to formuje vašu subjektívnu realitu.“

„No dobre,“ pripustil som. „Ak to beriete takto, existujú dve univerzá.“

„Prinajmenšom.“

„V poriadku,“ prikývol som. „Kam tým mierite?“

„Verím, že existujú prvky subjektívneho univerza, ktoré za určitých okolností dokážu preniknúť do toho objektívneho. Jednoducho sa stanú skutočnými. Tak ako oživené charaktery, ktoré spomínal Stanislavskij.“

„Prosím vás... Niekto ten prízrak akože vysníval?“

„To neviem. Možno vysníval, možno nie. Existuje aj čosi ako kolektívne subjektívne univerzum. Duševný rezervoár, ktorý majú spoločný celé kultúry, všetci ľudia. Carl Jung to volal kolektívne nevedomie. Taký rezervoár má rôzne vrstvy, niektoré sú prastaré. Aj takýto prízrak môže byť prastarý. Je zaseknutý v kolektívnom nevedomí, drieme tam, za istých okolností sa oživí a prejaví.“

„Duchárčina,“ prskol Gabo. „Tomu ja neverím. Jung a podobne... pavedy!“

„Máte lepšie vysvetlenie?“

„Nemám. Ale to neznamená, že začnem veriť duchárskym historkám.“

„Veď nemusíte, nikto vás nenúti,“ uškrnul sa Fajnor. „Ani ja by som neveril, keby som na jednu historku nemal takúto krásnu spomienku.“ Nadvihol kýpte nôh. Nepekný pohľad.

„Ak by sme hypotézu pripustili,“ vstúpila do rozhovoru Nina, „aké okolnosti spúšťajú zjavovanie prízraku?“

Gabom až trhlo. „Hádam tomu neveríš?!“

Ignorovala ho, dívala sa na herca.

„To neviem,“ priznal Fajnor. „Ale všetky národy a kultúry majú legendy o prírodných duchoch, aj o zlých, nebezpečných démonoch. Zvykli byť naviazaní na nejakú lokalitu, oblasť v krajine a podobne. Alebo na špecifický čas ako poludnica, večernica. Prípadne na neobvyklé počasie, vysoké horúčavy, extrémne mrazy...“

Nina nakrčila čelo, zazdalo sa mi, že nad čímsi tuho premýšľa. V očiach jej zaiskrilo, už-už išla čosi povedať.

„Stačilo,“ sekol Gabo a postavil sa. „Nehnevajte sa, pán Fajnor. Ďakujeme za informácie aj ochotu, len toto je už...“ Zmĺkol, rozhodil rukami. Drgol do mňa kolenom, aby som tiež vstal.

„Veru, pôjdeme,“ pridal som sa na jeho stranu.

Nina na mňa škaredo zazrela.

Nebolo to úctivé, ale na dnes mi vrchovato stačilo – spoločnosti tých dvoch, Fajnora aj fantazírovania o univerzách a prírodných démonoch.

Vstal som, prehodil zopár fráz, ako prvý vyšiel zo zafajčeného bytu. Chodbou sa rozliehala hádka z dolného poschodia. Nečudo, že tu ľuďom praskajú nervy. Aj my sme sa predtým – v kabíne – škaredo pochytili. Od detstva som presvedčený, že takéto paneláky s oceľobetónovou konštrukciou sú ako hromozvody negativity. Vyrastal som totiž v podobnom.

Gabo privolal výťah, mne sa už nežiadalo spoločnej jazdy. Vykročil som po schodoch.

 

  *

 

Len čo som vyšiel zo šera pred panelák, začul som Ninu s Gabom. Stáli na chodníku zoči-voči, už znova boli v sebe. Vo Fajnorovom byte si oddýchli, nabrali sily, teraz sa pustili do ďalšieho kola. Ktovie, či s tým začali už vo výťahu, alebo vydržali až na čerstvý vzduch.

„Aká dôvera, keď mi klameš o tom, za kým chodíš?“ hustil Gabo.

„Hádam naňho nežiarliš?“

Došlo mi, že hovoria o mne. Nadvihol som obočie, zaujímala ma odpoveď.

„Prosím ťa,“ mávol rukou. „Na hentoho isto nie. Lenže ide o princíp.“

„Ty s tvojimi princípmi...“

„Čo?“ zachrčal. „Mám byť ako ostatní? To by sa ti páčilo?“

Pokrútila hlavou, pozrela mu kamsi za plece. „Na čo sa hráš?“

„Hrám?“

„Jasné, že hráš. Ty mi vyčítaš klamanie? Myslíš si, že neviem...“

„Pôjdeme?“ vstúpil som im do cukrovania.

Zarazene na mňa pozreli. Tvárili sa, akoby som im prerušil najsladšiu chvíľu.

„Tak sorry, že existujem,“ povedal som. „Už chcem byť doma. Pôjdeme?“

„Nevidíš, že sa rozprávame?“ odvrkol Gabo.

„Veru, poďme už,“ usúdila Nina a vykročila k autu.

„Len preto, že to on povedal?“

„Tebe už prepína,“ prehodila cez plece. „Poďme odtiaľto.“

Gabo si ma premeral. Odrazu som bol najväčším problémom ja.

Cítil som, že červeniem, hoci na to nebol dôvod. Svedomie som mal čisté, nič zlé som nespravil. Kedysi, dávno-pradávno, to medzi mnou a Ninou iskrilo. Lenže vtedy sme boli pubertiaci. Dnes? Sme si navzájom akurát tak bútľavými vŕbami, to je všetko.

Nič viac, naozaj.

Gabo sa vydal za Ninou, ja tiež. Krásne nám to dnes vypálilo. Z návštevy sme sa vracali každý sám, v odstupe od ostatných.

Nina došla k autu. Zastala, vyčkávala, kým Gabo odomkne.

Dával si načas, stále ho čosi kvárilo. Dúfal som, že to v sebe udrží, aspoň kým ma vysadia.

„Kedy si mi to chcela povedať?“ Nevydržal.

„Že som tehotná?“

„Že čakáš moje dieťa.“

„Naše dieťa.“

„Kedy?“

„Keby si sa správal normálne, tak to už vieš.“

„Nenormálne sa správam? Keď nekradnem, nepodvádzam, nedám sa kúpiť?“

„Prosím vás, odvezte ma domov,“ zaúpel som.

Ignorácia.

„Tak povedz. Nenormálne sa správam?“

„Áno, nenormálne, ak to chceš počuť.“

Poškriabal sa na brade, pokýval hlavou, širšie sa rozkročil.

Zdalo sa, že to bude na dlhšie.

Gabovi dvakrát poskočil ohryzok, prehĺtal slová, čo sa mu hrnuli na jazyk. Potom odomkol auto. „Nastupuj,“ zavrčal na Ninu.

„Takto so mnou nehovor.“

„Nastúp, ti vravím.“

Ani sa nepohla, vzdorovito prižmúrila oči.

Ja by som rád nastúpil, ale bál som sa, že dostanem po papuli. Takéhoto som Gaba ešte nezažil. Možno som ho naozaj nepoznal.

Odplácal jej nasrdený pohľad. Hádka pokračovala, ibaže na nemej úrovni. Ešte horšie, ako keď sa ostreľovali pichľavými slovami.

Gabo napokon rozlepil bledé pery.

„Posledný raz ti –“

„Nenastúpim.“

„Ako chceš,“ mykol plecom.

Nasúkal sa do auta, pribuchol dvere. Naštartoval, odfrčal z parkoviska. Ani sa neobzrel.

Zažmurkal som, nechápačka.

Zostali sme na popraskanom asfalte. Dvaja, ale každý sám.

Nina sa chytila za brucho. Radšej som sa odvrátil, zhlboka dýchal a hľadel na končiare. Ešte aj tie pôsobili nevľúdne, rozoklané Roháče sa mi spájajú s čímsi pekelným.

Pristúpila ku mne, dotkla sa ma končekmi prstov. Otočil som sa a objal ju. Hladil som ju po vlasoch, snažil sa upokojiť jej chvenie. Potichu sa rozplakala.

 

  *

 

Zavolala mi na druhý deň. Skleslý hlas, ale zdala sa pokojná. Aspoňže tak. Hádka zrejme nepokračovala celú noc.

„Ahoj, Ninka. Čo nové?“ nedalo mi. Čakal som, že sa mi začne žalovať. Žiadny problém, zaujímalo ma, ako sa situácia vyvíja.

„Prišla som na to,“ oznámila. Žiadne žalovanie, iba holé konštatovanie.

„Na čo?“

„Ten váš prízrak, Fajnorove teórie... Prišla som na to, kedy sa zjavuje.“

„Vážne?“ Poškriabal som sa na zátylku. Asi nestačilo, že sme sa v pochybnom pátraní zamotali my – ja s Gabom. Obaja sme pred niečím unikali, dalo sa to pochopiť. Ale že k nám priskočí Nina? Takisto zjavne na úteku. „Vitaj v klube,“ doložil som.

„Je to zaujímavé, pretože sa to spája –“

„A inak dobre?“ prerušil som ju. Zdalo sa mi, že by sme sa mali rozprávať o iných veciach. Dôležitejších.

„Vieš čo? Dôjdem a poviem ti, na čo som prišla. Máš čas?“

Ignorovanie mojich otázok jej už išlo skoro tak dobre ako Gabovi.

„Teraz?“

„Poobede idem do služby.“

„No dobre, príď.“

Položila. Určite už štartuje, taká bola nažhavená. Keď ju niečo pochytí... Odjakživa rada bádala. Zbierala populárno-náučné časopisy. Raz ich priniesla do školy, bola na svoju zbierku nesmierne hrdá. Detsky, zraniteľne. Dopadlo to vtedy zle, radšej ani nespomínať. Boľavé.

Osprchoval som sa, vyčistil si zuby, navliekol na seba vypraté oblečenie. Kvôli Nine. Dosť čudné.

Trochu som upratal. Umyl som riad a vybehol vysypať smeti. Otvoril som dvere na balkón, nech sa vyvetrá.

Keď zazvonila, potešil som sa.

Stála na prahu, tvár nemala uplakanú, iba trochu strhanú. A unavenú. Vrásky okolo očí sa jej viditeľne prehĺbili.

„Poď ďalej,“ pozval som ju.

„Ďakujem,“ povedala a usmiala sa. Síce v stopovej dávke, ale predsa.

Usadil som ju v obývačke, ponúkol čajom. Vybrala si čierny.

Dúfal som, že sa vážne porozprávame, ale držala sa pôvodnej témy. „Ešte včera u Fajnora mi to napadlo,“ spustila.

„Som zvedavý. Ale nechceš mi povedať aj niečo iné?“

„Akože čo?“

„Včera už okej? Keď si prišla domov...“

„Nerieš.“

„Veď neriešim, ale –“

„Nechcem sa o tom baviť.“

„Dobre,“ prikývol som, hoci s ťažkým srdcom. Nemá zmysel tlačiť na ňu, mám to odskúšané. „Takže na čo si prišla?“

„Fajnor nehovoril úplné blbosti.“

„Súhlasím. Je pocvakaný a má na to právo, ale to, čo vravel, nebolo úplne od veci. Napríklad čísla –“

„Bože, tie tvoje čísla,“ prevrátila oči. „Ani nezačínaj.“

„Počkaj, je to zaujímavé,“ zdvihol som ukazovák. „Nad číslami málokto premýšľa, ale čo vlastne sú? Odkiaľ pochádzajú? Vymysleli sme ich, vytvorili alebo len objavili? Keď sčítaš dve jednotky, ako to, že vznikne dvojka? A ako vlastne vznikne? Prvá jednotka do seba prijme tú druhú a zmenia sa na dvojku? Alebo tá druhá jednotka zhltne prvú? Alebo sa iba tak zlúčia, obe zaniknú a dajú vznik niečomu novému?“

„Neviem, ako to súvisí s tou cestou a prízrakom...“

„Práveže veľmi.“

„Nezdá sa mi. Čísla sú iba znaky v nami vytvorenom systéme. Podliehajú umelým pravidlám.“

„To si myslel aj Wittgenstein.“

„Kto?“

„Slávny filozof, ale to je jedno. Tiež tvrdil, že čísla sú iba znaky. Lenže iný slávny logik a matematik Kurt Gödel mu zložito dokázal, že to tak nie je. Nad akúkoľvek pochybnosť potvrdil, že čísla sú čosi viac než znaky, symboly alebo slová. Majú vlastnú nezávislú existenciu. Alebo skôr esenciu, mimo fyzického sveta. Vlastne ani nevieme, čo sú čísla. Každý si myslí, že im rozumie, ale pritom sa vymykajú chápaniu tých najlepších mozgov. Dobré, nie?“

„Aj ty sa vymykáš môjmu chápaniu.“

Neprekvapilo ma, že nezdieľa moje nadšenie. Ani Táňa to nevedela oceniť. „Chcel som iba povedať, že Fajnor úplne nekecal. Aj okrem prízrakov a divadelných postáv existujú prvky, ktoré sú v našich hlavách, ale pritom si udržujú nezávislú existenciu. Čísla sú veľmi strašidelné, keď si uvedomíš, že sú to samostatné entity.“

„Necháš ma povedať, prečo som prišla?“

„Prosím, už som ticho.“

„Pamätáš si, ako som vravela, že kúsok od Liptovskej Mary bývali moji starí rodičia?“

„Áno, chodievala si k nim na prázdniny.“

„Presne. Starkí pochádzali z Čiech.“

„Okej...“ Nechápal som, kam tým mieri.

„Spolu s ostatnými deťmi sme v okolí Bukoviny behali po lúkach a lesoch. Keď sme sa zatúlali alebo sa dlho nevracali, vieš, čím nás strašili?“

„Netuším.“

„Větrnice. Starý český výraz. Poznáš to slovo?“

„Nie, ale... Niečo ako poludnica alebo večernica?“

„Áno. Strašidlo z ľudových povestí. Fajnor by povedal, že prírodný démon.“

„Strašili vás tým, aby ste sa netúlali. A čo má byť?“

„Ktovie, či len strašili, alebo tomu naozaj verili. Boli dosť poverčiví, v tej lokalite žili desaťročia. Všeličo tam videli, počuli...“

„Větrnice,“ prehodil som slovo v ústach.

„Podľa starkých vyzerala ako stará žena v tmavých šatách,“ chrlila Nina. „Zjavovala sa, keď fúkal silný vietor. Len čo sa rozfučalo, mala som utekať domov. Kládli mi to na srdce. Keď na to spomínam, zdá sa mi, že mali ozajstnú obavu.“

„Jasné, že mali obavu. Veď keď sa prudko rozfučí...“

„O to nejde, nechápeš?“ zahriakla ma. „Na tých záberoch z autokamery duje vietor. Fajnor rozprával, že vtedy na múre sa riadne rozfučalo.“

Keď som starenu zahliadol v spätnom zrkadle, vonku to ozaj hvízdalo, pomyslel som si. O zážitok som sa však nemienil podeliť – všetko má svoje medze, aj dôvera. „Vietor. Zakaždým, keď tam bola, fúkal vietor,“ prehodil som a poškriabal si bradu.

„Pekne to sedí, čo?“ uškrnula sa. „Až príliš na obyčajné povedačky. Ale to nie je všetko.“

„Ešte niečo?“

„Starkí ma najviac vystríhali pred jednou vecou. Keď zazrieš větrnici, vraveli, nikdy sa jej nesmieš pozrieť do tváre. Nikdy. Ak to urobíš, zabije ťa.“

„Dosť drastické, hovoriť to dieťaťu...“

„Mávala som z toho nočné mory,“ priznala. „Keď včera Fajnor rozprával tie svoje teórie, hneď vo mne ožil ten strach.“

„Stále sú to iba legendy,“ skúsil som rozptýliť náhlu ťažobu. „Folklór. Veď aj o poludnici sa hovorí, že ti dá hádanku, a keď neuhádneš, odsekne ti hlavu. Toto mi znie podobne.“

„Iste, je to folklór, ale...“ nakrčila nos. „Nezdá sa ti zvláštne, ako to pasuje?“

Oveľa zvláštnejšie sa mi zdalo, ako rýchlo sa ľudia zaplietajú do duchárskych sračiek. Vnímal som to sám na sebe, ale Ninin prípad ma mátal viac. Vždy bola vecná, uzemnená. Zdala sa mi odolná, to ma k nej priťahovalo. Možno preto, že sám som krehký. Denne vídala tie najväčšie hrôzy, ale zostávala pozitívna, hoci prehnane vtipkovala. Nič k nej nepreniklo, nie tak naozaj. A zrazu hop – větrnice. Každý máme slepú škvrnu, na ktorú stačí zatlačiť. Nepríjemná realita sa ozve a človek, inokedy triezvy, hneď uteká, zaplieta sa do transcendentných pavučín. Verí, že si tým pomôže, uľaví od životných hrôz. Pritom je to úkrok z dažďa pod príslovečný odkvap.

„Idem po ten čaj,“ povedal som a vstal. „Už sa aj prelúhoval.“

Zašiel som do kuchyne, zobral hrnčeky s pariacim sa nápojom a vrátil sa do obývačky. Jednu šálku som položil pred Ninu, tú svoju som plánoval umiestniť na opačnú stranu stolíka.

Rozmyslel som si to.

Položil som ju k Nininej a posadil sa na gauč. Vedľa nej.

Pozrela na mňa trochu zarazene. Sám by som v tej chvíli mohol rozprávať o prekvapení. Dlho.

Nič nepovedala ani sa neodtiahla.

„A inak?“ nadhodil som. Najradšej by som medzi nás už nevpúšťal ďalšie prízraky.

„Čo inak?“ opýtala sa. Pohľad pribitý na šálku.

„Včera už dobre? Doma...“

„Už nevystrájal, ak sa pýtaš na to.“

„Hej, na to.“

„Večer sa mi ospravedlnil.“

„Veď mal za čo,“ usmial som sa. „Ten taxikár nás fajne obral.“

Kútiky úst sa jej ani nepohli, načiahla sa po hrnček.

„Miluješ ho?“ vykĺzlo zo mňa.

„Taxikára?“

„Jasné.“

Chlipla si čaju, pomaly preglgla. „Neviem, je to teraz...“ Položila šálku, štrnglo to.

Chytil som ju za ruku. Išlo to samo, nechápal som, čo sa deje.

Pozrela na mňa, hľadeli sme si do očí. Hlboko. Mala ich zelenkasté, ale nie svetlé.

Nikto z nás neuhol, namiesto čaju sme pili jeden druhého. V bruchu mi lietali motýle.

Prisunula sa bližšie. Vôňa šampónu z jej vlasov. Harmanček, lesné bylinky.

Stále som nechápal, ale dialo sa to aj bez toho. Všetky čísla sa mi vysypali z hlavy.

Je tehotná. Čaká ju Gabo. Zneužívaš jej zmätenú situáciu! prebleskovalo mi za čelom.

Nahla sa ku mne, privrela viečka. Chveli sa.

Stalo sa to iba raz. Dávno, ešte len začínala randiť s Gabom. Podobný okamih ako tento, dlhý bozk. Nikdy sme spolu nespali.

Pohladil som ju po vlasoch, vdýchol harmančekovú vôňu. Motýle v celom tele. Skôr divoké sršne.

Odtiahol som sa, pustil jej ruku.

Inak sa nedalo.

Odsadla si o kúsok ďalej. Na lícach červeň. Znova zobrala šálku, odpila si.

Aj ja som si doprial dúšok. Výdatný. Čaj už takmer vychladol.

„Větrnice,“ povedala celkom potichu.

 

  *

 

Podvečer mi zavolal Gabo. Priháralo. Keď som na displeji mobilu uvidel jeho meno, pripravil som sa na najhoršie.

Znova sa pohádal s Ninou?

Vyštekla naňho v zlosti zopár detailov o svojej dopoludňajšej návšteve?

Čaká ma ďalší žiarlivý výstup? Tentoraz mierne opodstatnený. Naozaj iba mierne.

Prijal som hovor a priložil si mobil k uchu. Ktovie, prečo som sa pritom nahrbil.

„Ahoj,“ pozdravil.

„Nazdar.“ Vyčkával som – najlepšia taktika.

„Počuj, ten včerajšok... Sorry, preplo mi.“

„To nič, veď –“

„Stresy, tlaky, praskli mi nervy. Mrzí ma to, fakt.“

„V poriadku. Chápem,“ pripustil som. Až tak v poriadku to celé nebolo, ale odľahlo mi, že nevolá pre niečo iné. Asi som mal trošku nečisté svedomie.

„Správal som sa ako čurák,“ pokračoval v neobvyklom tóne. „Ale už v pohode.“

„Aj s Ninou?“

„Jasné, urovnané.“

Povedal to až príliš odľahčene, veľmi som mu neveril. Možnože som nechcel. „To som rád,“ priložil som štipku neúprimnosti.

Asi to zachytil, lebo na chvíľu zmĺkol. „Dík za pochopenie,“ pokračoval po sekunde. Hlas sa mu takmer nepostrehnuteľne zmenil, teraz znel napätejšie. „Ešte kvôli niečomu ti volám.“

„Počúvam.“

„Vravela ti Nina o tej větrnici či veternici?“

Priznať, nepriznať? Zaváhal som. V bruchu mi stále poletovali motýle s rednúcimi krídlami. „Áno, volala mi.“

„Volala?“

„Hej, doobeda. Všetko mi to vyrozprávala.“

„Strelené, čo?“ zasmial sa.

„Veru, dosť.“

„Neverím na duchov ani na strašidlá, ale niečo na tom môže byť.“

„Nerozumiem.“

„Ani ja tomu nerozumiem, kurník. Ale... Schválne som si dnes prešiel záznamy. A vieš čo?“

„Netuším. Možno ani nechcem.“ Tentoraz som neklamal. Odkedy sme navštívili Fajnora, premýšľal som nad jeho teóriami. Dnes k nim Nina prihodila povedačky o veternici. Niežeby som sa bál. Ako som jej dopoludnia povedal, čísla sú tie najdesivejšie prízraky. Na myšlienku, že mimo fyzického sveta existujú samostatné entity, som si už zvykol. Lenže toto – prekliaty cestný úsek, veternica a Fajnorovo blúznenie – bolo jednoducho za čiarou. Ďaleko za hranicou, ktorú som nechcel prekročiť.

„Aj tak ti poviem,“ nedal sa Gabo. „Toto je sila, počúvaj.“

Nič iné mi nezostávalo. Iba ak prerušiť hovor, ale na to som nemal gule. Asertivita nepatrí k mojej výbave. „No?“ zašomral som.

„Takmer vo všetkých hláseniach o haváriách z toho úseku je zaznamenané, že vtedy fúkal vietor.“

„To veľa vysvetľuje. Keď sa ti do auta oprie bočný vietor, býva to nápor. Ak pevne nedržíš volant...“

„Nie, nie,“ namietol. „To sa stáva možno na mostoch, ale nie medzi kopcami. Navyše, nikdy nešlo o víchor ani o taký severák, ktorý by mohol spôsobiť haváriu.“

„Tak čo to bolo? Veternica?“

„Ty sa furt hneváš za ten včerajšok, čo?“

Nie, hnevám sa pre dnešok, napadlo mi. Pre motýle, preto, že ti musím klamať a cítiť sa previnilo. „Nehnevám,“ uistil som ho.

„Znieš tak dosť... Nasrato. Veď som sa ti omluvil.“

Dnes sa na gauči dokopy nič nestalo, snažil som sa upokojiť. Lenže mohlo sa, bola to tesnotka. Tehotná Nina, čaká s ním dieťa... Absurdné.

„Kašli na to. Nerieš,“ prehodil som. Spustil sa vo mne samovytáčací efekt, už som mal Gaba plné zuby. Rozprával mi tu o veternici, zatiaľ čo mnou zmietali oveľa horšie prízraky.

„Veď dobre, mne je to jedno.“ Konečne aj jemu v hlase zaškrípala podráždenosť. Aspoň sme boli jedna jedna.

Hneval som sa naňho aj na seba, najradšej by som už položil. „Ešte niečo?“

„Chcem sa tam ísť pozrieť, keď fúka.“

„Čože?“

„Keď sme tam boli minule, nefučalo. Možno je to iné... Vo vetre.“

„Kašli už na to.“

„Ideme tam aj s Ninou.“

Pokrútil som hlavou. Paranormálne pátranie ako forma uzmierenia. Originálne. „Aj s ňou? Veď kvôli tomu zúrila.“

„Ženy, čo ti poviem,“ zasmial sa. „Asi ju to chytilo. Pôjde tam so mnou, ale iba ak zavolám aj teba.“

Vzájomné ústupky, harmonizácia vzťahu. Zaťal som zuby, v ústach blenová pachuť.

„Počkáme, kým sa rozfúka,“ pokračoval Gabo. „Vtedy tam vyrazíme. Pôjdeš?“

Hádam len nežiarlim, žasol som sám nad sebou. S Ninou nič nemám, je tehotná, uzmierili sa...

„Dajte vedieť, keď to bude aktuálne,“ povedal som a zrušil hovor.

Absurdita na druhú. Keď sa mi Táňa ospravedlňovala a snažila sa mi vysvetliť, že prežíva vzťahový zmätok, neveril som jej. Ani slovo. Teraz som to videl inak. Veternica dostala aj mňa, už som sa točil vo víre.

 

  *

 

„Dnes hlásia prudký vietor,“ vyhŕkla Nina do telefónu. Naposledy som ju počul a videl pred dvoma týždňami – keď ma navštívila. Odvtedy ticho, neozvala sa ani ona, ani Gabo. Až dnes.

„Stále vás to neprešlo?“ opýtal som sa.

„Čo, bojíš sa?“

„Nie, len si pamätám, ako si s tým nechcela nič mať.“

„Namotali ste ma. Čuduješ sa?“

„Áno. Nejde mi to k tebe.“

„Chcem tam ísť, keď fúka vietor.“

„Nič neuvidíme.“

„Viem. Ale konečne bude pokoj. Aj Gabo s tým hádam prestane.“

„Preto to robíš? Kvôli nemu?“

Na sekundu zmĺkla. „Možno,“ pripustila. „Predvčerom sme boli na ultrazvuku.“

„A dobre?“

„Všetko v poriadku.“

„Gratulujem.“

„Ďakujem, je to radosť.“

„Aj tak tam chceš ísť?“ nedalo mi.

„Kým tam nepôjdeme, budem to mať doma. V Gabovej hlave.“

„Čiže také zažehnávanie. Vyhnanie diabla tým, že sa mu postavíš zoči-voči.“

„Také niečo. Chcem, aby to skončilo.“

„Priamo do epicentra. Navyše, keď fúka...“

„Keď sa ti to ťahalo s Táňou,“ nadhodila, „nebola lepšia jedna nepríjemná konfrontácia než celé týždne podozrení?“

„Parádny príklad,“ vytlačil som cez zovreté pery. „Díky, že si taká citlivá.“

„Je to už dávno, musíš to rozdýchať.“

„Ale hej, čoby som nerozdýchal.“

„Nie si prvý, koho podvádzala frajerka.“

„Chceš tam dnes ísť, aby prebehla konfrontácia a bol pokoj.“

„Presne. Aj keď nič neuvidíme.“

„Neveríš na veternicu?“

„Všeličo som si pozisťovala. Poviem ti cestou.“

„Už sa nemôžem dočkať...“

„Takže pôjdeš?“

„Iba kvôli tebe.“

„Si poklad.“

„To mi vravievala Táňa.“

„Asi na tom niečo bude.“

„Asi hej,“ pripustil som a utrel si oči.

„Ešte taká vec...“ pokračovala. „Máme niečo s prevodovkou na fiatíku. Starý črep. Gabo vraví, že asi vydratá.“

„Treba dať vymeniť.“

„Viem. Nová prevodovka zhruba šesťsto eur.“

„A čo?“ nechytal som sa. „Chcete požičať?“

„Nebuď smiešny. Dáme si to spraviť, len...“

„Mojím autom,“ svitlo mi. „Chcete tam ísť mojím autom.“

„Ak sa ti dá...“

„Čoraz lepšie. To preto mi voláš?“

„Nielen. Chcem, aby si išiel.“

„A robil šoféra...“

„V predpovedi hlásili, že dnes popoludní sa rozfúka. Okolo druhej, pol tretej by sme mohli...“

„V poriadku, prečo nie,“ pokrútil som hlavou. „Prajete si od našej taxislužby aj doplnkový servis, slečna?“

„Haha, strašne smiešne. Tak platí?“

„Príďte o pol tretej, dovtedy si dokončím robotu.“

 

  *

 

Znova meškali, podobne, ako keď som ich čakal za Likavkou. Aspoň som už vedel, čo je vo veci. Vydratá prevodovka. Starý fiat sa ledva vydriapal do mierneho kopca k mojej bytovke. Motor hučal, hoci mal Gabo zaradenú dvojku alebo trojku, šliapalo to ako na päťke. Nemajú na výmenu prevodovky. Našponovaný rodinný rozpočet – nečudo, že majú aj napätú domácnosť.

Moje desaťročné Suzuki SX4 na tom nebolo oveľa lepšie, ale zatiaľ slúžilo. Kým som na nich čakal, skontroloval som, koľko mám v nádrži benzínu. Nie veľa, zhruba na sto kilometrov. Keby sa ozvali skôr, zašiel by som natankovať. Lenže takto na poslednú chvíľu... Ledva som stihol dokončiť výkazy a naobedovať sa. Okrem toho, zásoba paliva stačila aj na tri jazdy okolo Liptovskej Mary, takže som neriešil.

„Vitajte,“ kývol som na nich, keď zaparkovali a vystúpili.

„Nazdar,“ odzdravil Gabo.

„Ahoj, nájomný šofér,“ škerila sa Nina.

„Ráčte nastúpiť,“ ukázal som na svoje auto.

„Nemáš tam veľa miesta, čo?“ skonštatoval.

Vždy mi liezol na nervy, ale v posledných týždňoch akosi viac. Dnes najviac.

„Mám funkčnú prevodovku,“ odsekol som. „Skontroluješ mi vodičský a techničák?“

Zamyslel sa, akoby to zvažoval. „Že si to ty,“ naklonil hlavu, „budem ti veriť.“

Tváril sa pritom odmerane ako pri cestnej kontrole. Keby sa Nina nerozosmiala, netrklo by mi, že žartuje.

Ústa sa mu roztiahli do úsmevu, trochu mi odľahlo. Kým si vie vystreliť sám zo seba, znamená to, že mu ešte nadobro nepreplo.

Nasúkali sme sa do auta, tradičné rozmiestnenie. Ja s Gabom na predných sedadlách, Nina vzadu. Oproti minulej jazde za Fajnorom sa zmenilo iba to, že tentoraz som šoféroval ja.

„Alebo chceš Ninu vedľa seba?“ rypol Gabo. Práve v momente, keď som začínal veriť, že to bude v pohode.

„Čože?“

„Nič, len sa pýtam. Môžem sa s ňou vymeniť.“

Zazrel som naňho. Nečakal som, že niečo také vypáli. Prezradila mu, že ma navštívila? Vie, že som mu klamal, keď som tvrdil, že mi len volala?

„Gabko, nezačínaj,“ ozvala sa zozadu. Neznela podráždene, skôr vyčerpane.

Asi ma neriešili po prvý raz. Fajn, takže som témou ich večerných hovorov. Všetko urovnané, vzťah im klape, zlatá baba. A zlaté oči k tomu.

Potriasol som hlavou, namiesto odpovede som naštartoval. „Zájdem na benzínku?“ opýtal som sa cez plece. „Mám v nádrži sedem litrov.“

„To stačí, veď nejdeme do Krakova,“ zašomral Gabo. „Hlavne už poďme.“

Pokrčil som plecom, zaradil spiatočku a pohol sa z parkovacieho miesta.

Môj drahý spolujazdec si na čosi spomenul. Zalovil vo vrecku bundy, voľačo odtiaľ vytiahol. Tmavý hranatý predmet. Nahol sa, pricapil ho na predné sklo.

Autokamera z odpočívadla. Tá, čo sprevádzala nešťastných rybárov.

„Nemyslíš vážne,“ precedil som cez kútik.

„Čo?“ nadvihol obočie.

„Tú kameru.“

„Nebuď precitlivený.“

„Veď to je tá od rybárov. Chcel som sa jej zbaviť, nie ju mať v aute. Akurát keď tam ideme.“

„Poverčivý?“ uškrnul sa. „Prinesie nám nešťastie?“

„To nie, ale...“ až ma striaslo od odporu.

„Dobre nám poslúži. Nech máme všetko nahraté.“

„Ako tí rybári.“

„Presne.“

„Aj s takým vydareným koncom?“

„Vážne si poverčivý.“

Zhlboka som vydýchol a sústredil sa na šoférovanie. V spätnom zrkadle som skontroloval, ako reaguje Nina. Neriešila, rezignovane hľadela z okna. Déjà vu.

„Zapol som nahrávanie so zvukom,“ hundral Gabo. „Ak skončíme ako tí rybári a niekto nájde kameru, nech to má ľahšie.“

Mal som pocit, že zámerne provokuje. O čo mu išlo? Naozaj na mňa žiarlil? Až tak, že si nemohol pomôcť a rýpal do mňa? Alebo mal nervy z našej výpravy, nechcel si to priznať a radšej sa takto ventiloval?

Napadlo mi, že sa načiahnem a kameru strhnem. Rád by som to spravil, uľavilo by sa mi.

Namiesto toho som pevnejšie zovrel volant aj pery. Na viac som sa nezmohol.

 

  *

 

Predpoveď vyšla, počasie hrozné, spokojnosť. Nebo zakrývala vrstva valiacich sa mračien. Niektoré boli jasné, prevládali však tmavé, vodou nacucané odtiene. Dopoludnia asi spŕchlo, vozovku pokrývali mokré fľaky a mláky. Do auta sa opieral vietor, cítili sme jeho silnejúce nápory.

Prstami som bubnoval po volante, ťaživá atmosféra mi neprospievala. Vonkajšia ani tá vnútorná. Veď aj v stiesnených priestoroch suzuki vládlo nepekné počasie. Zatiahnuté s mrholením. A k tomu ticho. Také to príslovečné, čo býva pred búrkou. Škrípali v ňom iba moje čoraz našponovanejšie nervy. Chcel som niečo povedať, hocijakú hlúposť, ale nevydalo. Slová vo mne zamreli, odparili sa ešte skôr, než ich jazyk a hlasivky stihli sformovať.

„Všeličo som zistila,“ oznámila Nina.

Ďalšie fantazmagórie, ale vďakabohu za ne. Všetko lepšie než ďalšie drvenie mĺkvosťou. „Napríklad?“ dostal som zo stiahnutého hrdla.

„Na tých Fajnorových rečiach môže niečo byť. Dosť som toho vygooglila. Zakladateľ modernej psychológie William James tvrdil niečo podobné.“

„Že strašidlá existujú?“ neodpustil si Gabo.

„To nie,“ ignorovala jeho sarkazmus. „Trval však na tom, že aj keď časť toho, čo vnímame, prichádza cez zmysly z nášho okolia, rovnaká časť, ak nie väčšia, prichádza z našej vlastnej mysle.“

„Trošku som sa v tom zamotal,“ priznal som. Bez sarkazmu.

„Je to zhruba to isté, čo vravel Fajnor. Veľká časť toho, čo vnímame ako reálne, nevzniká v našom okolí, v hmotnom svete, ale v nás samých. V mysli, v podvedomí.“

„Takže vlastne tvrdil, že strašidlá existujú,“ pozrel som na Gaba. „Prinajmenšom, že ich môžeme vnímať ako ozajstné.“

„Presne tak,“ prikývla Nina, kým stihol niečo odvrknúť. „Na podobnom princípe funguje aj reklama. David Ogilvy, marketingový génius, bol presvedčený, že ak vytvoríš silný brand nápoja, ľudia pri jeho pití neochutnávajú ozajstný nápoj, ale doslova jeho brand, súbor asociácií, ktoré s ním reklama spojila. Tí, čo takýto nápoj pijú, teda ochutnávajú vyvolaný prízrak. Lebo duchov nevnímame iba očami, ale každým zmyslom. Ľudia občas povedia, že videli alebo počuli ducha. Považujú to za výnimočné. Lenže si neuvedomujú, že cez pôsobenie reklamy alebo politiky, ktoré duchov strojovo vyrábajú a vyvolávajú, ich denne vidia, počujú, hmatajú, cítia a ochutnávajú celé stovky. Ale to len na okraj. Najviac ma prekvapilo niečo iné. Počuli ste o halnom vetre?“

„O čom?“

„Nepočuli,“ potvrdil Gabo.

„Druh vetra, ktorý v Poľsku volajú halný. Objavuje sa iba v južnom Poľsku, najviac v regióne Podhalie. Presne tam,“ ukázala na blízke končiare Západných Tatier. „Hneď na opačnej strane.“

„To je kúsok odtiaľto. Dvadsať kilometrov?“ odhadol som.

„Ani to nie,“ usúdil Gabo.

„Presne tak. Iba kúsok, geograficky je to zhodný región.“

„Čo je to za vietor?“ vrátil som nás k podstate. „Čím je taký špeciálny?“

„Je to suchý nárazový vietor, ktorý vanie z tatranských končiarov. Zvláštne sa tam lámu vzdušné prúdy, také čosi. Býva prudký, spôsobuje škody. Strháva strechy, ničí lesy. Ale to nie je hlavné.“

„Zaujímavé, že to spomínaš,“ začal som, „lebo –“

„Hlavné je,“ pokračovala po svojej linke, „že halný vplýva aj na ľudí. Negatívne. Po celé desaťročia, možno aj stáročia. Je to spoľahlivo zdokumentovaný jav. Keď fúka halný, Goralom, ktorí v tej oblasti žijú, preskakuje. Stúpa vtedy počet bitiek, vrážd aj samovrážd. Domáci opisujú stúpajúcu nervozitu, zlosť, úzkosť, depresívnosť. Keď sa blíži halný, posilňujú tam policajné aj záchranárske hliadky, dokonca na to upozorňujú v predpovedi počasia.“

„To vážne?“

„Áno, overila som. V práci mám kolegyňu, čo odtiaľ pochádza. Spoľahlivá paramedička. Všetko mi potvrdila. Aj HBO o tom nakrútilo dokument. Podľa miestnych sa vplyv halného láme na hrebeni Tatier a na Slovensko veľmi nepreniká. Ale nie je to úplne pravda. Našla som spomienky Vladimíra Roya, ktorý sa v slovenských Tatrách liečil z tuberkulózy. Bolo to v tridsiatych rokoch minulého storočia. Roy uvádza, že keď sa blížil halný, pacientov prevážali do inej oblasti. Inak by sa im prudko zhoršil psychický a následne aj fyzický stav.“

Gabo uznanlivo pokýval hlavou: „Pekne si to prebádala, mamička.“

Zovrel som volant, až mi zbeleli hánky. Potichu zapraskali.

„Chcel si predtým niečo povedať?“ nadhodila ku mne Nina.

Nádych, výdych, uvoľnenie zaťatej čeľuste. Až potom sa mi dalo rozprávať. „Hej, vravel som, že zaujímavé. Ani mne to nedalo a niečo som si naštudoval. O vetre a tak. Ale mojím spôsobom, cez čísla.“

„A sme doma,“ skonštatoval Gabo. „Prebuďte ma, keď budeme na mieste.“

Ignoroval som ho podobne ako Nina. „Hľadal som teórie o tom, ako vznikli všetky tie legendy o prírodných duchoch. Neverím, že sú to duchovia, ale môže to mať racionálny základ.“

„Škriatkovia a víly majú racionálny základ,“ zhrnul Gabo a zaboril si tvár do dlaní.

„Podľa niektorých teórií, úplne vedeckých, vzniká vedomie ako vedľajší produkt komplexnej informačnej výmeny.“

„No a?“

„Vedomie teda vzniká od určitého stupňa zložitosti, komplexnosti. Vieš, čo je jeden z najkomplexnejších javov, s akým sa v živote stretáme?“

„Manželstvo?“

„Počasie. Preto ho ani so všetkými senzormi a technikou nedokážeme poriadne predvídať. Stále je pre nás príliš zložité, komplexné, chaotické.“

„Chceš povedať, že počasie môže mať vlastné vedomie?“

„Nič nechcem povedať. Niektoré poveternostné javy v špecifických lokalitách sú extrémne komplexné. Ak vznik vedomia súvisí s komplexnosťou...“

„Chceš povedať, že počasie môže mať vlastné vedomie,“ zopakoval.

„Napríklad taký vodopád alebo vietor, čo fúka cez krajinu, vytvára systém s nesmierne zložitou informačnou výmenou. Áno, podľa niektorých vedcov tak môže vznikať čosi ako zvláštne prchavé vedomie. Zaoberá sa tým integrovaná informačná teória. Predkovia to možno pred tisíckami rokov intuitívne vnímali, ich mysle aj zmysly fungovali inak než tie naše. Prchavé, čiastkové vedomia nazvali prírodnými duchmi. Dévovia, sylfy, gnómovia a tak.“

„Alebo veternica,“ doplnila Nina. „Tá podľa nich patrí k najhorším prízrakom. Volali ju aj meluzína, čo ohlasuje smrť. Neraz ju aj spôsobí.“

„Na parádu,“ zhodnotil Gabo našu súhru. Pokrútil hlavou, znova zapikoval čelom do dlaní.

Zachcelo sa mi trochu ho provokovať. Každý chvíľu ťahá pílu. „V tom článku, kde som to čítal, boli aj vtipné citáty. Napríklad Edgar Allan Poe napísal, že vodné víry prejavujú oveľa zreteľnejšie známky inteligencie než väčšina obyvateľov Filadelfie.“

„To má byť vtipné?“

„Iba ak to pochopíš.“

Neodpovedal, tentoraz sa k sebaovládaniu vybičoval on. Kvalitne sme si brnkali na nervy. Fajne do trojky.

Na chvíľu sme zmĺkli, zaľahlo nás fádne hučanie motora. Za oknami ubiehala vetrom zvlnená hladina priehrady. Tmavá, takmer čierna. Stred týždňa, okolie vyľudnené, za celý čas nás minulo jediné auto. Oblaky leteli až nepríjemne nízko, spustilo sa husté mrholenie. Čelné sklo pokropili kvapky, zapol som stierače. Jeden z nich pri trení protivne vŕzgal, monotónny rytmus ma uspával.

„Možno to spolu súvisí,“ ozvala sa Nina.

Zazíval som a zažmurkal. „Čo súvisí?“

„To, čo si pred chvíľou povedal. Halný vietor spôsobuje zlobu, vyvoláva depky, šialenstvo. Keď fúka v tejto krajine, možnože naozaj vytvorí akýsi prízrak.“

„Psychózu vyvolanú vetrom a terénom. Preto ten cestný úsek, tam sa to najviac prejavuje.“

„Vy dvaja by ste mali písať knihy. Autorská dvojica. Fantasy alebo horory.“

„Náhodou je to pekná špekulácia,“ zaškeril som sa. „Psychóza v konkrétnej krajine, v neveľkej oblasti, môže naberať rovnakú podobu. Pre mnohých ľudí. Aj celé stáročia sa prejavuje ako rovnaký prízrak, lebo krajina, ktorá ju v súhre s vetrom vyformuje, sa v zásade nemení.“

„Takže tým rybárom aj všetkým, čo tam havarovali, jednoducho preplo zo zlého vetra...“

„Možno. Kolektívna psychóza. Preplo im, preto sa správali šibnuto. Nakoniec havarovali.“

„A tá starena, o ktorej blúznil Fajnor?“

„Veď vravím, psychóza naviazaná na lokalitu môže naberať rovnakú podobu. Vyvoláva zhodné halucinácie. Všetci, ktorých postihne, vidia starenu v čiernom.“

„Fantazmagórie.“

„Čisté špekulácie, súhlasím.“

„Vôbec ti to nesedí. Tu na tejto kamere,“ ukázal na čelné sklo, „bola nafilmovaná tá starena. Ako kráča popri ceste. Ak je to halucinácia vyvolaná vetrom, ako to, že ju zachytila kamera?“

„Možno to bola naozaj babka, čo si vyšla na bylinky. Veď na tých záberoch nebolo nič nadprirodzené. Dôležité je, čo sa tým dvom, a možno aj ostatným, na tom úseku spustilo v hlavách.“

„Dnes to možno zistíme,“ vyceril zuby. Predviedol, ako veľmi je v pohode.

„O chvíľu sme –“

Autom zatriasol prudký nápor vetra. Mal som čo robiť, aby som udržal volant. Radšej som stíchol a venoval sa šoférovaniu.

Prešli sme popri Bešeňovej a zamierili do kopcov. Travertíny, ošľahaný kamenný kríž, známe prostredie. Pred nami zväčšujúce sa Chočské vrchy zatopené hmlou. Suchá tráva na pláňach sa jednostaj vlnila, húštiny pri ceste sa knísali z boka na bok.

Suzuki sa začalo driapať do strminy, preradil som na dvojku. Motor sa rozhučal, nebol zvyknutý na takú záťaž, väčšinou jazdím sám. Blížili sme sa k zákrute, za ktorou ležal kritický úsek.

Gabo sa zamrvil a napravil autokameru. Nina sa nahla dopredu, takmer sa ma dotýkala. Na líci som cítil jej zrýchlený dych. Aj mne trochu zredlo, hoci to bolo absurdné. Kvalitne sme sa tými rečami vystrašili. Nech sme sa tvárili akokoľvek suverénne, zaliezli nám pod kožu. Nečudo, veď nešlo iba o výmysly. Čochvíľa vstúpime na cestný úsek, na ktorom sa za dve a pol desaťročia zabilo päťdesiatšesť ľudí. Reálne. Fajnor by povedal, že v rámci objektívneho univerza.

Trochu som spomalil, obišiel zákrutu a vyrovnal auto. Pred nami dlhý rovný úsek. Mokrá cesta, nad ňou útržky oparu víriace vo vetre.

Lepšie sme sa prizreli, na chvíľu som vypol stierače.

Stála tam.

Sto metrov pred nami pri ľavom okraji cesty. Čierna silueta. Zhrbená, krívajúca.

Totálne surreálno.

„Neni možné,“ vydýchol Gabo.

Od prekvapenia som dupol na brzdu. Výhľad sa rozmazal, čelné sklo pokryli kvapky.

Ruka sa mi rozbehla k spínaču stieračov, lenže zamrzla na polceste.

Takto, s neostrým výhľadom, sme sa mohli navzájom presvedčiť, že sa nám to iba zazdalo.

„Naozaj tam bola?“ šepla Nina.

„Podľa mňa hej,“ vykoktal som. Pozrel som na Gaba, bol som zvedavý na jeho príspevok. Nejaký vtipný bonmot?

„Neni možné,“ zopakoval. Bohvieako tým nezabodoval.

Stále som ten výjav videl, hoci len vo vlastnej hlave. Cesta, opar, čierna silueta. Akoby vložená nasilu, vôbec tam nemala byť. Neveril som, že na ňu naďabíme, nie tak skutočne.

Postávala na miestach, kde som ju zazrel aj vtedy, keď som sa sem vybral sám.

„Tak čo?“ opýtal som sa.

„Prejdime okolo nej,“ navrhla Nina. „Starká si vybrala zlý čas na zbieranie byliniek, zachránime ju.“ Zasmiala sa. Dosť škrípavo.

V aute zavoňala hystéria. Zatiaľ len slabučko, veď sa dokopy nič nedialo, ale zacítil som ju.

Mohol som suzuki otočiť a zmiznúť odtiaľ. Alebo vyraziť vpred a previezť nás okolo nej. Čo z toho bolo hysterickejšie?

Zapol som stierače a v okamihu, kým sa rozbehli, som silno zadúfal, že uvidím len prázdnu cestu.

Prebehli po skle, zapišťali, odkryli výhľad.

Stále tam bola.

Ibaže menšia, vzďaľovala sa od nás.

To ma trochu upokojilo. Neblížila sa k autu ako minule, keď som mal tú česť. Stále to mohla byť obyčajná starenka, ktorá zmokla a teraz sa ponáhľa domov. Veď prečo nie?

Preradil som, zvoľna pridal plyn. Pohli sme sa.

„Myslíte, že je to dobrý nápad?“ nedalo mi.

Nič, žiadna odpoveď, nulové uistenie.

Priblížili sme sa na päťdesiat metrov. Už sme rozoznávali detaily. Čierna šatka aj sukňa, starosvetský kabátec. Ozaj ako z pohrebu. Zhrbené držanie tela, náhlivá, nástojčivá chôdza. Ruky sa jej knísali, nepekne krívala.

„Aký je plán?“ mlel som naprázdno.

„Prejdi okolo nej,“ radil Gabo. „Nech vidíme. Toto neni možné.“

Tridsať metrov.

„Bude to iba starenka,“ prihodila Nina. „Určite zmokla.“

„Do auta ju nevezmem ani bohovi.“

Dvadsať metrov.

Asi začula hukot motora. Zastala. Razom, takmer strojovo. Hýbala sa čudne. Alebo si moja fantázia dávala nadprácu.

Neobzrela sa, iba tak stála. Zhrbená, vrastená do zeme.

Desať metrov.

Nevdojak som pridal. Čosi vo mne kričalo, aby som pedál zašliapol nadoraz.

Päť metrov. Silný nápor vetra.

Šatka sa pohla. Neznáma otáčala hlavu, obzerala sa.

Za nami.

Nesmieš jej vidieť tvár. Kto uvidí jej tvár, toho veternica dostane. Tak nejak to hovorila Nina, mal som toho plnú gebuľu.

Ale díval som sa, neuhol som pohľadom, nedalo sa. Všetci traja sme čumeli.

Prechádzali sme tesne popri nej.

Zdvihla hlavu, pozrela na nás spod okraja šatky.

Stisol som zuby, zadržal dych...

Obyčajná starecká tvár. Celkom milá, vráskavá, vľúdne modré oči.

„Normálna babka,“ vydýchla Nina.

Starká sa pousmiala, asi postrehla, ako vyjavene na ňu civieme.

„Dôchodkyňa na vychádzke,“ zhodnotil Gabo. „Planý poplach.“

Úľava. Priam telesná. Napätie povolilo, autom sa rozlialo uvoľnenie. Ako keď otvoríš hrádzu.

Vybuchli sme do smiechu. Všetci naraz, spontánne.

Iracionálny strach z nás razom opadol, kúzlo sa zlomilo. Rehotali sme sa ako na skvelom vtipe.

Pozrel som do spätného zrkadla. Už znova kráčala. Takto, keď som ju videl spredu, v nej nebola ani štipka tajomnosti. Nič strašidelné.

Ešte viac som pridal, nechali sme ju v diaľke za sebou.

Na križovatke som zahol k Bobrovníku, potrebovali sme sa vydýchať. Prešiel som popri zavretej maríne a opustenom móle, zamieril k ruinám kostolíka na brehu priehrady. Nevedno prečo. Asi som chcel víťazstvo nad duchárčinou korunovať zaparkovaním na mieste, odkiaľ vyrazili nešťastní rybári. Zlomiť tým posledné zvyšky kliatby, také čosi.

„Mohli sme ju odviezť,“ rozcítila sa Nina. „Celá premokla.“

„Mala si to lepšie rozmyslieť,“ prihodil Gabo policajnej empatie. „Kto jej kázal špacírovať sa v takomto počasí?“

Zišiel som z vozovky. Po rozbahnenom chodníku som nás doviezol k ruinám a stožiaru s vejúcim zdrapom. Zaparkoval som pri zvyškoch starobylých múrov. Bezpečne, bez nehody. Paranormálne pátranie úspešne ukončené. Hádam nadobro.

Vystúpili sme z auta, žiadalo sa nám nadýchať čerstvého vzduchu. Stále v nás bublala dobrá nálada. Nemuseli sme o tom ani hovoriť, chápali sme sa. Všetkých pobavilo, ako sme sa vystrašili. Dokopy vlastne z ničoho. Počas jazdy sme sa vzájomne namotali rečami. K tomu pochmúrne počasie, temná história cestného úseku, čudné zábery na autokamere... A šup, haluze jedna radosť, čistá hystéria, takmer panika. Na moment sme tomu uverili. Všetci vrátane Gaba. Keby na nás starenka dupla, asi by sme sa poondiali.

Teraz, z odstupu a príčetnej perspektívy, sa nám to zdalo smiešne. Ale ešte pred chvíľou, pred necelou štvrťhodinou, to bolo iné kafe. Skupinová autosugescia funguje. Práve to sa nám zdalo najzábavnejšie.

Rozpŕchli sme sa okolo auta. Rozkecáme sa až neskôr, najprv sme potrebovali zážitok spracovať. Osamote. Každý po svojom, v mysli, bez zásahov ostatných. Podišiel som k bielej veži, zhlboka sa nadýchol a roztiahol ruky. Zopárkrát som sa postavil na špičky, aby som ponaťahoval stŕpnuté lýtka.

Mrholenie poľavilo, takmer ustalo. Na brehu bolo sviežo, vietor vytrvalo pofukoval, ale výhľad stál za to. Sčerená hladina tentoraz nepripomínala zrkadlo. Zahmlené hory sa v nej odrážali iba matne, takmer prízračne. Kúsok od brehu sa vo vlnách pohupovala žltá bójka. Cez mračná presvitalo mdlé, chladné slnko. Viselo nízko nad končiarmi, koncom októbra zapadá skoro. Okolo pol piatej, takže zhruba o hodinu.

Ponad priehradu preletel kŕdeľ vtákov. Odlietali do diaľav, veľké sťahovanie za teplom. Kačky alebo divé husi? Nemal som poňatia, ale plachtili v krásnej trojuholníkovej formácii.

Zvláštne, že presne tu na tomto mieste autokamera začala snímať nahrávku, ktorá mi tak pomotala hlavu. Kruh sa uzavrel, začiatok a koniec dobrodružstva sa pretli v rovnakom bode.

Striaslo ma, vietor zaliezal do kostí. Stačilo, naspäť do tepla. Pobral som sa k autu, hľadel si pod nohy, vyhýbal sa blatistým mlákam.

„Pozrite, tam!“ skríkla Nina. Tenko, priškrtene.

Zdvihol som hlavu.

Ukazovala k príjazdovému chodníku. Napnutá, vrastená do zeme. Oči vyvalené, ústa pootvorené.

Čo, dopekla?

Pozrel som tým smerom. Vyjazdené koľaje, húštiny...

Stála tam.

Starena v čiernom.

Práve schádzala z cesty. Krívala. Mierila rovno k nám.

Prižmúril som oči a natiahol krk, lepšie sa prizrel.

Bola to ona. Tá istá postava. Rovnaká sukňa, kabátec aj šatka. Rovnako strnulé, nástojčivé pohyby.

Telo mi oťaželo, myšlienky sa rozsypali ako prasknuté sklo.

Nemožné. Prosto nemožné. Nemohla tú vzdialenosť zdolať tak rýchlo. Určite nie s takým krívaním. Nestihla by to, ani keby bežala.

Lenže tam bola. Nanajvýš tridsať metrov od nás. Blížila sa, tentoraz ona k nám, nie naopak.

Možno ju niekto zviezol... Možno tiež mierila ku kostolíku...

Pekné racionálne myšlienky. Ibaže mi boli nanič. Celým telom som cítil, že tu ide o niečo iné. Neprirodzené, šialené, vymykajúce sa z normálu.

Zlé, nebezpečné.

Uvedomil som si zarezané ticho, zborovo sme mlčali. Všetkým sa rozpadli slová.

Ozýval sa len hvizdot vetra, vrzgot veže a plieskanie útržkov vlajky.

Priskočil som k autu. Otvoril som dvere, nasúkal sa za volant, zabuchol. Nina s Gabom ma nasledovali. Vtisli sa do suzuki ako na povel.

Skupinová autosugescia funguje. Aj skupinové šialenstvo.

Zrazu som nepremýšľal, išiel som na automat. Naštartoval som, preradil a dupol na plyn. Kolesá prekĺzli v blate, ale vzápätí sme sa odpichli. Letel som k ceste, starena tam už nestála. Nikde jej nebolo.

Neriešil som, nikto ani necekol. Vyrútil som sa na asfaltku, vyrovnal zmietajúce sa suzuki, trielil preč.

Pozrel som do spätného zrkadla – po starene ani stopy. Aj tak som nepribrzdil, naopak, ešte som pridal. Rozdychčal som sa, doteraz som nevedomky zadržiaval dych.

Hneď v prvej zákrute som sa takmer vybúral. Ruky, hlava ani nohy ma neposlúchali, biedna koordinácia. Stŕpla mi duša aj telo. Nečudo, veď som práve...

Ďalšia zákruta, v úseku je ich nasekaných viac. Zahryzol som si do pery, s vypätím povolil nohu na plyne. Pohľad mi skákal z vozovky na spätné zrkadlo.

Za nami prázdno, čistý vzduch.

Zatočil som volantom, spomalené reflexy. Pneumatiky zapišťali na vlhkej vozovke, hodilo nás doprava. Podarilo sa mi vyrovnať, ale bolo to o chlp.

Musím zastať a upokojiť sa, lebo nás všetkých zabijem.

 

  *

 

Zišiel som z cesty na parkovisko pri maríne. Reštaurácia, posilňovňa, posedenie na terase. Všetko zatvorené, veď bolo po sezóne.

Nikde nikoho.

Zaparkoval som pred mólom. Naschvál som auto natočil tak, aby sme videli zákrutu, odkiaľ sme prišli.

Aby sme včas zbadali starenu, ak pôjde za nami. Presne tak som premýšľal.

Ticho. Po streche a čelnom skle už znova klopkali kvapky.

„Čo to bolo?“ šepla Nina.

„Nič to nebolo,“ odbil ju Gabo. „Optický klam, z tých vašich rečí nám zašibalo. Aj mňa ste strhli.“

„Jasné, aj za to môžeme my,“ ozval som sa. „Ako za všetko.“

„Nič tam nebolo,“ trval na svojom. „Optický klam, to z tých vašich rečí.“

„Asi sa nám to ozaj zazdalo,“ pripustila Nina. „Nemohla sa len tak objaviť a zase zmiznúť.“

Nečakal som, že sa pridá na jeho stranu. Ale sám som už pochyboval. Naozaj sme zazreli prízrak alebo skôr blúznili? Stále som si dokázal vyvolať spomienku na ten pohľad, lenže už bola nejasná, snová, rozplývala sa. Presne ako povedal Fajnor – podvedomie z vnímania aj pamäti vymazáva, čo sa mu nehodí.

„Ešte aj mňa ste strhli,“ šomral spolusediaci. „Nič tam nebolo.“

Napodiv som ho chápal. Snažil sa nastoliť otrasenú rovnováhu, vrátiť nás naspäť do príčetného sveta. A ešte niečo. Vycítil som, že sa hanbí za to, ako zareagoval. Takisto podľahol panike, stratil sebaovládanie. Nešlo to dokopy s tým, ako sa videl. Potreboval presvedčiť sám seba, že sa to nestalo.

„Čo ste tak besneli?“ oboril sa na nás.

Dobre som si pamätal, že sa k autu rozbehol ako prvý. Ale mlčal som.

„Keby ste nepanikárili, ukázalo by sa, že je to klam. Nejaký prelud alebo čo.“

Úplne halucinoval. Zvláštne, keď človek zazrie niečo, čo mu nepasuje do výkladu sveta, nejaký prízrak či halucináciu, spraví všetko pre to, aby si ich vytĺkol z hlavy – ďalšími halucináciami. Holými nezmyslami, čo znejú racionálne.

Nechcelo sa mi s ním hádať. Jeden prelud hore-dolu. Všetci to robíme, keď si udržiavame svoju realitu. Aj ja som halucinoval, keď sa diali tie sračky s Táňou. Všetci videli, že ma podvádza. Všetci okrem mňa. V mojom svete to bolo inak. Až do momentu, keď už ani všetka fantázia nestačila na popretie.

Rukávom som si utrel čelo, nechcelo sa mi spomínať, ako som Táňu načapal.

Ale nebolo to ďalšie halucinovanie? Snaha podvedomia odviesť pozornosť? Síce k traume, ktorá ma morila už celé mesiace, ale aspoň do minulosti. Do bezpečia.

Oči mi zablúdili k spätnému zrkadlu. Zo zvyku, hoci sme stáli.

Zadné sklo pofŕkané kvapkami, za ním šeď. A čierna škvrna.

Zažmurkal som, zapol stierače. Stále som fungoval mechanicky.

Vyčistili mi výhľad. Viac než by som si prial.

Stála tam, na konci móla.

Kráčala k nám.

Medzitým žiadny predel, akoby ktosi vystrihol zopár okienok z filmu.

„Za nami,“ sykol som.

Obaja sa obzreli. Trhane. Nervy napäté, Gabova liečba racionalitou nezaúčinkovala. Rozum zaberá iba odtiaľ potiaľ.

Stuhli sme, Nina potichu zjojkla.

Starena sa k nám blížila odzadu, spoza auta. Ibaže zadný kufor mieril k mólu vysunutému nad hladinou. Úplne iným smerom než stojí kostolná veža, pri ktorej sme ju videli pred chvíľou.

Nedávalo to zmysel.

Nielen to, že tam vôbec bola. Ani spôsob, akým sa dostala na mólo, mi nešiel do hlavy. Nevliezlo by to do žiadnej príčetnej hlavy na svete.

Vyštverala sa tam z vody? Veď popri nás, zaparkovaných pri jedinom vchode na mólo, naisto neprešla.

Nezmysel tvrdý ako železobetón.

Nemohla tam byť. Rovnako ako pred chvíľou nemohla byť pri ruinách.

Zízal som na ňu cez zrkadlo. Jej trhaná krivá chôdza ma uhranula. Došlo mi, že ju vnímam akosi rozmazane. Zachytával som, čo má na sebe, videl som kabátec, sukňu aj šatku, ale okrem toho žiadne detaily. Jednoducho sa rozplývali, akoby som starenu pozoroval cez mliečne sklo.

Čosi mi napadlo. Odtrhol som oči od zrkadla, otočil hlavu, pozrel sa priamo. Predpoklad sa potvrdil. Keď som starenu zazrel, stála od nás zhruba v rovnakej vzdialenosti ako pri veži. Teraz už bola o kúsok bližšie, tipol som to na dvadsaťpäť metrov.

Blížila sa.

Cítil som to v žalúdku. Podobný pocit ako pred chvíľou. Pripomínalo to silné magnetické pole, nejaké žiarenie, také niečo. Možno zmenený stav vedomia.

Cítil som ju v bruchu, na zátylku, všade. Ale videl som ju aj v zrkadle, v odraze, takže bola fyzická.

„Štartuj, padáme!“ skríkol Gabo.

Myklo ma, vytrhol ma z poblúznenia. Keby nezvrieskol, zostal by som uhranutý. Asi by som zízal, až kým by k nám nedošla.

A potom... Čo by sa stalo?

Nič dobré.

Skrútil som kľúč v zapaľovaní, ale vykĺzol mi z kľavých prstov. Ruku som mal ako z dreva.

„Štartuj!“ zrúkla Nina.

Akoby som sa nesnažil. Chytil som kľúč, zadržal dych, maximálne sústredenie.

Otočil som ním, motor spoľahlivo naskočil.

Aspoň to.

Pozrel som do zrkadla. Dvadsať metrov. Maximálne.

Stále žiadne detaily. Videl som ju jasne a zároveň rozmazane. Haluz.

Dupol som na plyn.

Auto prudko poskočilo, motor zhasol.

Nepreradil som, kurva, zabudol som!

Prikrčil som sa, ale neskríkli na mňa. Obaja pohľadom prilepení na zadnom skle.

Prinútil som sa nepozrieť do zrkadla. Keby som to urobil, asi by som zamrel. Určite je ešte bližšie než pred chvíľou.

Možno už tesne za nami, možno...

Potriasol som hlavou, vyhnal z nej pomätené predstavy.

Skrútil som kľúčom, naštartoval. Preradil som a pridal plyn.

Suzuki sa pohlo, zázrak nad zázraky.

Opatrne som stlačil pedál, noha ako z olova. Rozbehli sme sa.

Dupol som naň, pritlačil ho až k podlahe.

Vyleteli sme vpred, o pár sekúnd sme mali marínu za sebou.

Gabo sa ku mne naklonil. Čosi vravel, ale nepočul som ho.

Tešil som sa z toho, ako parádne som zvládol situáciu.

Zachránil som nás. Všetkých troch. Pred veternicou.

Stále čosi hovoril, asi aj kričal.

Nepočul som ani slovo.

Hukot, príšerný hukot.

Došlo mi, čo na mňa ziape. Stále sme išli na jednotke, motor dostával zabrať. Preto som nič nepočul.

Preradil som na trojku, hukot razom stíchol.

Gabo sa odtiahol. Akoby z neho vyprchala všetka sila. Malátne sedel, opieral si hlavu, tupo hľadel cez okno.

Aj Nina mlčala, nemala čo dodať.

Nechcel som trhať partiu, aj tak mi nič nenapadlo. V hlave vymetené, ledva som zvládal šoférovanie.

Došli sme na križovatku – doľava, rovno, doprava. Čakal som na inštrukcie, ale nikto sa neozval.

Zahol som doprava. V tej chvíli sa mi to zdalo ako jediná možnosť. Keby som neskrútil volant, skončili by sme akurát tak v Liptovskej Anne. Za obcou sa cesta stráca v Chočských vrchoch, nikam by sme nedošli.

Zamieriť doľava – neprichádzalo do úvahy. Tam pod kopcom číhal prekliaty cestný úsek. Nešiel by som tadiaľ ani zaboha. Nepotreboval som šiesty zmysel, aby som vedel, že by tam na nás čakala. Podobne ako na Fajnora s rodinou.

V danom rozpoložení mi to dávalo nepriestrelnú logiku. Vietor mení vedomie.

Takže doprava. Popri priehradnom brehu smerom k Západným Tatrám. Práve odtiaľ duje halný, ale pripadalo mi to lepšie než ostatné možnosti.

 

  *



 

Stále nič nevraveli, obaja mlčky spracovávali, čo sme práve zažili. Každou sekundou sa mi to zdalo iluzórnejšie. Najradšej by som bol, keby mi to načisto vyvanulo z lebky.

Zízal som na cestu – vyblednutá stredová čiara a skorodované zvodidlá, ktorých farba sa už nedala rozoznať. Podvečerné šero. Okolo nás sa mihali opustené kempy posypané odpadkami aj dávno skrachované roľnícke družstvá. Nič zaujímavé, hluchota. Rozostavané drevenice na stráni, kamión zaparkovaný pri krajnici, vykrivené stĺpy elektrického vedenia.

Opieral sa do nás vietor, nedal nám vydýchnuť.

„Čo to malo znamenať?“ ozvala sa Nina. Konečne.

„Nič,“ prskol Gabo. „Nerieš.“

„Čo to bolo?“

„Hlavne nerieš!“

„Kam ideme? Čo spravíme?“

Tentoraz ju nezahriakol. Namiesto toho pozrel na mňa.

Zrazu som bol vodca. Asi preto, že som držal volant.

Nemal som šajn, čo robiť. Ani kam ísť alebo nejsť. Vyhol som sa úseku, kde by na nás číhala, ale to bolo všetko. Viac nech odo mňa nikto nečaká.

Mal som v hlave ako nakadené, stále som sa nespamätal. Nestíhačka, nie som superman.

„Do Mikuláša?“ tipla Nina.

Pokrčil som plecom. Možno áno, možno nie. Nevedel som to vysvetliť, ale najradšej by som čo najrýchlejšie zmizol od priehrady a vodnej plochy. Najďalej, ako sa len dá. Hádam preto, že bola taká sčerená. Kruto odrážala silu fučiaceho vetra.

„Pozerali ste predpoveď. Dokedy má takto duť?“ opýtal som sa.

Gabo sa zachmúril. „Čo?“

„Keď ste ma sem volali... Vraveli ste, že podľa predpovede má poobede fučať. Dokedy?“

„Hlásili, že dnes popoludní sa rozfúka.“

„To vidím. Ale dokedy?“

„Celú noc a zajtrajší deň,“ povedala Nina.

„Paráda.“

„Myslíš, že keď prestane fúkať, skončí sa to?“

„Ty si vravela o veternici a halnom. Ak to súvisí –“

„Zaboč,“ skočil mi do reči Gabo. „Za Sielnicou zaboč doľava.“

„Čože? Prečo?“

„Ak nám ozaj práši z toho vetra, musíme sa z neho dostať. Zájdi medzi hory, tam až tak silno neduje.“

„Pravda,“ prikývol som. „Tu pri brehu sme bez šance.“

„Bez šance...“ zopakoval. „Zas nepanikár. Trochu nám preplo. Sugescia, vietor, čo ja viem čo... Ale nepanikár. Zavez nás do bezvetria a bude to okej. Ukľudníme sa, vydýchame, pôjdeme domov.“

Poslúchol som ho, pri Sielnici som zahol doľava. Do kopcov viedol jedine horský priechod Huty – šoférsky oriešok –, ale stálo to za pokus. Privádzala k nemu úzka asfaltka lemovaná divými jabloňami a reklamami na ubytovacie prevádzky.

V pravidelných intervaloch som kontroloval spätné zrkadlo, paranoja ma neopúšťala. Nezachytil som však nič podozrivé. Žiadna krívajúca starena ani tmavá škvrna v diaľke. Jedine blýskajúce sa zapadajúce slnko. Spoza hôr z neho vytŕčal už len úzky kotúčik.

Prešli sme cez Matiašovce – staručké drevenice, kostolík, cintorín pri ceste. Radšej som sa odvrátil, nepotreboval som záhrobné asociácie.

Čo vlastne robíme? Pred čím a kam utekáme?

Všetko mi to pripadalo opodstatnené a zároveň absurdné. Oboje naraz. Halný vietor mení vedomie, kolektívna psychóza. Fakt nám svorne zašibáva alebo sa to naozaj deje? Lenže, čo znamená naozaj? Všetko, čo reálne pôsobí na moje rozpoloženie a konanie, vrátane predstáv, ilúzií a snov, je vlastne skutočné.

Existujú duchovia, prízraky, nehmotné bytosti? Práve som ich vytvoril svojimi myšlienkami.

Môžu tieto bytosti vyvolávať efekty vo fyzickom svete, v objektívnom univerze? Práve to urobili, keď ma prinútili položiť túto otázku.

K čomu všetkému ma ešte môžu prinútiť?

Vrcholce ožiarené blednúcimi odleskami sa priblížili a zväčšili, vstúpili sme do podtatranského sveta. Šero hustlo, zapol som diaľkové reflektory. Ožili vo mne obavy, zapochyboval som, či je rozumné púšťať sa na Huty oproti noci. Lenže črepy rozumnosti zostali ležať na brehu priehrady – pri kostolíku, kde sme veternicu zazreli.

Nahol som sa nad volant, prižmúril oči a pustil sa do výstupu.

Na Huty vedie strmá cesta plná serpentín. Jedna ostrá zákruta za druhou, zdanlivo nekonečné stúpanie. Na pravej strane oporný múr, na ľavej prudký zráz.

Napadlo mi, že autokamera všetko nahráva. Zábery isto pripomínajú šialenú krasojazdu dvoch rybárov. Striaslo ma z tej podobnosti.

Vyviezli sme sa dosť vysoko. Naozaj tu dulo slabšie než dole. Čudné, ale bolo to tak. Nápory vetra tlmil hustý smrekový les, ozrutné skaliská a končiare.

Míňali sme hŕby narúbaných kmeňov, veže mobilných operátorov aj prázdne koliby. V žiadnej sa nesvietilo, dal by som kráľovstvo za rozžiarené okno. Lenže to som chcel priveľa, veď nás za celý čas neminulo žiadne auto. Ani jedno. Bláznov, čo by sa o takomto čase vybrali na Huty, tak ľahko nenájdeš. Nám však v hlavách hvízdal halný, takže sa nám to zdalo správne. Viac než to, v úniku pred vetrom spočívala jediná nádej.

Hmla. Asi sme prekročili nejaký výškový bod. Odlišne sa tam zrážal vzduch, také čosi. V lúčoch reflektorov poletovali husté chumáče. Spočiatku sa držali nízko pri vozovke, ale čím vyššie sme stúpali, tým boli väčšie. O chvíľu sa už vznášali všade naokolo, pripadal som si ako uprostred húfu priehľadných medúz. Šoférska trojčlenka – tma, serpentíny, hmla.

Dorazili sme do najvyššieho bodu, konečne rovný úsek. Cesta pretínala údolie medzi dvoma hrebeňmi. Závetrie. Aspoň na chvíľu.

Hneď nás to začalo pokúšať.

Nina sa ku mne odzadu naklonila. Zacítil som, že má prepotené tričko. „Neskúsiš zastať?“ opýtala sa.

„Zastať?“ zopakoval som, hoci mi bolo jasné, čo tým myslí. Omínali ma podobné úvahy. Zdolali sme značnú vzdialenosť aj výškový rozdiel. Sme dosť ďaleko od priehrady a lokalít, kde sa veternica zjavuje. Vietor tu až tak neduje...

„Áno, zastať,“ potvrdila. „Možno sme už... Mimo dosah. Možno sa to už skončilo.“

„Hej, skús zastaviť,“ pridal sa Gabo. „Tu na tejto rovinke.“

Poslúchol som, pribrzdil, pozvoľna zastal.

„Nechaj spustený motor,“ radil mi. „A rozsvietené reflektory, nech do nás niekto nevpáli.“

Vyhovel som mu, začali sme sa rozhliadať. Behal som pohľadom na všetky strany, moji súpútnici hypnotizovali úsek za autom. Vozovka s oranžovou stredovou čiarou mizla v opare. Vpredu to isté. Po oboch stranách smreková hradba.

Zvieral som volant, dlane vlhké od potu. Nervy. Šero prechádzalo do tmy, konáre ihličnanov sa menili na súvislú šmuhu.

Ukáže sa? Neukáže?

„Vidíte niečo?“ zisťoval som. Noha na plyne, pripravený vyraziť.

„Nič,“ hlásil Gabo.

„Tiež nič,“ pridala sa Nina.

Olizol som si hornú peru. Slaná. Nepripúšťal som si nádej, vedel som, že sa to neopláca. Táňa ma vyškolila.

„Nejde,“ skonštatovala spolucestujúca. „Striasli sme ju, zlomili sme to!“

Zavrel som oči. Nemala to povedať. Veci sa dajú urieknuť, nech si skeptici tvrdia, čo chcú. Navyše, oproti dnešnému zážitku bola poverčivosť úplná normálka.

„Fakt nič,“ potvrdil Gabo. Pohodlne sa oprel, zhlboka vydýchol. „To len tam pri Mare nám zašibalo.“

„Asi ten vietor,“ drukovala jeho polovička. „Halný to vyvoláva.“

Mlčal som. Zato oni sa rozšvitorili ako jarné vtáčence, dávno si tak nepohrkútali.

„Som vám hovoril, že to dáme,“ brblal policajt. „Do hôr, do závetria.“

„Zlomili sme to,“ prihadzovala.

Nechcel som sa podriadiť ich nadšeniu. Ale poddal som sa, premohli ma. Uvoľnenie sa mi rozlialo od solárneho plexu. Teplé a mäkké. Akoby som si doprial šálku horúcej čokolády. Pri tej myšlienke sa vo mne ozval hlad. Aj vyprahnutosť. Doteraz som ich nevnímal. Našťastie vozím v bočnej priehradke plastovú fľašu s minerálkou. Načiahol som sa, dám si zopár dúškov.

„Nie!“ skríkla Nina.

Najprv mi napadlo, že nechce, aby som sa napil. Vážne? Prečo?

Otočil som sa, nech zistím, čo jej vadí.

Civela do tmy za zadným sklom.

Po chrbte mi zbehla elektrina.

„Je tu,“ doložila. Dve slabiky. Dutý, prázdny hlas.

Razom bolo po pohode. Uvoľnenie v hajzli, znova našponovaný jak struna.

Natiahol som krk, až mi v ňom zapraskalo. Nič som nevidel. Tma, chuchvalec hmly v žiare svetiel.

Zrazu tam bola. Bližšie než minule. Krívala k nám.

Veternica.

„Je tu!“ zahulákal Gabo.

Vstúpila do lúča. Svetlo ňou nepreniklo, odrážalo sa od nej. Hmotná, nie je to prízrak.

Nechápal som, ako je to možné. Ďalšia nezmyselnosť vnorená v inej nezmyselnosti. Nový prírastok, fraktálová štruktúra. Keď sa ti šialenstvo zadrie do kože, hneď začne plodiť mnohoraké potomstvo. Stačí jediná trieska.

Mykol som hlavou, každý pohľad na krívajúcu starenu ma k nej pribíjal. Šedivý chumáč vlasov vytŕčajúci spod šatky, zvráskavená kostnatá brada...

Mliečne sklo redlo, výjav sa zaostroval. Zdala sa mi vyššia.

Jednou rukou som zdrapil volant, druhou riadiacu páku. Stlačil som spojku, preradil a pridal plyn. Suzuki vytrielilo po rovnom úseku, smreky sa zmenili na sivý pás. Modlil som sa, aby nám do cesty nevbehlo nejaké zviera. To ma vtedy trápilo – skurvený jeleň. Znova práca podvedomia: sústreď sa na prirodzené prírodné nebezpečia, nie na to, čo si práve videl za autom.

Razom mi všetko došlo. Spadli mi šupiny z očí. Tak sa to, tuším, hovorí.

Neujdeme jej, nijako ju nestrasieme. Diaľka nerozhoduje, drží sa nás.

Len čo zastanem, zakaždým je za nami. Čoraz bližšie, vzdialenosť sa skracuje. Vždy sa zjaví v takej blízkosti, do akej došla naposledy. Najprv to bolo tridsať metrov, potom dvadsaťpäť, teraz okolo dvadsiatky. Možno aj menej.

„Prečo nás prenasleduje?“ vzlykla Nina. Prisámbohu plakala.

Poznal som odpoveď. V záplave nezmyselností som rozoznával zmysel. Jasný príznak, že mi definitívne preplo. „Videli sme jej tvár. Všetci traja,“ povedal som. „Tým sa to spustilo.“

„Čože?“

„Tak ti to starkí vraveli, nie? O veternici. Kto jej uvidí tvár, toho prenasleduje. A potom ho zabije.“

Neodpovedala, iba vláčne zasmrkala. Asi zvažovala, či verí ľudovým povedačkám.

Ani Gabo sa nepúšťal do diskusie. Hlava mu poskakovala na operadle, ksicht odkrvený, biely.

 

  *

 

Zrazu som sa cítil sám. Hrozne. Ovanula ma beznádej. Páchla rybinou.

Pozrel som na autokameru pricapenú na čelnom skle. Čaká nás rovnaký koniec ako tých dvoch? Všetko tomu nasvedčovalo. Zábery mi už nepripadali zmätočné. Aj rybári najprv uvideli jej tvár – keď na ceste prechádzali popri nej. Neskôr, keď zastali na križovatke, zazreli starenu za džípom. Vycítili, že sa deje čosi neprirodzené, nenormálne. Možno poznali miestne legendy. Spanikárili rovnako ako my. Preto ignorovali značky aj semafory. Pomätenosť od strachu. Nezastať, za žiadnu cenu nezastať. Preto vykrikovali na chlapíka pri Vlčom dvore. Pýtali sa ho, či ju vidí. Zrejme nevidel, lebo sa zatváril podozrievavo a pratal sa od nich. Jazdili, kým mohli. Potom...

Čaká to aj nás? Na tutovku.

Zvlhli mi oči. Zopárkrát som zažmurkal, aby som si ich prečistil. Nevedel som sa rozhodnúť, čo ma dostalo viac – pocit ohrozenia alebo totálne zmätenie, uviaznutie v čírej cudzote. Oboje ma rozkladalo, rozpúšťalo zaživa.

Otupné vrčanie motora. Okrem toho nič, zarezané ticho. Na oblohe prvé blikajúce hviezdy. V aute sa citeľne ochladilo, ale nenapadlo mi zapnúť kúrenie.

Cesta sa spustila nadol, pre zmenu prudké klesanie. Štedrá séria ostrých zákrut. Šoférsky sen. Ledva som sa sústredil, rozptyľoval ma hlad, smäd a najmä šok. Šťastná dvojica, ktorá ma dnes vytiahla na výlet, to asi prežívala podobne.

Ticho sa prehlbovalo, naberalo na váhe.

Prešli sme popri kameňolome. Reflektory ožiarili kusiská balvanov, hŕby sutiny aj odstavené bagre so zubatými lyžicami. Trefná asociácia. Cítil som sa, akoby ma niekto vydoloval, vyškriabal zo mňa všetku dužinu.

„Videli ste to?“ nezniesol som ťažobu. „Svetlo ňou neprešlo, odrážalo sa od nej.“

Gabo pootočil hlavu. „No a?“

„Akoby bola hmotná. Možno to nie je prízrak.“

„Tak čo je?“

„Neviem, nechápem. Zjavuje sa, porušuje fyzikálne zákony, a pritom je hmotná...“

„Možno sa tomu nedá rozumieť,“ ozvala sa Nina. „Moja robota ma odnaučila chcieť všetkému rozumieť. Občas to pomáha.“

„Mi hovor,“ uškrnul som sa. „Už teraz mi z toho šumí mozog. Lenže ak je hmotná...“

„Tak má smolu,“ prerušil ma Gabo. Rozopol si bundu, strčil ruku pod pazuchu. Vzápätí ju vytiahol.

Kútikom oka som zachytil matný záblesk. Žeby?

„Nech sa len ukáže,“ povedal a hlavňou pištole poklopal po palubnej doske.

Vyvalil som oči. Chodieva ozbrojený? Načo to sem trepal?

„To vážne?“ prehodil som.

Aj Nina sa zamrvila, naklonila sa dopredu. „Bože, ty to furt nosíš?“

„No čo?“ pokrčil plecami. „Som policajt, to je v poriadku.“

„Mávaš tu zbraňou,“ naklonil som hlavu. „Trošku ma to znervózňuje.“

„Sám si vravel, že je hmotná. Že sa od nej odráža svetlo. Ak hej, schytá aj guľku.“

„Ty nie si normálny,“ šplechla Nina.

„Tak sorry, mamička. Lebo všetko ostatné je tu normálne, úplne všetko.“

„Možno keby si na mňa aspoň nemieril...“ skúsil som.

Trochu sa zarazil, prestal rozhadzovať rukami, sklonil hlaveň.

„Furt to so sebou vláčiš,“ šomrala.

„Ešte nás to môže zachrániť,“ nedal sa. „Ak je hmotná, schytá guľku a bude.“

„O chvíľu sme v Zuberci a Habovke,“ prerušil som hrkútanie. „Kam vlastne ideme?“

„Čo keby si zastal uprostred Zuberca,“ navrhol Gabo. „Vybehneme z auta každý iným smerom. Zoženieme pomoc.“

„Ja z auta nevystúpim,“ spražila ho. Zazdalo sa mi, že čisto z princípu. Nech by navrhol najlepšiu vec na svete, bola by proti. Vytočil ju tou pištoľou, asi uzavreli predmanželskú dohodu o nenosení zbrane.

„Ktovie, čo by sa stalo,“ sekol som. Chcel som udusiť hádku hneď v zárodku. „Fyzika na ňu moc neplatí. Možno by sa roztrojila a išla po každom zvlášť. Alebo si vytypovala iba jedného, netuším. Každopádne kráča dosť rýchlo.“

„Zoženieme pomoc. Ešte nie je noc, ledva sedem hodín.“

„Akú pomoc? Čo si nevidel, že aj tí rybári sa o to snažili? Vykrikovali na toho chlapa. Možno sa pýtali, či ju vidí, možno prosili o pomoc. Ako to niekomu vysvetlíš? Takúto situáciu. Absurdnú.“

„Bez šance. Každý si bude myslieť, že si blázon,“ pripojila sa Nina. „Čo aj si.“

Chystal sa odvrknúť, ale predbehol som ho. „Presne. Nikoho nepresvedčíš. Navyše, aká pomoc, čo by nám pomohlo? Veď nechápeme ani trt, nechytáme sa.“

„Ja som policajt... Ukážem preukaz...“

„Tým si len získaš dôveru,“ prskla. „Budú si myslieť, že ich chceš olúpiť. Alebo rovno zabiť.“

„Vidíš?“ pozrel na mňa. „A toto ja mám stále. Toto ja musím počúvať.“

Neušlo mi, že pištoľ sa mu v ruke viditeľne chveje. Nepridalo mi to na pokoji. „Skúste sa nehádať,“ navrhol som. „Aspoň chvíľu. Ak to prežijeme, máte voľný ring.“

„Tak zastaneš v Zuberci?“

„Nie. Nezdá sa mi to ako dobrý nápad. Tiež nevyleziem z auta.“

Čakal som, že začne robiť cirkus, ale namiesto toho sa stiahol. Oprel si hlavu, otočil sa k oknu. Hlaveň sa stále triasla.

„Vchádzame do Zuberca,“ oznámil som po chvíli. „Kam mám ísť?“

„Odboč na Tvrdošín,“ povedala Nina. „Tam sa rozhodneme. Najviac možností.“

„V poriadku,“ prikývol som. Pripadalo mi to rozumné.

„Musí byť po tvojom,“ zašomral Gabo. Hovoril to do skla, ale patrilo to Nine. „Ako vždy.“

Nikto mu neodpovedal, nemali sme na to sily. Vošli sme do dediny, cesta trochu ožila. Minuli nás dve autá aj diaľkový autobus. Pozdĺž vozovky stáli drevenice a rodinné domy. Konečne rozsvietené okná, aspoň dotyk normálnosti. Pookrial som, skleslosť poľavila, ozvala sa vo mne bojovnosť. Najradšej by som zabrzdil a vbehol komusi do obývačky. Na drzovku, presne ako navrhol Gabo. Lenže čo potom? Ako sa domôcť pomoci? Ako to všetko vysvetliť? A hlavne, ako by nám niekto helfol, dalo sa to vôbec?

Určite nie s príšerou za zadkom. Veď hore na Hutách bola už blízko, takmer tesne za nami. Keby som teraz zabrzdil, ktovie, v akej vzdialenosti by sa zjavila. Bojovnosť-nebojovnosť, strach bol silnejší.

Prešli sme popri vysvietenom kostole, zabočil som doľava. Dedina susedila s Habovkou. Zazrel som rodinu kráčajúcu po chodníku. Možno sa náhlili na omšu. Keby som otvoril okno a vystrčil ruku, dotkol by som sa ich. Vydesili by sa, ale mne by to pomohlo. Nanajvýš metrová vzdialenosť, no predsa sme sedeli v stiesnenej kobke, uväznení v absolútne odlišnom svete. Ako v ponorke, čo sa spúšťa do tristometrových hĺbok. Veru, tak sme sa cítili. Vonkajší tlak sa stupňoval, spolu s ním aj vnútorný. Natlačení vedľa seba v malom suzuki bez možnosti úniku. Ponorka.

Najhoršie bolo, že sme si sami pred sebou pripadali ako blázni. Pocvakaní pošuci. Pred čím utekáme, čo to vlastne robíme? Nulová logika, skartovaná príčetnosť. Keby sme mali o desať-pätnásť rokov menej, dalo by sa to vysvetliť aspoň ako hra. Pubertálny larping. Lenže takto? Dospeláci na úteku pred prízrakom. Cez horný Liptov až na Oravu. Čistá psychóza.

Predsa som nezastal, nevybehol z auta a neukázal tej fantazmagórii prostredník. Nedalo mi to, chýbalo odhodlanie, čosi ma držalo. Strach je vždy silnejší.

Výjazd z Habovky. Po ľavej strane výrobná hala oblepená megaboardmi. Posledný dotyk s normálnosťou, ťažká rozlúčka. Naspäť do tmy.

Vnorili sme sa medzi kopce, bojovnosť razom pohasla. Úzka cesta sa divoko vlnila, jazdenie v tejto časti Oravy je ako za trest. Nič to však nemenilo na tom, že zhruba o štvrťhodinku dorazíme do Tvrdošína. Bolo sa treba rozhodnúť.

„O chvíľu sme tam,“ nadhodil som. „Čo potom?“

Nikto neodpovedal. Čakal som niečo také. Keď už raz držíš volant, ľudia dúfajú, že budeš rozhodovať za nich. Čím posratejšia situácia, tým viac sa na teba spoliehajú. Zbaviť sa zodpovednosti – najlepšia relaxačná technika na svete. Zároveň je potom ľahšie obviniť toho, kto rozhodol nesprávne.

„Môžem prejsť do Námestova,“ navrhol som. „Odtiaľ sa po hlavnej vrátime domov. Pekne po oblúku, obídeme kritický región.“

„Aj tak pôjde za nami,“ namietol Gabo. Zrazu bol z neho najhorlivejší veriaci.

„Tak čo?“

„Hlavne neodboč na Trstenú,“ ozvala sa Nina. „Za žiadnu cenu.“

Niežeby som túžil vyraziť akurát na Trstenú, ale aj tak mi to nedalo. „Prečo?“

„Odtiaľ už môžeš iba na Liesek a Vitanovú...“

„Tam havarovali tí rybári, tam sa zabili.“

„Presne. Ale nielen preto.“

„Takže?“ ožil Gabo.

„Prosím ťa, ty zastrč tú pištoľ!“ oborila sa naňho.

„Aký ďalší dôvod nejsť na Trstenú?“ snažil som sa.

„Lezie mi to na nervy,“ hustila do Gaba. „Vieš, že to neznášam.“

„Čo ja všetko neznášam...“ zamrmlal skôr unavene než zlostne. „A tu som.“

„Hej, čo napríklad?“

„Prečo tam nejsť?“ vydával som zo seba maximum.

„Všeličo,“ sykol Gabo. Namiesto toho, aby rozvádzal svoje krivdy, však zastrčil pištoľ naspäť do puzdra.

Mal pri tom trhané pohyby, ale aj tak všetka česť, že nevybuchol. Ovládol sa, vyriešil to rozumne. Padni, komu padni.

Len čo zbraň zmizla z dohľadu, mierne sme sa uvoľnili. Všetci vrátane Gaba.

„Do Trstenej nesmieme aj z ďalšieho dôvodu,“ vrátila sa k pôvodnej téme. Hlas sa jej lámal, ale nebolo to najhoršie.

„Láskavo nám už prezraď z akého,“ rypol som. Nakoniec nervy prdnú mne.

„Nezačínaj aj ty, tiež ma irituješ.“

„Tak, a máš to,“ uškrnul sa Gabo. V tvári spokojnosť.

Poklopkal som prstami po volante. „Ninka...“

„Nesmieme tam ísť, pretože odtiaľ už môžeš iba na Poľsko. Rovno do Podhalia.“

„No a?“

„Čo ti nezapaľuje? Podhalie, to je epicentrum halného. Tam najviac fúka a pôsobí najsilnejšie. V Podhalí z neho ľuďom najviac prepína.“

Pokýval som hlavou. „Zvláštne.“

„Všetko je to zvláštne. Čo z toho celého nie je zvláštne?“

„To hej, ale aj tak. Tí rybári sa vybúrali práve tam, tesne pri hranici. Aj my ideme v podstate tým smerom...“

„Neodbočíš na Trstenú!“

„Jasné, že nie. Neodbočím. Lebo o tom vieme. Ale keby sme nevedeli...“

„Čo tým myslíš?“ zastaral sa Gabo.

„Akoby nás to tam viedlo. Ťahalo.“

„Možno sa nás veternica snaží dohnať práve tam,“ rozviedla Nina.

Gabo nadvihol obočie, nič nepovedal.

Čosi mi napadlo. Jasne to vyplývalo z toho, čo zaznelo.

„Koľko smrteľných nehôd sa stalo na tom úseku?“ opýtal som sa. „Tam pri priehrade.“

„Neviem, koľko nehôd, ale úmrtí tam bolo tuším päťdesiatšesť.“

„Zabilo to oveľa viac ľudí.“

Nina sa mi naklonila až k uchu. Páchla potom aj úzkosťou. „Prečo si to myslíš?“

„Nemáme ani poňatia, koľko nehôd to spôsobilo. Veternica, větrnice alebo ako to nazveme. Proste ten fenomén. Nezabíja len na tom úseku, ale hocikde.“

„Tipuješ, že to prenasledovalo aj iných? Tak ako nás?“

„Jasné, napríklad tých rybárov. Veď keby som nenašiel kameru, nikto by netušil, že ich havária súvisí akurát s tým úsekom. Zabili sa oveľa ďalej.“

„Takže aj ostatných?“

„Ktovie, koľko havárií s tým súvisí. A úmrtí. Možno ďalšie desiatky.“

„Veľa búračiek nevieme vysvetliť,“ pripustil Gabo. „Ani skúsení vyšetrovatelia si nevedia rady. Občas to nedáva žiadnu logiku. Vylúčime všetky prirodzené okolnosti. Zostane kategória z nezistených príčin. Tá je na Hornom Liptove aj na Orave nápadne častá.“

„Zabíja to,“ zhrnul som, čo bolo dávno zrejmé.

Spoza zákruty sa vynoril vysvietený Tvrdošín. Príjemný pohľad, balzam na podriapanú dušu. Fádne predmestie, ale zdalo sa mi najkrajšie v galaxii. Dul tu nárazový vietor, ale aspoň nepršalo. Prešiel som cez kruháč a most, pred nami centrálna križovatka.

Neodboč na Trstenú, opakoval som si. Nie na Trstenú.

Bolo to ako príkaz nemyslieť na modrého slona. Čím viac sa snažíš, tým viac ho máš pred očami. Nutkavo. Nič ho nevyvolá jasnejšie než povel nemyslieť naň.

Neodboč na Trstenú!

Keby som sa naplno nesústredil, prisámbohu by som zabočil tým smerom. Trstená, Vitanová, Hladovka... Rovno do Podhalia.

Autosugescia alebo kliatba?

Zatočil som volantom, vyrazili sme k Námestovu. Odľahlo mi, dokázal som to. Výkon storočia.

Výjazd z mestečka, konečne rovná cesta, čochvíľa brehy Oravskej priehrady.

Trochu som sa pomrvil, zatriasol stŕpnutými lýtkami. Bolesť z nich mi tepala až do stehien. Nečudo, veď pedále som stláčal, akoby nám išlo o život.

Perfektný vtip, kam na to len chodím?

Ozval sa starý známy. Hlad. Aj jeho bratranec – smäd. Úplná vyprahnutosť. Pred očami mi poblikávali svetelné body. Vybrúsené, pichľavé. Doteraz som ich nevnímal.

Načiahol som sa za fľašou, dožičil si výdatný dúšok. Potom sa prihlásilo svedomie. Starostlivosť o druhých, moja najhoršia vlastnosť.

„Dáte si?“ ponúkol som ich. „Bacha, už je tam málo vody.“

Nina mi vytrhla fľašu, počul som, ako pregĺga. Nástojčivo, hlasno.

„Nechaj mi trochu,“ povedal Gabo.

Ďalšie glganie.

„Nevyslop všetko!“

„Klídek,“ tíšil som ho.

Nina konečne dopila, podala mu fľašu. „Sa neposer, otecko.“

Zobral ju, priložil k perám, otočil hore dnom. Zatriasol. „Krista, štyri kvapky!“

„Nepreháňaj.“

„Klídek, obaja, prosím vás.“

Začul som, ako sa Gabo rozdychčal. Zatínal a roztváral päste, hrudník mu nadskakoval. Našťastie však mlčal.

„Pozrite, Oravská,“ ukázal som za okno. Ďalšia priehrada, ešte väčšia než tá, od ktorej sme utekali. Dobré znamenie? Asi ťažko.

Znova sme sa viezli po brehu, nepekné déjà vu. Napravo od nás obrovská temná plocha. Kde-tu sa na nej zajagal matný odlesk, inak len obsidiánová prázdnota. Nad ňou bezhviezdna čerň. Žiadne lampy pri ceste, ani svetielko. Natlačení v malom suzuki, výjazd po odvrátenej strane Mesiaca.

„Štyri kvapky, boha!“ nevydržal Gabo. Zrúkol, až ma trhlo.

Bublalo to v ňom dlho. Kaša vykypela, stálo to za to. Gejzír horúceho hnisu.

„Zlatko, mohol by si byť, prosím ťa, trošku dramatickejší?“ odvetila. Medovým tónom. Takisto v nej povolili akési stavidlá, aj z nej sa valila zášť, ibaže chutila ako cukrová vata. S nasekaným skleneným vláknom.

„Ježišikriste,“ tresol som dlaňami po volante. „Nehádajte sa!“

Zbytočne, ignorácia.

„Ty si vždy bola jebnutá,“ precedil.

Nina zalapala po vzduchu. Nebola pripravená na otvorenú brutalitku. Zarazilo ju to, vystrčilo z chabej rovnováhy.

Ani ja som nečakal taký hrubý výpad. Predsa len si Gabo doteraz držal úroveň.

„Ale no, nadávať si idete?“

Ignorácia na druhú.

„Ty hovädo sprosté,“ zasyčala. „Keby tebe nejebalo, vôbec tu nie sme.“

„Tak prepáč, že ma zaujíma, čo zabilo päťdesiatšesť ľudí.“

„Teba vždy zaujímali cudzí ľudia. Namiesto mňa. Alebo tvojho decka.“

Pozrel som do zrkadla. Chytila sa za brucho, hrýzla si spodnú peru. Brada sa jej triasla.

Vyprchala zo mňa sila, zvädol som, vzdal sa pokusov zabrániť eskalácii. Spustilo sa medzi nimi čosi hlbšie, závažné, nemal som šancu.

Ochabnuto som sa nahrbil, váha, čo som niesol na pleciach, bola zrazu priveľká. Pripadal som si ako Atlas, ktorému k jednej zemeguli prihodili aj ďalšiu, odliatu z chladného olova. Najradšej by som vypol diaľkové svetlá, nech neruším čiernu symfóniu.

„Môjho?“ rozbiehal sa Gabo. „Čudné, že nepovieš nášho. Dosť čudné...“

„Vychovávať ho nebudeš, sa spoľahni.“

„Čo trepeš? Zas ti jebe?“

„Nebudeš.“

„Skús.“ Zovrel plastovú fľašu, až zapraskala. „Skús mi zobrať decko...“

„Kým ho porodím, možno budeš v base.“

„Drž hubu.“

„Ale! Sa ti nepáči trochu pravdy?“

„Ti hovorím, drž –“

„Trošíčku pravdy, pán čestný...“ Naklonila sa ku mne. „Vieš, náš Gabko nie je až taký čistý, akým sa robí.“

Tváril som sa, že nevnímam. Nevidím, nepočujem, mlčím. Nechcelo sa mi medzi nich. Aj tak som si pripadal ako zavretý v plechovke s dvoma jedovatými mantami. Koncentrovanosť jedu, čo po sebe prskali, prudko stúpala.

„On si drobné nevezme, napríklad od šoféra, ktorého zastaví pri ceste,“ pokračovala. „To nikdy, pod jeho úroveň. O drobné mu nejde.“

„Krista, drž už piču!“ skríkol, odhodil pokrčenú fľašu a nahol sa medzi sedadlá. Ukazovák vztýčený, posledná výstraha.

Stiahla sa dozadu, na moment zmĺkla, vzápätí sa znova rozbehla. „Drobné si nevezme, ale zato sa vezie vo veľkých kšeftoch. Čo, Gabko? Pochváľ sa, aký si šikovný.“

Napol sa, zafučal od zlosti. Tvár skrivená, na spánkoch pot. Brunátny, iba líca mu zbledli.

Modlil som sa, aby mu netrklo, že má pod pazuchou zastrčenú pištoľ.

„Čo si myslíš, že to neviem?“ šplechla mu do ksichtu. „Nie som blbá, viem, že ideš v tých podvodoch. Dépeháčkari, mafie, oligarchovia a vládni frajeri. V tom sa ty vezieš, do toho si namočený. Preto si taký posratý, už vám končí muzika.“

„Opatrne, Ninka,“ povedal takmer pošepky. „Dávaj si pozor.“

„Lebo čo? Ma strelíš ako novinára Kuciaka? Aj to spravili tvoji kamoši. Policajní kolegovia, takí ako ty.“

„Piča.“

„Ešte aj udávaš vlastných. Vraj priestupky si nahlásil, ty magor. To ti len niekto nakázal, čo? Poslušný gašparko, úplatný poliš. Plníš zadania, zbavuješ sa nepohodlných.“

„Jebnutá piča,“ opakoval, akoby sa zacyklil. Krátke úsečné slová, ledva mu vykĺzali cez stiahnuté pery.

Pozrel som na okno, či sa zlosť nevyzrážala na skle ako drobné kvapky. Toľko jej v aute syčalo; natlakovala interiér, praskal pod jej náporom. Netušil som, kde sa zobrala, odkiaľ vytryskla. Veď tých dvoch som dobre poznal. Celé roky, blízki ľudia. Ani som netušil, že v nich bublú také hnisavé ložiská.

Aj ja som praskal pod náporom surovosti. Počul som nadávky, ale vedel som, že v skutočnosti počujem povoľujúce švíky.

Možno aj to vyvoláva ten prízrak. Keď duje halný, stúpa počet vrážd, bitiek aj samovrážd. Tak to Nina vravela. Čo ak veternica rozpútava akúsi smršť aj v nás samých? O meluzíne, nepriaznivom druhu vetra, sa predsa vždy verilo, že prináša nešťastia, vojny, epidémie. Halný evokuje v ľuďoch to zlé, rozvíri v nich najčernejšie nánosy. Ako bahnistý kal vo vode, ktorá je zdanlivo priezračná, pokojná, číra. A vzápätí mútna, rozvírená, temná... Krútňava. Čím bližšie je veternica, tým prudšia smršť nami lomcuje.

„Dúfam, že v tej base skapeš,“ povedala Nina. „Že ťa tam zabijú.“

Na prístrojovej doske auta sa rozsvietila signálka. Červená. Nedobré znamenie.

Gabo vysunul bradu, oči úzke štrbiny. „Ja dúfam, že potratíš.“

Stiahlo mi žalúdok, nevoľnosť. Vzduchom lietali slovné šrapnely. Každé škrabnutie znamenalo gangrénu. Sneť, nekrózu, mokvavý rozklad tkaniva. Vzťahov aj duše.

Civel som na jasnočervený bod. Lux in tenebris, iskra v temnotách. Alebo bludička. Krútila sa mi hlava aj vnútornosti. Chvíľu trvalo, kým sa mi spojili dve a dve.

Výstražný signál. Kontrolka nádrže.

Dochádza nám benzín.

Uvidel som to. Plasticky ako naozaj – zdochne nám motor, autom trhne, zastaneme. Kdesi v čiernote. Z jednej strany priehrada, z druhej les.

Dostane nás. Veternica nás dostane. Neviem ako, veď bez paliva sa nevybúrame, ale dostane nás. Stopercentne.

 

  *

 

„O chvíľu nám dôjde benzín,“ oznámil som.

„Počul si, čo mi povedal?“ zareagovala Nina, len čo začula môj hlas.

„Vnímate, čo vám hovorím?“

„Aby som potratila... Vypustil to z papule.“

„A ty si čo vypustila?“ sekol spolujazdec. Od zlosti sa kýval dopredu, dozadu. „Aby som skapal v base.“

„Dochádza nám benzín!“

Zarazene stíchli. Konečne. Aj im trvalo, kým slovíčka v hlavách sformovali zmysel. Nedobrý ako hrdzavý hrot šípu.

„Čo?“ Gabo sa naklonil k volantu. „Ako dochádza?“

„No dochádza, tu mi svieti kontrolka,“ ukázal som na červený bod.

„Dochádza?“

„Nemal som plnú nádrž. Tak na sto kilometrov, pamätáš?“

„Benzín nám dochádza?“ Nina sa snažila naskočiť na rozbehnutý kolotoč.

„Chcel som ísť natankovať, ale presvedčil si ma, že to bude stačiť!“ oboril som sa na Gaba. „Aj na tri výlety, si povedal.“

„Ako som mal vedieť, že skončíme takto?“ prskol. „Už si ako tá vzadu.“

„Čo ako tá vzadu?!“ ohradila sa. „Ty si všetko spôsobil.“

„Paráda, len sa hádajte, pohoda. O chvíľu nám zdochne motor.“

Gabo zízal na kontrolku, očami skákal po ciferníkoch. „Tam máš dojazd ešte aspoň päťdesiat kilometrov.“

„Na tomto suzuki? Neblázni. Tento model je známy tým, že signalizácia prázdnej nádrže nie je spoľahlivá. Keď sa rozsvieti kontrolka, treba si pohnúť. Kedykoľvek nám to môže zhasnúť.“

„Len tu nie,“ zaúpela Nina.

„Tak pozerajte benzínku,“ zavelil som. „Veď sme kúsok od Námestova.“ Rozhliadol som sa, ale okrem tmy a hladiny pripomínajúcej masu čiernej smoly som nič nevidel. Napadlo mi, že takto asi vyzerajú pekelné jazerá a moria. Až kým ich niekto nepodpáli.

Interiér osvietila modrastá žiara displeja. „Čo robíš?“ prehodil som cez plece.

„Pozerám to na smartfóne, nebudem zízať do noci.“

Pokýval som hlavou. Šikovné, Nina sa nezaprie. Rozvážna, nápaditá.

Znova ma pritiahla signálka a najmä ručička na ukazovateli. Bola už celkom dole na poslednej čiarke. Takmer prázdna nádrž, išli sme na výpary. Ak zastaneme...

Vedľa signálky bol digitálny údaj o vonkajšej teplote. Päť stupňov, fajne sa ochladilo. Na Orave dobre, na Orave zdravo. Prízrak, tma, zima. Ideálny večer. Najmä pre upätého účtovníka. Takmer som sa rozosmial, uviazol som vo vratkom bode medzi hrôzou, zmätením a rehotom.

„Mám!“ skríkla Nina. „Benzínka.“

„Ďaleko?“

„Štyri kilometre, tesne pred Námestovom.“

„Kadiaľ mám ísť?“

„Zostaň na tejto ceste, potom doľava.“

„To stihneme,“ uistil Gabo seba aj nás. Klopkal pri tom nohou v pojašenom tempe.

Cesta sa mierne stáčala, spoza kopca prenikal matný jas mesta. Prechádzali sme cez vyľudnené kempy či chatové osady. Konečne pribudli lampy, rytmicky nás ožarovali špinavým žltým svetlom. Míňali sme zrubové koliby a stánky so zadebnenými okenicami. Poniže prístavisko – ležiace člny, jachty aj výletná loď. Zazimované, vytiahnuté z vody ako mŕtvoly utopencov.

Mlčali sme, doľahla na nás otupenosť. Na mňa z únavy, na tých dvoch z hádky. Bolo im to treba? Povedať si také veci. Hnusné, zraňujúce. Asi nad tým obaja premýšľali. V aute ešte plápolala zlosť – ako uhlíky vo vyhasínajúcej pahrebe. Slabla, nahrádzala ju trápnosť a previnilosť, cítil som to vo vzduchu.

Gabo sa pootočil, civel cez okno. Nina držala rozsvietený smartfón. Sledovala mapu, ale podľa mňa ju nevnímala. Oboch zhrýzali fajnotky, ktoré na seba tak láskyplne vytriasli. Navyše predo mnou. Stavím sa, že by na to najradšej zabudli. Keby sa poškriepili niekde doma v obývačke, uzavreli by tichú dohodu. Sladké zabudnutie, vymazanie z pamäti. Ibaže ja som bol svedok, ktorý im to kazil. Rušivý tón znemožňujúci harmóniu. Pre mňa na to nezabudnú. Nikdy.

Už som sa cítil previnilo aj ja. A to som po celý čas, keď sa hádali, predvídavo mlčal, ani som necekol. Nestačilo. Aj tak sa ich nevraživosť postupne obracala proti mne. Nikdy mi to nepovedia, ale naše priateľstvo sa práve skončilo. Na tutovku. Dokonca by som uveril, že sa časom udobria. Lenže so mnou už ozajstní priatelia nebudú. Nikdy viac.

Chcel som vyšplechnúť, nech mi prepáčia, že vôbec dýcham. Penilo mi to v hrudi ako prehltnutý dúšok sódy bikarbóny. Od zlosti som sa roztriasol. Sorry, že som si vypočul vaše milostné štebotanie. Nedalo sa odísť a dopriať vám súkromie. Šoférujem totiž po šialených oravských cestách. V noci, s boľavými lýtkami. Od hladu už poriadne nevidím. Snažím sa vás zachrániť. Ja, účtovník, ktorý až doteraz považoval za vrchol drámy, keď mu nesedela uzávierka. Tak mi odpusťte.

„Ráno musím do služby,“ povedala Nina.

Plačlivým tónom, poznám, keď má namále. Už som ju videl zlomenú. Raz či dva razy.

„Ja tiež,“ pridal sa Gabo. „Presne na toto tie svine čakajú. Ak nenastúpim...“ Zarazene stíchol. Akoby mu až teraz napadlo, aké dôsledky môže mať náš dobrodružný výjazd. Aj v prípade, ak ho prežijeme.

Nečudoval som sa, že im súvislosti dochádzajú tak pomaly. U mňa to bolo podobné. Jedine, že som sa s nikým nehádal. Vďaka tomu som získal náskok.

Ťažko sa lúčili s normálnosťou, tá je každému najvzácnejšia. Aj takzvaným hľadačom pravdy, ktorí ťa presviedčajú, že chcú nazrieť na druhú stranu. Tým asi najviac. V skutočnosti chcú iba príjemné pošteklenie neznámom. Cez morbídne pátranie, strašidelné príbehy a povery. Pekne doma v teplučku. Ozajstný pohľad na druhú stranu by ich dorazil. Nezniesli by ho, rozsypali by sa. Poznám to, veď som rovnaký. A oni dvaja tiež, spolu s deväťdesiatimi deviatimi percentami ľudí. Našťastie.

Jedna vec je, keď ťa prenasleduje prízrak. Okej, každému z času na čas trochu hrabne. Ale ak preto nenastúpiš do práce, je to niečo úplne iné. Vtedy už prituhuje, ozajstná konečná.

V tomto som mal pred nimi náskok, no obsah toho, čo si vyhodili na oči, mi nabiehal s oneskorením. Čo to vlastne zaznelo? Gabo že sa vezie vo veľkých podvodoch, práve on pomáha kryť najšpinavšie svinstvá? Odpočty DPH, finančnú kriminalitu, miestnych oligarchov prepojených na vládu? Pravda, deje sa to po celej krajine. Vo veľkom, už to nebolo žiadne tajomstvo. Korupcia level Mexiko, jedine strieľa sa zatiaľ o čosi menej. Iba sem-tam nejaký novinár a jeho rodina. Lenže aj tak... Gabo, pán čestný, vzor nepodplatiteľnosti?

Mám skvelý odhad na ľudí, len čo je pravda. Ukázalo sa to pri Táni, tej svini, aj teraz.

Zažmurkal som, potriasol hlavou. V žalúdku mi hlasno zaškŕkalo, zhlboka som sa nadýchol. Aj mnou už zmietala smršť, čoraz ťažšie sa jej odolávalo. Rozdúchava sa totiž vzájomne, je prudko nákazlivá. Infekčná, virulentná ako nezapuzdrená tubera.

Pozrel som do spätného zrkadla. Zadný priestor osvetľovali pravidelné záblesky. Nina sedela na kraji, čo najďalej od Gaba. Prikrčená hľadela z okna, držala sa za brucho. Prsty roztiahnuté, chránila ho. Na lícach sa jej leskli slzy. Tenké, takmer neviditeľné pramienky. V očiach ublíženie.

Zranil ju, zasiahol do hĺbky. To hovädo, nenávidím ho!

A spolu s ním neznášam aj seba. Veď presne takto vyzerala aj vtedy na základnej škole, keď doniesla ukázať zbierku náučných časopisov. Chcela sa pochváliť, bola na ne hrdá. Pestovala svoj koníček, dospelácka záležitosť. Pamätám si, aká zrelosť z nej vyžarovala. Možno práve tým nás podráždila. Nikto nič nepovedal, také veci sa udejú bez slov. Rozumeli sme si, skoro všetci chalani. Treba dievčinku zarovnať, vrátiť naspäť k nám, treba obnoviť rovnováhu.

Keď cez prestávku odbehla z triedy, ktosi jej časopisy vytiahol z tašky. Možno som to bol ja, už si nepamätám.

Nepamätám, jasné?!

Rozdriapali sme ich. Stránku za stránkou. Stalo sa to rýchlo, smiali sme sa.

Zdrapy sme vrátili naspäť do aktovky. Napätie, úškrny do dlaní. Očakávania, ako zareaguje.

Vrátila sa vysmiata, oči jej žiarili. Dnes bola za hviezdu. Všetci jej zbierku chválili, aj učiteľka.

Chcela svoj poklad skontrolovať, potešiť sa. Siahla do tašky...

Díval som sa jej rovno do tváre. Spoločne s polovicou triedy. Zvláštny pocit vedieť, že o chvíľu nabúra. Destilovaná detská krutosť, čierne vzrušenie.

Čo som videl? Čistú vnútornú radosť, nevinnosť. Potom šok, neveriacky údiv, beznádejný boj o popretie reality. Trval iba chvíľočku, možno pol sekundy. Zúfalo prehrabla zdrapy. Vzápätí ju prevalcoval drvivý zásah.

Oči sa jej zmenili, razom vyhasla. Na tvári ešte pozostatok úsmevu – prázdna skamenelina čohosi mŕtveho. Nadobro.

Nekričala na nás, neprejavila zlosť či pobúrenie. To bolo najhoršie, tým nás všetkých odrovnala. Jeden za druhým sme od nej odvracali pohľady a zabodávali ich do učebníc a písaniek. Zahanbení, zlostní na samých seba. Aj na ňu.

Ja som sa díval najdlhšie. Najleptavejšia spomienka z celého detstva.

Sedela až strnulo vystretá. Bledá. V očiach slzy. Ale neplakala, iba si hrýzla peru.

Prekrásna, vôbec mi nevadil jej dlhý nos. Vtedy som sa do nej zaľúbil, od tej chvíle som ju chcel chrániť. Znenávidel som ostatných za to, čo jej spravili. Aj sám seba, večer som sa od pocitu viny doreval. Čím viac som sa neznášal, tým viac som ju ľúbil.

Lenže neskoro. Nina bola odvtedy iná. Odťažitá, stále na pozore. Súčasť kolektívu, no zároveň odčlenená jednotka. Prestala dôverovať, v triede sa nikdy neuvoľnila, už sa necítila bezpečne. Vôbec som sa jej nečudoval. Tých, čo jej to spravili, by som najradšej povešal do prievanu – v takých predstavách som hľadal vykúpenie.

Našťastie nevedela, že som sa na akcii podieľal. Nikto jej to nepovedal. Nikto sa s ňou o tom nebavil. Ani raz.

Pravda, mohol som sa priznať, ale nenašiel som odvahu. Veď mne jedinému stále dôverovala. Ku mne sa upierala, ja som bol jej rytierom v žiarivej zbroji.

Pozrel som na Gaba. Úkosom, priamy pohľad si nezaslúžil. Zmrd. Napadlo mi, že ho zabijem.

„Tam je to!“ vyhŕkla Nina. Natiahla ruku, ukazovala k okraju čelného skla.

Zhruba v kilometrovej vzdialenosti tam spomedzi stromov presvitala osvetlená budova. Benzínka.

„Paráda, Ninka,“ potešil som sa. „Si geniálna.“

Od radosti som stlačil plynový pedál, nech sme tam čo najskôr. Chyba.

Motor zahučal, rozbehli sme sa. Eufória.

Vzápätí stíchol. Razom, definitívne. Prudko nami trhlo, konštrukcia zapraskala, suzuki zastalo.

Došla nám šťava.

„Kurva!“ zanadával Gabo. „Čo robíš?!“

„Nič nerobím!“ buchol som po palubnej doske. „Benzín došiel.“

„Nesmieme tu stáť,“ nástojila Nina. „Nesmieme!“

Akoby som to nevedel. Lenže sme stáli. V tmavom úseku medzi dvoma lampami. Pri ceste húština, z druhej strany les.

Gabo sa ku mne nahol, zatriasol mnou. „Štartuj!“

„Nemám benzín!“

„Štartuj, ti hovorím! Skúšaj to!“

Stlačil som spojku, preradil, otočil kľúčom. Chrchlanie, prevaľovanie naprázdno.

„Znova, skúšaj!“

Poslúchol som. Rovnaký výsledok. Nula.

„Cítite to?“ sykla Nina.

Na chvíľu som ustal v snažení. Bolo to naspäť. Zimomriavky, čudný, neurčitý pocit. Žiarenie, napätie, vibrácia...

„Vidíš ju?“ opýtal som sa.

„Nie, ale... Cítite to?“

„Hej. Je niekde za nami.“

„Tak štartuj,“ Gabo ma tresol do pleca. „Hýb sa!“

Zabijem, raz ho zabijem.

Skrútil som kľúčom. Silno, buď ho zlomím, alebo mi povolia prsty.

Motor naskočil. Nie naplno, iba zľahka, neisto. Kedykoľvek mohol zhasnúť.

Nikto necekol, bez oslavy.

Opatrne som pridal, žiadne euforické výpady. Jemne, pozvoľna.

Len nech nezdochne.

Pohli sme sa. Ledva, ako na tragáčiku. Ale išli sme. Možno sa v nádrži nahromadili výpary.

Ešte sedemsto metrov, potom päťsto. Už sme videli neónom osvetlené reklamy.

Zadúfal som, že sa to podarí, že sa tam dostaneme.

Zahryzol som si do jazyka. Bolesť, odvedenie pozornosti. Hlavne nedúfať, nezakríknuť to trebárs len myšlienkou.

Tristo metrov.

„Čo spravíme, keď tam budeme?“ opýtala sa Nina.

Otočil som hlavu, pozrel na ňu. Gabo to isté.

Dobrá otázka. Doteraz sme o tom nepremýšľali.

Obrátil som sa späť k volantu, zvažoval možnosti. Veľa ich nebolo. „Len čo zastaneme, bude za nami,“ zhrnul som zrejmé. „Blízko.“

„Natankujeme,“ rozhodol Gabo. „Narýchlo. Musíme to stihnúť.“

Alebo aj nemusíme, pomyslel som si.

Dvesto metrov. Malá benzínka s kaviarňou aj s rýchlym občerstvením. Rozsvietený digitálny panel, červené cifry – ceny paliva. Nad ním žltočierne logo Slovnaftu.

Sto metrov, ručička na ciferníku úplne dole. Nadoraz.

„Tak čo urobíme?“ nástojil som. „Musíme konať, hneď ako zastanem.“

Motor zaštrajkoval. Dopredu nás poháňala už asi len zotrvačnosť.

„Čo urobíme?“

„Ja pôjdem,“ oznámil Gabo.

„Čože?“

„Vystúpim z auta. Natankujem.“

Pozrel som naňho, prekvapil ma. „Vystúpiš? Vážne chceš?“

„Nechcem, ale niekto musí. Bude to bleskovka.“

„Alebo samovražda.“

„Vieš povzbudiť.“

„Ak chceš byť za hrdinu...“ pokrčil som plecami.

„Máš iný nápad?“

„Niekto musí natankovať, nie je o čom.“

„No vidíš. Chceš to byť ty? Kľudne ťa vystriedam za volantom.“

Zaváhal som. Oddych by mi prospel, veď som takisto išiel na výpary. Energia dávno spálená. Lenže ak by som prijal, znamenalo by to vyliezť z auta. Opustiť ostrov príčetnosti. A bezpečia, hoci fiktívneho. Vykročiť do priestoru, kde je len biblická tma, plač a škrípanie zubami.

„Choď ty,“ uzavrel som. „Natankuj.“

„Pôjdem.“ Pozrel na Ninu, asi čakal, že ho bude odhovárať.

Mlčala.

Skrútil som volant. Zišli sme z cesty na vyasfaltovanú plochu. Benzínka rovno pred nami. Dokázali sme to. Záchrana či záhuba, tenučká hranica.

Išlo do tuhého.

Žiadne ďalšie auto. Pod strieškou štyri tankovacie stojany, kúsok od nich rozsvietený obchod. Cez presklenú stenu som videl regály, pokladňu a jedného zamestnanca. Inak nikoho.

Asfalt za stojanmi bol rozrytý, cez deň tam kládli akési káble. Obďaleč stál odstavený bager so zemným vrtákom. Škoda, že nepracovali aj cez noc, nebolo by tu tak pusto.

Spomalil som, blížili sme sa k čerpadlám.

„Pripravený?“ nadhodil som.

„Idem na to,“ kývol Gabo.

Nina stále mlčala.

Zašiel som k stojanu číslo tri. Hádam nám prinesie šťastie.

Gabo pootvoril dvere. Prikrčil sa, chystal sa vyskočiť, len čo zastanem. Otočil hlavu, pozrel sa na Ninu. „Nepopraješ mi šťastie?“

„Nie.“

„Tak fajn,“ odvrkol a vykĺzol zo sedadla.

Čakal som, že treskne dverami. Ale netreskol, nechal ich otvorené. Predvídavý. Keď sa bude vracať, zaváži každý okamih.

Striaslo ma, zvonku sa vovalila zima. Najradšej by som privrel, možno aj zamkol, nech si ten zmrd užije stretnutie s veternicou. Lenže prevážila zbabelosť, ani som sa nepohol. Iba som cez sklo sledoval každý jeho pohyb.

Prebehol k nádrži, otvoril ju, odšróboval uzáver. Vybral zo stojana hadicu, zasunul sosák do otvoru, spustil tankovanie. Nervózne sa obzeral, podupkával, z úst mu vychádzala para.

„Zatiaľ nič nevidím,“ oznámila Nina.

Pozrel som na ňu cez zrkadlo – prilepená na zadnom skle. „O chvíľu sa objaví, odniekiaľ vylezie,“ uistil som ju. Vôbec som nepochyboval, že to tak bude.

Čerpadlo vrčalo, ručička na ciferníku ožila, pozvoľna sa dvíhala. Do nádrže zatiaľ natieklo asi desať litrov. Potrebovali sme aspoň dvakrát viac.

Gabovi čosi napadlo. Nechal tankovanie bežať, podišiel k presklenej stene obchodu. Čo robí?

Siahol si do zadného vrecka džínsov, vytiahol peňaženku.

„Ide platiť?“ vydýchol som. Zdalo sa mi to absurdné. V takejto situácii sa chystá platiť. Pán čestný, skorumpovaný poliš.

„A čo? Máme ujsť?“ namietla. „Chceš, aby nás naháňali policajti?“

Kývol som hlavou. Dobrý argument. Nešlo o čestnosť, ale o predvídavosť. Snahu vyhnúť sa ďalším problémom. Mali sme ich dosť aj bez toho.

Gabo zastal pri skle. Mávol na zamestnanca, posunkami mu naznačil, že peniaze položí na stolík. Vyšinutá situácia, ale v rámci nej sa správal príčetne. Nevošiel dnu, žiadne zbytočné zdržanie.

Nechal tam bankovku, otočil sa, vykročil naspäť k autu.

V nádrži dvadsať litrov, už iba chvíľu.

Gabo kráčal neisto, rozhliadal sa na všetky strany. Len nie pod nohy.

Zatackal sa, najprv sa mi zdalo, že zakopol.

Ale nie. Noha mu vkĺzla do ryhy v rozrytom asfalte.

Naklonilo ho dopredu, roztiahol ruky, zapikoval do zeme.

„Bože!“ sykla Nina.

Ruka mi vyletela k ústam. Zmrd-nezmrd, toto som mu neprial. Nie tak naozaj.

Vylomil si členok?

Nevedno, detaily som nevidel.

Gabo sa skrútil, chytil sa za nohu. Z obchodu vybehol zamestnanec, skákal pohľadom medzi autom a vyvaleným chlapom. Nechápal, nestíhal.

„Je tu!“ skríkla Nina. „Vidím ju! Za nami!“

Nemusel som sa ani obzrieť, cítil som to. Tlak v ušiach, tenké pískanie.

Blížila sa.

Gabova tvár skrivená bolesťou sa zrazu zmenila. Akoby sa ňou preliala vlna. Odliv bolesti, príliv hrôzy. Civel kamsi za suzuki, roztvoril ústa. Stŕpol, prestal sa zvíjať.

V spätnom zrkadle som zazrel pohyb. Tmavá šmuha, nič viac.

Pišťanie v ušiach zosilnelo.

Naštartoval som, všetko jedno. Padáme!

Vybuchneme, vytrhneme hadicu, necháme tu Gaba? Nasrať.

„Je za nami,“ zjajkla. „Desať metrov, rob niečo!“

Presne to som mal v pláne. Niečo podniknúť. Konkrétne – pridať plyn a zmiznúť odtiaľ.

Gabo si strčil ruku pod bundu, vytiahol pištoľ. Zúfalé, no pochopiteľné.

Zamestnanec zaspätkoval, hodil spiatočku. Vbehol do obchodu, zamkol, náhlil sa k telefónu. Volať políciu.

Gabo držal zbraň, ale nemieril, nič nepodnikal. Stále zízal na rovnaké miesto, úľak ho znehybnil. V ksichte panika.

Koniec, má to spočítané.

„Už je tu!“ zvrieskla Nina a udrela do operadla. „Rob niečo!“

Pritlačil som plynový pedál, motor sa rozhučal. Mizneme odtiaľto.

Tri, dva, jeden...

Otvorila dvere, vybehla z auta. Raz darmo, záchranárka.

„Nina!“ zakričal som.

Nepomohlo, bežala mu na pomoc.

Akú pomoc, čo chcela robiť?

Pozrel som do zrkadla. Veternica. Oveľa vyššia než predtým. Už len kúsok od nás. Knísavá chôdza, čoraz viac detailov.

Nina pribehla ku Gabovi, chytila ho pod pazuchu, pomáhala mu vstať. Hrdinská snaha, navyše voči zmrdovi.

Ani som sa nepohol, pribitý do sedadla.

Gabo sa zachytil, zabral nezranenou nohou, podarilo sa mu vstať.

Hvízdanie silnelo, farby bledli, prízrak ich vysával.

Vykročili k autu, zakliesnení jeden do druhého.

Kovové šťuknutie, čerpadlo stíchlo. Vyše tridsať litrov, plná nádrž.

Zimomriavky po celom tele, triaška.

Bál som sa obzrieť, priam fyzicky som ju tam cítil. Nanajvýš päť metrov...

Už boli takmer pri aute, obaja vydychovali paru. Gabo smiešne skackal. Nina vliekla väčšinu váhy.

Ani som sa nepohol.

Gabo sa zatackal, napadlo mi, že znova spadne.

Nina sa zaprela, aby ho podržala...

Zarachotil výstrel. Hlasné prasknutie, až som nadskočil.

Všetko zastalo.

Nestíhačka, tunelové videnie, spomalený záber.

Obaja skamenení, vyjavene hľadeli jeden na druhého. Zoči-voči, šok.

Nina o pol kroka ustúpila.

Chytila sa za brucho. Pod prstami sa jej rozlievala škvrna. Temná, červená.

Gabo zmätene nadvihol ruku so zbraňou. Z hlavne stúpal tenký prúžok dymu.

„Nie!“ skríkol som.

Stále mi nedošlo, čo sa stalo, ale už sa to blížilo. Smršť.

Nie! Nie! Nie!

Ani Nina nechápala. Stála neisto, slabli jej kolená. Prekvapene žmurkala, naprázdno pregĺgala. Bledla, príšerne rýchlo bledla.

Brucho, strelil jej rovno do maternice.

Pozrela k autu, vystrela ku mne ruky. Krvavé dlane, vyvalené beľmá. Roztvorila ústa. Široké O, čierny tunel, valiaca sa para.

Bolesť, ublíženie, hrôza.

Potom sa zrútila. Padla na kolená, prevrátila sa dozadu.

Stratil som sa. V hlave prázdno a hmla, nepriehľadný opar.

Keby som mal čas spamätať sa, nechal by som Gaba tam. Alebo ho zrazil, prešiel po ňom, rozdrvil ho.

Lenže kým som prišiel k sebe, už sedel v aute. Vpratal sa dnu, pribuchol.

„Šliapni na to!“ zreval mi do tváre.

Stále som videl obrovské beľmá a krvavé dlane. Prestrelené tehotné brucho.

Na totálku dezorientovaný z toho, čo sa mi odohralo pred očami.

Poddal som sa jeho vôli, mechanicky som poslúchol.

Dupol som na plyn a popri ležiacom tele vyrazil z benzínky.

 

  *

 

Hukot, kovové drnčanie. Pred očami útržky, rozstrapkaná skutočnosť. Vnímal som, šoféroval, vnemy vo mne splývali. Ibaže nenachádzali adresáta. Prázdno, mŕtvo, doma nikoho.

Trielili sme po moste ponad zátoku priehrady. Kŕčovito zovretý volant, plynový pedál zašliapnutý nadoraz. Motor zavíjal, vzadu čosi hrkotalo. Rámus.

Gabo na mňa ziapal, rozhadzoval rukami, mával pri tom pištoľou. Prskal sliny aj šialenstvo. Nedoliehal ku mne zmysel, iba natiahnuté, groteskne predĺžené slabiky.

Civel som na most, ale videl vyvalené beľmá, krvavé dlane, paru vychádzajúcu z čierneho tunela.

Nina, Ninka...

Chcela, aby sa všetko urovnalo, aby bolo dobre. Gabo, ona, vysnený prírastok. Strašne sa tešila na malého človiečika, túžila mu zabezpečiť normálny štart. Preto, jedine preto sa s nami vydala na bláznivú výpravu.

Toto bol výsledok. Vyvalené oči, krvavé dlane, čo ku mne natiahla. Prestrelená maternica...

Ja som spúšťačom všetkého. Ja som našiel kameru. Namiesto toho, aby som ju vyšmaril, som sa v tom vŕtal. Oslovil som Ninu a podstrčil nahrávky Gabovi.

Moje dielo, krásna robota. Môžem za všetko, čo sa odohralo. Aj za to, čo sa práve deje. Veď na sedadle spolujazdca veziem ďalšiu mŕtvolu...

Gabo dýchal a vnímal, stále do mňa čosi húdol. Ale bol už mŕtvy, načisto vypnutý človek. Rútil sa, opustil sa, zosypal.

Cez hukot motora aj šoku ku mne prenikli črepiny jeho slov.

„Nechcel som!“ prskal mi do tváre. „Nechcel!“

Hlas o dobré dve oktávy vyšší než zvyčajne, nepríčetný pohľad.

„Streliť ani ju tam nechať,“ pretrel si čelo skropené potom. „Nechcel!“

Veril som mu. Nič to na veci nemenilo. Postrelil Ninu, pochybujem, že ešte dýcha. Prinútil ma ujsť odtiaľ. Nebyť jeho, v živote by som to nespravil. Prízrak-neprízrak.

Pred očami Nina ležiaca na chladnom asfalte. Vytreštený pohľad, ruky prilepené na bruchu, rozpíjajúca sa krvavá škvrna...

Potiahol som nosom. Zazdalo sa mi, že som zacítil prchavú stopu jej telesného pachu. Stále sa vznášal v interiéri auta, hoci jej už nebolo.

„Nechcel som, ja –“ Stíchol, akoby uťal. Došlo mu, že stále drží pištoľ, ktorou to urobil. Tvárou mu prebehlo zhnusenie, odpor. Preľaknuto zbraň odhodil na zadné sedadlá. Tam, kde ešte pred chvíľou sedela Nina.

Pozrel som do spätného zrkadla – už iba prázdny tmavý priestor. Ničota.

Znova som potiahol nosom, nech jej vdýchnem čo najviac. Posledná rozlúčka.

Chcela ho zachrániť, preto vybehla z auta. Hoci sa chvíľu predtým pohádali a on jej povedal hnusné veci. Napriek všetkému.

Pichlo ma pri srdci. Ďalšia ihlica do zbierky.

Milovala ho.

„Nehoda...“ brblal. „Drgla do mňa, chcela ma podoprieť...“ Topil sa v bažinách, zabáral sa čoraz hlbšie. „Nehoda. Prst som mal na spúšti, lebo za autom už...“

Zrazu sa strhol. Dlaňami si nástojčivo pobúchal po vetrovke aj džínsoch.

Načisto mu preskočilo?

Strčil ruku do vrecka, vytiahol mobil. Žiadny smartfón, starú Nokiu.

„Čo robíš?“ opýtal som sa. Prekvapilo ma, že celkom pevným hlasom.

„Záchranku jej zavolám!“ vykríkol. „Rýchlo, musím rýchlo.“ Roztrasenou rukou si utieral slzy a sopeľ, prstami druhej sa snažil vyťukať tri číslice.

Pekná snaha, lenže zbytočná. Díval som sa Nine do tváre, keď vyhasínala. Z pármetrovej diaľky, ale stačilo. Vedela, že umiera – spolu s nenarodeným plodom. Veď bola záchranárka. Všetko to mala v očiach, všetko som videl.

Konečne si mobil priložil k uchu. „Haló?“ Hlas sa mu zlomil, prehlo ho, ledva sa ovládol. „Benzínová pumpa. Slovnaftu. Pri Námestove, pred mostom,“ pálil v krátkych dávkach. „Asi lúpež, išiel som okolo. Žena, mladá. Strelil jej do brucha. Do brucha!“

Mobil mu vykĺzol z prstov, spadol mu k nohám. Nenačiahol sa za ním. Namiesto toho zaboril tvár do dlaní, rozvzlykal sa, až ho zadúšalo.

Ďalšia moja obeť. Akí sme všetci krehučkí, tenké škrupinky, nič viac. Namotal som ho na pátranie. Uvidel v tom útek pred tlakmi, čo ho drvili. Čestný alebo skorumpovaný poliš, všetko jedno. Otvoril som mu nesprávnu únikovú cestu, zničil som ho.

Aj seba, veď som spolupáchateľ. Ja sedím za volantom, ja som dupol na pedál, len vďaka mne sme odtiaľ ušli. Gabo na mňa nemieril pištoľou, hoci sa zdalo, že v tom momente k tomu nemal ďaleko. Možno sa časom dokonca presvedčím, vsugerujem si, že ma prinútil. Niekde v hĺbke však budem vedieť pravdu. Ja som tam Ninu nechal, sám som sa tak rozhodol.

Gabo sa narovnal. Pretrel si tvár, naklonil hlavu. Čosi ho zaujalo.

„Počuješ to?“ opýtal sa.

Kovové drnčanie. Doliehalo k nám už hodnú chvíľu – odkedy sme vyrazili z benzínky –, ale kašlali sme naň.

„Počujem, čo to je?“ Najlepšia konverzačná téma na svete. Tvárme sa, že nás trápi čudný zvuk. Aspoň na chvíľku, na maličký okamih.

Otvoril okno, trochu sa vyklonil.

„Ťaháme za sebou tankovaciu hadicu,“ oznámil po chvíli. „Vytrhol si ju z čerpadla.“

„Čo mám robiť?“

„Zastaň, vyhodím ju.“

„Zastať?“

„No a? Už je to jedno.“

Mlčal som, úplne jedno mi to zasa nebolo.

„Tam na benzínke,“ pokračoval, „ten prízrak, veternica... Videl som to...“

„Ja viem.“

„Tesne za autom.“

„Ak teraz zastanem a ty vyjdeš vyhodiť hadicu...“

„Ak nezastaneš, pritiahneme pozornosť. Stopne nás hneď prvá hliadka. Moji kolegovia. Potom to dostane mňa aj teba.“

„Nerob zas hrdinu.“

„Mne je to už jedno.“

Chcel som mu to vyhovoriť, ale zháčil som sa. Prečo vlastne? Hnusný zmrd. Najprv jej robil zo života peklo, ešte aj tu – pred chvíľou – jej zaprial, aby potratila. A potom jej strelil do brucha. Prinútil ma nechať ju tam, na asfalte, zdrhnúť, hlavne si zachrániť kožu. Nech si pokojne ide, nech si len dá rande s veternicou, nič iné si nezaslúži. Nebudem mu brániť. Naopak, hádam mu aj pomôžem.

Potiahol som auto ešte trochu ďalej a zastal pred komplexom priemyselných hál. Motor som nechal spustený, nebude to dlhá pauza. O chvíľu znova vyrazím – s Gabom či bez neho. Žiadny rozdiel, veď práve on ma naučil nebrať ohľady, neobzerať sa za tými, ktorých necháš za sebou.

V mysli mi ožili spomienky na dokument o nemeckých koncentrákoch, ktorý som videl v telke. Najviac ma vtedy šokovala informácia, že vrahovia nachádzali telá v plynových komorách usporiadané do akýchsi pyramíd. Smrtiaci Cyklón B sa totiž držal pri zemi. Úplne dole preto ležali deti – boli najslabšie. Nad nimi ženy, potom slabší muži, na vrchole tí najsilnejší. Keď do komory začal prenikať plyn, vypuklo tam peklo. Všetci sa driapali nahor, aby si predĺžili život. Iba o pár minút, veď všetko to bolo márne. Napokon zahynul každý. Lenže tých pár minút... Panika, matky pre ne obetovali svoje deti, manželia sa po telách vlastných potomkov a žien šplhali nahor. Morbídne, ale názorné. Holá pravda o ľudskej povahe. Iste, bývame aj ohľaduplní a pozorní – pokiaľ nejde naozaj do tuhého. Napokon, čosi podobné mi raz vykladala Nina. Pri haváriách sa vraj často stáva, že šofér v poslednom okamihu skrúti auto tak, aby sa ochránil pred priamym nárazom. Neraz to spraví aj vtedy, keď tým nárazu namiesto seba vystaví manželku alebo deti. Inštinkt, pud sebazáchovy, len si požiť trochu dlhšie. Aj cez mŕtvoly, hoci tých najbližších.

„Idem,“ skonštatoval Gabo.

Iba som prikývol, viac si nezaslúžil.

Otvoril dvere, s bolestivým syknutím pohol zranenou nohou a vyrazil do tmy. Počul som, ako obkrivkal auto. Chytil kovový sosák hadice, zakliesnený do hrdla nádrže, a začal ním myksľovať.

Počítal som sekundy. Rozhodol som sa, že viac než tridsať mu nedoprajem. Ak sa dovtedy objaví veternica, Gabo má smolu. Ak sa objaví až potom, má smolu tiež, pretože tu už nebudem.

Desať, jedenásť, dvanásť...

Stále trhal zaseknutým sosákom, doliehalo ku mne ostré škrípanie.

Trinásť, štrnásť, pätnásť...

Už mu nezostávalo veľa času. Mal by som –

Zabijem ho, napadlo mi.

Silná, definitívna myšlienka.

Za to, čo urobil Nine, ho jednoducho zabijem. Čisté, elegantné.

Na predlaktiach mi razom naskočili zimomriavky. Cítil som ich aj na chrbte a zátylku. Blíži sa veternica alebo ich vyvolala tá myšlienka? Možno to bolo jedno.

Smršť.

Hneď som sa pustil do diela, dávalo mi ten správny zmysel.

Gaba som videl v spätnom zrkadle. Postavil sa za auto, neisto sa knísal na jednej nohe, druhú mal pokrčenú. Ťahal hadicu, snažil sa vypáčiť zaseknutý plech.

Fajn, kto chce kam, pomôžme mu tam. Stlačil som spojku a preradil na spiatočku.

Stále som počítal sekundy. Práve sa odsypala dvadsiata. Už mu naozaj nezostávalo veľa času. Menej, než si myslel.

Stlačím plynový pedál, suzuki sa vyrúti dozadu. Sladká fantázia. Zrazím ho, ak nezazmätkujem, možno ho aj prejdem. Stačí trochu šťastia. Rozdrvím ho pod kolesami, zacítim, ako ho rozlámem. Extáza.

Pred očami vydesená tvár s dlhým nosom, zakrvavené dlane a prestrelené brucho. Predstavy mi dodávali silu, to najlepšie povzbudenie.

Položil som nohu na pedál. Tep v oblakoch, zachvátila ma príjemná triaška. Doteraz som konal mechanicky, bez pocitov, no pri dotyku s pedálom ma zaliala nenávisť. Rýdza, koncentrovaná, nasmerovaná na jediný cieľ.

Dvadsaťšesť, dvadsaťsedem, dvadsaťosem...

Zabiť ho, vymazať z existencie. V živote mnou nelomcovala taká zášť, bolo to ako vzdušný vír. Tornádo.

Gabo vytrhol sosák z nádrže, odhodil hadicu na kraj cesty.

Teraz!

Nedupol som na pedál, zaváhal som. Prekliate stŕpnuté lýtka. Nakrčil som nos aj čelo, zafučal, prebodlo ma sklamanie. Premárnil som príležitosť, som sračka a padavka. Presne ako vravela Táňa. Aj pri nej som premárnil príležitosť. Vlastne, premárnil som ich viac. Zakaždým ma čosi zadržalo. Slabosť, čo iné?

Gabo naskočil do auta, pribuchol dvere.

„Ideme!“ zavelil.

Mimovoľne som preradil na jednotku, pridal plyn a pohol sa dopredu.

Zradil som. Nielen seba, aj Ninu.

 

  *

 

Len čo sme prešli zopár kilometrov, vrátila sa mi príčetnosť. Hlava sa mi prečistila, rozvírený kal sa usadil. Zášť vyprchala, rovnako rýchlo ako predtým vyvrela. Spolu s ňou aj vraždiaci impulz. Žiadne prekvapko, náhly rozpor ma nezarážal, apatia.

„Bola tam?“ opýtal som sa.

„Nie.“

Dutý hlas, pohľad pribitý na palubnú dosku. Mal som pocit, že klame. Jasné, že tam bola. Tri metre od nás či ešte menej? Určite ju videl pekne zblízka. Lenže čo na tom? Nemohol to byť horší výjav než ten, čo videl predtým. Posledný zelenkavý pohľad, krvavé dlane, prestrelené brucho. Mamička.

„Nič si tam nevidel?“

„Vôbec nič,“ pokrútil hlavou.

„Kam ideme?“

Neodpovedal. Ani tým ma neprekvapil.

Tiež som stíchol, nemal som čo prihodiť. Pôjdeme tam, kam nás zavedie cesta. Ako tí rybári. Predtým, na nahrávkach, som ich počínanie sledoval zvonku. Preto som nechápal. Teraz som ho prežíval zvnútra, na sebe. Rovnaké pocity, taká istá beznádej. Rozpad všetkých plánov na záchranu. Už žiadny zámer, iba tupé prežívanie, odďaľovanie nevyhnutného. Bezcieľnosť. Šplhanie na vrchol pyramídy – pre pár chvíľok navyše.

Možno tí dvaja nenabúrali. Čo keď šofér nasmeroval sivý džíp pod prichádzajúci kamión celkom zámerne? Ako vyslobodenie, únik z mučivej slučky. Nedalo sa to vylúčiť. Sám som k podobnému skratu nemal ďaleko. Ešte som sa ako-tak ovládal, ale o pár hodín...

„Do Poľska,“ preťal monotónne hučanie.

„Čože?“

„Musíš ísť do Poľska.“

„Lebo?“ snažil som sa prekopať k nánosu logiky.

„Už po nás pátrajú. Naisto. Pozreli si kamerový záznam z benzínky, poznajú typ auta aj ešpézetku.“

„Načo utekať?“

Znova zmĺkol, myslel som si, že nadobro.

„Ak ťa zastavia,“ pokračoval, keď sa nadýchol, „tak tá vec, čo ide za nami...“

„Aj tak nás dostane. Neujdeme.“

Naklonil sa dopredu, prekrížil ruky, akoby sa chcel objať. Uvážlivo prikývol. „Neujdeme.“

„Tak načo do Poľska? Nemám radšej zastať a –“

„Hrozné tlaky,“ prerušil ma. „By si neveril.“

„Čože?“

„Hrozné... Po krk som v tých sračkách... Zaplietol som sa...“

Došlo mi, že hovorí o práci. Polícia, korupcia, ekonomická kriminalita a tak. Máloktorá téma by mi bola ukradnutejšia.

„By si neveril, ako to funguje. Celá polícia, komu slúži, čo všetko robí...“

Mlčal som, nech sa vykecá, ak to potrebuje. K hučaniu motora tým pribudol ďalší jednotvárny šum.

„Musíš v tom ísť, musíš byť súčasťou... A len čo si...“ Zasmrkal a stíchol.

Aspoň v tomto som sa nemýlil. Gabo – človek rozseknutý napoly, tiahla sa ním hlboká živá jazva. V základe, v esencii, to nebol zlý chlap. Čestnosť, spravodlivosť a poctivosť mu neslúžili iba ako masky. Naozaj taký bol. Zároveň skorumpovaný, zapletený do svinstiev. V reáli sa to nevylučuje, nie vždy. Veď aj ja som ho chcel pred chvíľou zabiť – úprimne, z duše. Teraz s ním komunikujem, hoci len povrchne. Pravda, zvyšky morálky, vnútorný rozpor ho trhali na kusy. Keď sa dozvedel, že Nina čaká dieťa, muky zosilneli. Preto bol v posledných týždňoch taký nervný, preto som ho nespoznával.

Do Poľska? zvážil som. Išli sme po hlavnej ceste, ktorá sa stáčala na sever. Rabča, Oravská Polhora, potom štátna hranica. Okej, vyrazíme si do Poľska, aj tak je to jedno.

Po nebi leteli tmavé mračná, stále fučalo. Krajinu z času na čas osvetlil mdlý mesačný svit. Viezli sme sa cez dlhánsku dedinu, vpravo sa týčil masív Babej hory.

„Stalo sa to v Ružomberku,“ zahlásil.

Chvíľu som hľadal súvislosť s tým, čo mi rozprával pred pár minútami. Žiadnu som nenašiel. Niekto z nás strácal niť, možno obaja.

„Ráno nás privolali k nálezu. Mŕtvy novorodenec v kontajneri. Hneď vedľa paneláka.“

„Ser na to.“

„Niekto ho tam odhodil. Už večer. Ešte živého. Vrieskal celú noc, skoro všetci v tej bytovke to počuli. Mysleli si, že sú to mačky, alebo proste neriešili.“

„Prosím ťa, ser na to.“

„Zaspávali pri náreku umierajúceho novorodenca. Celý panelák. Leto, pootvárané okná.“

„Prečo mi to –“

„Keď zistili, čo sa stalo, mnohí z toho mali nočné mory a psychické problémy. Hádam polovica z nich počula to kvílenie aj potom, hlásili to ešte dobré dva týždne. Zakaždým v noci. Keď tam však dorazila hliadka, nikdy nič nenašli. Ticho.“

Dedina sa skončila, vnárali sme sa do lesnatej pohraničnej zóny. Odlepil som pohľad od cesty a pozrel naňho. Stále sa objímal, knísal sa dopredu a dozadu. Vystúpené žily na krku, rýchly pulz. Neprestajne žmurkal, jednostaj sa obzeral na zadné sedadlá – tam, kde ešte pred chvíľou sedela Nina.

„Prečo si to nespravil?“ opýtal sa.

„Čo som nespravil?“

„Chcel si ma zraziť. Videl som ťa cez zadné sklo.“

Nerozrušil som sa, na háku. Tak o tom vie, a čo? Pokrčil som plecami, premýšľal nad odpoveďou, takisto by som ju rád poznal.

„Tam... na benzínke,“ pokračoval, „to nebola nehoda.“

„Čo?“ nadvihol som obočie, skákal som pohľadom z vozovky na zmrda.

„Ja neviem, taká zlosť ma chytila... A Ninka...“ Oprel sa. Po líci sa mu skotúľala slza, brada sa mu roztriasla. Oči mu znova zabehli na zadné sedadlá.

„Čo mi to hovoríš?“

„Urobil som to schválne,“ rozdychčal sa. „Žiadna nehoda. Stisol som spúšť, lebo som chcel. Chápeš?!“

„Čo mi to...“

„V tej chvíli, v tom momente som chcel. Proste som chcel!“

„Ty...“

„Predtým ani potom nie, ale v tej chvíli...“

„Si ju zabil,“ vytisol som. „Ty si ju normálne...“

„Zavraždil,“ dopovedal za mňa. Pomaly, rozvážne.

Vzápätí sa načiahol dozadu – k sedadlám. Zdrapil svoju pištoľ, ktorú tam predtým odhodil. Priložil si ju k spánku, pozrel na mňa, stisol viečka a stlačil spúšť.

Záblesk, tma. Plná zlatých iskier.

Zvonenie, piskot v ušiach.

Strhol som volant, divoko dupol na pedále. Skrútilo ma, auto prešlo do šmyku. Stratil som pojem o priestore, smery sa pomiešali. Šialená pirueta.

Náraz.

Tresklo to, hodilo ma o bočné okno, obil som si hlavu. Škaredo, ale zostal som pri vedomí. Bolesť mi pomohla, vytrhla ma zo šoku aj z ohúrenia.

Zažmurkal som, všetko sa na mňa valilo. Bez milosti.

Tvár mám postriekanú krvou, steká mi po čele, líci aj brade. V aute sa vznáša dym z výstrelu.

Vletel som do zvodidiel, motor zhasol, stojím na mieste.

Gabo sa zastrelil. Sedí tu hneď vedľa mňa, civí vyhasnutými očami. Na spánku má drobnú ranku, z ktorej rytmicky vyteká krv.

Guľka mu uviazla v hlave, nevyšla na druhej strane, žiadny rozprsknutý mozog.

Mokvavý puch otvorenej lebky. Podobný ako z prevŕtaného zuba.

Niečo odporné, pri nádychu ma napne...

Prešiel som si dlaňou po tvári, zotrel najväčšie striekance. Sladkastá vôňa, skoro ako prezreté jahody.

Znova ma natiahlo, tentoraz poriadne.

Ešte chvíľa a...

Stojím na mieste!

Veternica. Už predtým bola blízko, len zopár metrov. A teraz...

Pozrel som pred seba. Do tmy napodiv svietili oba reflektory. Prežili to, hoci ľavý asi praskol – žiaril matne, poblikával.

Gabo sa zastrelil, stále na mňa civí...

Prinútil som sa nemyslieť naňho. Pohnúť sa, znova vyraziť, všetko ostatné až potom.

Narovnal som sa – pichlo ma v rebrách aj v krku, narazená hlava zaprotestovala.

Znova sa rozbehnúť, všetko ostatné až potom.

Zaťal som zuby a otočil sa. Zjojkol som od bolesti, prižmúril oči, hľadel za auto. Tma, žltkastá žiara zadných svetiel. Inak nič. Zatiaľ.

Obrátil som sa naspäť k palubnej doske. Stlačil spojku, preradil na jednotku, otočil kľúčom.

Motor zabral, lenže nenaskočil.

„No tak,“ sykol som. „Pohni!“

Znova som skrútil zapaľovaním, musí sa to podariť.

Hnusný monotónny zvuk, mechanické prešmykovanie v motore. Pri náraze sa niečo poškodilo, nejaký kontakt, také čosi.

Pozrel som do spätného zrkadla.

Tma za autom ožívala. Čosi sa v nej hýbalo.

Zachytil som Gabov sklený pohľad. Tvár mu bledla, pery modreli.

Naštartovať, všetko ostatné až potom! Udržať si sústredenie, inak sa rozsypem.

Poriadne stlačiť spojku, otočiť kľúčom, tentoraz zvoľna, nie zúrivo.

Ďalšie prešmykovanie.

Obzrel som sa.

Vyšla z tmy, ožiarilo ju žltkasté svetlo. Videl som ju jasne, detailne, delil nás len kúsok.

Vysoká až nemožne. Tvár sa jej zmenila, už nepripomínala príjemnú starenku. Ani najmenej. Akoby sa roztekala. Očné oblúky, nos aj čeľusť boli neprirodzene vzdialené, hlava pod čiernou šatkou sa pretiahla. Aj ruky mala dlhánske, čím bližšie bola, tým tekutejšie pôsobila. Knísavá chôdza, každým krokom rástla, už mohla mať dobré dva metre. Jej pravá podoba bola niečo iné, úplne iné než starena. Než čokoľvek ľudské.

V hlave mi hvízdalo, akoby z nej vychádzalo akési vlnenie, ktoré mozog zachytával, ale nezvládal spracovať. Rýdza cudzota, niečo neznáme, načisto neprírodné. Meluzína. Jej škrekot ohlasuje smrť.

Čas sa natiahol. Všetko sa dialo pomaly, pomaličky, akoby som padal do bezodnej studne.

Ešte chvíľa a z toho žiarenia, z toho piskotu mi skolabuje mozog.

Odtrhol som pohľad od zadného skla. Dva metre? Možno ani to.

Nahrbil som sa nad volant, už som takmer nevidel. Pred očami červeň plná blikajúcich bodov. Mozog to vzdával, neurónové dráhy vypovedali službu.

Piskot, piskot, piskot.

Sekundy tiekli vláčne, čas kryštalizoval, bol čoraz hutnejší.

Naslepo som otočil kľúčom, slabučko pridal plyn – viac som nevládal.

Auto sa trhane pohlo, zaškrípalo o zvodidlá.

Pritlačil som pedál, pootočil volantom. Motor nezhasol, síce čudne vrčal, protestoval, ale pracoval.

Dupol som na plyn, buď-alebo...

Suzuki sa rozbehlo, vyletel som vpred.

Piskot slabol, až celkom zanikol. Tok času zrýchlil, naskočil do normálu. Akoby som sa vynoril z hustej, kohéznej zmesi. V ušiach mi stále zvonilo, mal som v nich zaľahnuté, ohlušenie z výstrelu aj nárazu iba tak neprešlo. Lenže to všetko bolo známe, prirodzené, z tohto sveta. Úplný negatív príšerného piskotu a bzukotu.

 

  *

 

Neistou jazdou som zdolal zo dva kilometre. Les na oboch stranách zhustol, vozovka sa zúžila. Ľavý reflektor poblikával, ale zatiaľ slúžil. Motor bol na tom podobne. Nešliapal na sto percent, nepriadol, no nezhasínal.

Viac problémov som mal sám so sebou. Roztriasli sa mi ruky aj telo, ledva som udržal volant. Ťažko sa mi dýchalo, znova na mňa doliehal šok. Spotil som sa, po čele mi stekali kvapky. Jednostaj som žmurkal, aby som prečistil zaslzené oči. Narazená lebka ma bolela, lýtka som si ani necítil. Špičková forma.

Stále lepšie než môj spolujazdec. Snažil som sa naňho nedívať, neotáčať hlavu, lenže oči ma zrádzali. Pokukovali po ňom, kým som ich stihol ovládnuť, sprostredkovali mi nechcené dáta.

Rozhodený v sedadle, natočený ku mne, akoby ma chcel navigovať. Z prestreleného spánku mu ustavične vytekala krv, kvapkala mu na plece, ktoré mal už celé mazľavé.

Ani ostatné zmysly sa neulievali, tiež ma poctivo zásobovali.

V aute hustol neznesiteľný zápach.

Na jazyku sa mi prevaľovala meďnatá pachuť. Buď som si doň pri náraze zahryzol, alebo je vo vzduchu toľko krvavých mikročastíc, že sa po vdýchnutí zrážajú. Výberová ochutnávka.

Mĺkvy navigátor na mňa zízal, prevrtával ma prázdnym pohľadom. Obviňoval ma, každou sekundou ma drvil silnejšie.

Nedalo sa to zniesť. Napadlo mi, že ho poprosím, aby sa díval opačným smerom. Skvelý nápad.

Už-už som rozlepoval vysušené pery, no dodatočne mi napadlo, že je to nezmysel. Presne v takom som bol stave. Rozdrbanom. Myšlienky naskakovali lenivo, nesúvisle, z času na čas si dopriali pomýlenú odbočku.

Jednou časťou vedomia som vnímal vlniacu sa cestu, ako-tak zvládal vyberať zákruty. Pred očami mi však prebleskovali iné obrazy. Živé, divoké. Posledné sekundy predtým, než to urobil.

Gabo sa mi spovedá, prská na mňa svoju vinu, priznáva sa, že výstrel nebol náhodný. Žiadna nehoda. Chcel to urobiť, naschvál stisol spúšť, zámerne Nine prestrelil tehotné brucho. Neustále pri tom pokukuje po zadných sedadlách, pohľad mu tam ubieha čoraz častejšie.

Lenže nedíval sa na ducha, na prázdne miesto, kde ešte pred chvíľou sedela. Zízal na pištoľ, ktorú tam odhodil po návrate do auta. Sľubne sa leskla, vláčne ho lákala. Možno naňho volala, hoci som ju nepočul.

Ani som nemohol, mňa zatiaľ veternica nedostala, jeho však áno. Vtedy, keď vybehol von vytrhnúť zaseknutú hadicu. Zaklamal mi, že tam nič nevidel. To určite. Práve tam za autom ho dostala. Keď naskočil dnu, bol už mŕtvy, hoci ešte rozprával. Zároveň však počul hlasy, ktoré som ja, zatiaľ stále živý, nemohol zachytiť. Napríklad medové volanie pištole zo zadných sedadiel. Vábilo ho, až kým mu neodolal. Zdrapilo ho, zbavilo sebakontroly, zlomilo. Presne tak, ako keď na benzínke strelil do Niny. Na sekundu, dve, viac nebolo treba. Dobre som to poznal, veď aj ja som už stláčal plynový pedál, aby som zmrda prešiel, rozlámal, rozprskol po vozovke.

Smršť. Halný nám riadne prefúkal hlavy. V Gabovom prípade to platilo doslova.

Natiahlo ma, myslel som, že hodím šabľu.

Nech sa na mňa aspoň nedíva. Nech na mňa, preboha, stále nezíza!

„Otoč sa!“ skríkol som. „Nečum na mňa!“

Nepomohlo, nedal si povedať.

Pozrel som naňho, neovládol som sa. Oči sa mu zahmlievali, akoby ich pokrývala tenká blanka. Z nosa mu vytekal červený pramienok. Tenký, takmer neviditeľný. Odkrvená hlava mu nadskakovala pri každej nerovnosti, po ktorej som prešiel.

Načiahol som sa k nemu, prišlo to samo od seba, vedome by som sa na to neodhodlal. Drgol som doňho, zatlačil, obrátil ho k oknu.

Neochotne sa pretočil, určite som sa mu zdal zábavnejší než fádny výhľad do tmy.

Konečne chvíľa súkromia.

Vydýchol som si, úľava. Najlepšie by bolo otvoriť dvere a vystrčiť ho von. Veď výstrelom, prvým aj tým druhým, sa zmenil na čierneho pasažiera.

Na to som si však netrúfal. Aspoň zatiaľ. Taký manéver by si vyžadoval ďalšiu zastávku. Možno len krátku, ale predsa. Tam pri zvodidlách už veternica stála tak blízko... Keby zdvihla svoje dlhánske ruky, dotkla by sa auta.

A ešte niečo – Gabo si to predsa len nezaslúžil. Napriek tomu, čo spáchal. Voči Nine aj sebe. Nech tvrdil čokoľvek, nekonal z vlastnej vôle, nie tak naozaj.

Alebo áno, ťažko povedať.

Ale vyšmariť ho za to do garádu ako prašivého psa? Na to som sa necítil. Či skôr, úprimne, nemal som na to gule. Pravda občas nebýva príjemná. Takmer nikdy.

Reflektory ožiarili akúsi budovu – bývalá stanica pohraničnej stráže. Kedysi by ma tu zastavili, dnes som čerpal výhody voľného pohybu v schengenskom priestore. Škoda, keby fungovali kontroly, hádam by veternicu zadržali – možno by nemala cestovný pas.

Veru, fajne mi šibalo.

Nesvietilo sa v jedinom okne, stanica prázdna, opustená. Žiadny colník, ani som nespomalil. Za hranicou sa zmenilo cestné značenie, zvodidlá aj informačné tabule. Korbielów, hlásala hneď prvá z nich. Poľsko, moja obľúbená krajina. Niečo mi vravelo, že aj prízrak sa tu cíti ako doma. Napokon, práve v poľskom Podhalí má pôvod, epicentrum svojej moci. Tak to tvrdila Nina – kým ešte mohla rozprávať. Každopádne, Podhalie sa nachádza juhovýchodným smerom, ja som trielil priamo na sever. Čo najďalej odtiaľ.

Cesta prudko klesala, les redol, navôkol sa objavovali prvé domy. Najprv som míňal iba samoty, no o pár minút som vošiel do malej dedinky. Nestretol som žiadne auto ani chodcov. Pusto. Nečudo, veď digitálny ciferník na palubnej doske ukazoval štvrť na deväť – takto na jeseň to je pokročilá hodina.

Pochytil ma zmätok. Čo idem robiť? Iba tak jazdiť? Vedel som, ako to dopadne. Dvaja rybári, Vitanová, tragická nehoda... Moja budúcnosť.

Nič, ani takáto stimulácia mi nepomohla. Stále mi nenapadal žiadny plán. Jedine mieriť na sever, čo najďalej, až kým mi nedôjde benzín. Potrvá to zopár hodín, mal som takmer plnú, čerstvo natankovanú nádrž. Darček od Gaba. Na rozlúčku.

Hotová Bezstarostná jazda, chýbali už len Dennis Hopper a Peter Fonda.

Pristihol som sa, že pohvizdujem. Prsty mi klopkali po volante – samy od seba. Nervy. Potreboval som sa rozptýliť, odviesť pozornosť, odreagovať sa. Akýmkoľvek spôsobom, čo najrýchlejšie.

„Máš rád Poľsko?“ opýtal som sa Gaba.

Nedostal zo seba ani hlásky, asi ho prepadla mlčanlivá nálada. Nezízal už síce na mňa, ale inak mi veľmi nepomáhal. Medzičasom skĺzol na bok, prestrelená hlava sa mu opierala o sklo. Nadskakovala, nepríjemne to klepalo.

„Ja tiež,“ pokračoval som v konverzácii. „Príjemní ľudia, nie taký bordel ako u nás.“

Pozrel som naňho. Brada mu poklesla, mal pootvorené ústa. Akoby sa mi chystal prezradiť tajomstvo, ibaže to nestihol. Pretože stlačil spúšť a prestrelil si mozog. Náš milý Gabko.

Pobúchal som po volante a zatlačil temeno do operadla. Odreagovať sa, odviesť pozornosť! Buď to, alebo amok. Vypne ma, stratím príčetnosť, roztúrujem motor a vpáram do najbližšej pouličnej lampy.

Rádio, zapni si rádio, napadlo mi.

Spása, druhý príchod Krista. Nečakal som, že sa vráti v elektronickom prestrojení.

Prsty sa mi rozbehli k palubnej doske, nečakali na príkaz. Zapli rádio, nestratiť ani sekundu. Každé presypané zrnko ma mohlo prevážiť na druhú stranu. Šialenstvo buble, je ako vriaca voda, nechceš doň zletieť.

Ozval sa reklamný džingel. Slovenský. Jasné, bol som už síce v Poľsku, ale tesne za hranicou. Frekvencie, ktoré som mal uložené v rádiu, tu stále fungovali.

Len čo som si to uvedomil, už mi nebolo rady. Pustil som sa do prepínania. Pekne gombíčkom na volante, staré suzuki malo zopár vychytávok.

Rádio Slovensko, Devín, Jemné melódie... Cítil som sa ako doma. Niektoré stanice zneli zašumene, ale dali sa počúvať.

Pohoda, odreagovanie, konečne som sa uvoľnil. Neveľmi, iba trošičku, ale stačilo. Vďačnosť nad vďačnosť. Nečudo, keď som viezol takého tichého spoločníka.

Šťukol som gombíkom, zašumený Schubert na Devíne mi nebol dosť dobrý.

Chyba.

„Polícia stále pátra po páchateľoch lúpeže,“ ozvalo sa z reprákov. Nočné správy, nečakaná senzácia. Redaktorka sa priam zadúšala radosťou, že takéto vzrúšo pripadlo akurát jej. Namiesto nudy poriadna akcia.

„Hovorca policajného zboru informoval, že do pátrania nasadili všetky sily. Streľba pri pokuse o lúpež sa odohrala na benzínovej pumpe blízko Námestova. Páchatelia sú nebezpeční a ozbrojení. Postrelená mladá žena po príchode záchranárov ešte žila, ale nebola pri vedomí. Napriek snahe o resuscitáciu zraneniu podľahla.“

Šťukol som gombíkom, vrátil sa naspäť k Schubertovi. Romantická klavírna kompozícia.

Zasmrkal som, zamykalo mi viečkom. Vedel som, že Nina nemá šancu. Vedel som to od momentu, keď na mňa pozrela a zdvihla zakrvavené dlane. Sama mi to povedala. Bez slov, vyčítal som jej to z očí. Záchranárka, napriek šoku rýchlo zhodnotila svoj stav, všetko jej bolo jasné. Lenže aj tak, vedieť niečo, byť o tom presvedčený a počuť to z rádia sú dve rôzne veci. Úplne odlišné.

„Boha!“ zanadával som a tresol po volante. Zatrúbil klaksón, trhlo mnou.

„Počul si, čo si spravil?“ prskol som ku Gabovi.

Nezmohol sa na slovo. Stále mal pootvorené ústa, vypočutá novina ho prevalcovala. Správne, tak mu treba. Nech len trpí, nech si vyžerie, čo spôsobil.

Na chvíľu som stisol viečka, už mi šklbalo oboma. Prinútil som sa upokojiť, spomaliť riavu myšlienok. Silný prúd ma strhával, ak s tým čosi nespravím, tak ma skmasne a odnesie do neznáma. Do absolútnej cudzoty. Takej, z ktorej pochádza veternica. Schytí ma a vypľuje až v inosvete, do ktorého sa mi vôbec nechce.

Komu by sa chcelo? Veď najväčší ľudský strach nie je zo smrti, ale práve z protikladu všetkého známeho, aký predstavuje.

Čosi urobiť. Tu a teraz, hneď, okamžite. Inak bude neskoro.

Musím ho vyhodiť, vystrčiť z auta. Inak to nepôjde. Preskakuje mi z neho, Gabo ma ťahá za sebou – na druhú stranu. Ani sám to zrejme nezvládnem, kdeže, šialená situácia. Ale so zakvačeným Gabom nemám šancu, nevydržím ani najbližšiu minútu. Preskakovať mi iste bude aj bez neho, no kým sa tu rozvaľuje, šibe mi v oveľa vyšších obrátkach.

Schubertík zrýchlil, akoby potvrdzoval moje myšlienky.

„Vystupuješ,“ oznámil som spolujazdcovi. Mal som naňho zlosť. Jasné, to bol ďalší dôvod. Po správe z rádia mi ho už nebolo ľúto. Vôbec. Žiadne ohľady, zapikuje do garádu ako prašivý pes. Hovädo, sprostý vrah...

Ninka.

Výhľad sa mi rozmazal, pretrel som si oči chrbtom dlane.

Dedinu som nechal za sebou, viezol som sa cez lesík. Hustá čiernota, nikde nikoho. Optimálne.

„Tu máš konečnú,“ povedal som.

Odhodlanie ma zocelilo, odrazu som sa mal na čo sústrediť. Tela sa zbavím, už žiadna polemika. Lenže musím to spraviť rýchlo, s minimálnou zastávkou, inak tu bude aj moja konečná.

V žiare reflektorov som zazrel odpočívadlo. Hodí sa. Pribrzdil som, spomalil, dával som si záležať, aby som zaparkoval až na Gabovej zastávke. Ani o meter bližšie, vykládku treba vybaviť na jeden šup.

Nadýchol som sa, odopol si bezpečnostný pás; idem na vec.

Zastal som, nechal spustený motor. Naklonil som sa k pasažierovi a otvoril dvere na jeho strane.

Ovanul ma studený vzduch, tentoraz to bolo požehnanie. Viezol som sa v príšernom smrade – pušný prach, otvorená lebka, dve prepotené telá, z toho jedno mŕtve... Všetko dokopy.

Rozhliadol som sa – sekunda navyše, ale hádam ma to nezabije. Ktovie.

Zmiešaný les, obďaleč pustý vyhasnutý hotel.

Mŕtvo.

A bude tu ešte mŕtvejšie, keď vystrčím svoj nechcený náklad.

Zaprel som sa doňho, našťastie nemal zapnutý pás. Vraj dôsledný policajt. Mňa by najradšej pokutoval, a sám pritom podvádzal. Jazda bez pásu? To by bolo za päťdesiat eur. Minimálne.

Naklonil som ho, nechcelo sa mu vystupovať. Mŕtva váha, doslova. Ťažko sa s ním manipulovalo, nespolupracoval. Vraj kamarát.

Zasyčal som od námahy a tlačil ako o život. Stál som na odpočívadle už pár sekúnd, každú chvíľu...

Telo sa konečne prevážilo, Gabko so šuchnutím vypadol. Zahučal na asfalt, nepríjemný zvuk. Našťastie ho Schubert a pradenie motora takmer prekryli.

Prišlo mi clivo, zlosť poľavila. Nebolo odo mňa pekné, že ho tu nechávam. Lenže už sa to nedalo zvrátiť, určite ho nebudem ládovať naspäť.

Nemám čas, musím...

Ruky mi zahrabali v tmavom priestore pod sedadlom. Až spätne mi došlo, čo hľadajú. Kdesi tam musela spadnúť pištoľ. Hnusná vec, ktorou to vykonal.

Najprv Ninu, potom seba.

Keď som ho vytláčal z auta, nezvieral ju v tuhnúcej ruke. Po výstrele ju pustil, zletela kamsi pod sedadlo.

Znova som zahrabal, stál som tam už pridlho.

Lenže viezť sa s pištoľou, najmä teraz, keď som si na ňu spomenul, by bolo rovnaké ako pokračovať v jazde s Gabom. Podobný žiarič šialenstva, hoci menší.

Čosi som nahmatal. Obdĺžny plastový predmet. Určite nie zbraň.

Prizrel som sa zbližšia. Gabov mobil. Keď sme zdrhali z benzínky, privolal ním záchranku. Takmer sa podarilo.

Postrelená mladá žena po príchode záchranárov ešte žila, ale nebola pri vedomí. Napriek snahe o resuscitáciu zraneniu podľahla.

Tesnotka.

Odhodil som mobil na sedadlo a znova sa rozbehol dlaňami po gumenom koberčeku.

Rádio zapišťalo, myklo ma. Hrozný zvuk. Kvílenie, pišťanie. Ako natlakovaná para v zanesených trúbkach. Tentoraz však nie v mojich ušiach. Vychádzalo to z reproduktorov, bolo to ozajstné.

Schubertov klavír sa načisto utopil, cez zmäť pazvukov z času na čas preniklo zopár lyrických tónov. O to väčšia kakofónia.

Čo to je? V živote som nič podobné nepočul. A už vôbec nie z autorádia.

Chyba vo vysielaní, fyzikálna anomália alebo tenký škrekot? Prisámbohu to znelo ako nazgûl z Pána prsteňov. Ibaže hnusnejšie. Krieda zaškrípe o tabuľu a teba strasie. Poznáš. Toto bolo tisíckrát horšie.

Potiahol som nosom, zrazu som ho mal plný.

Počujem veternicu, ktorá už znova stojí za autom? Je to jej kvílenie? Meluzína...

Na koži zimomriavky. Už nestojí za autom, ale vedľa neho. Kdesi pri zadných dverách, tesne za mojím chrbtom.

Zasmrkal som, z nosa mi kvapkalo. Krv.

Hmatajúce prsty pod sedadlom objali kovový valec. Hlaveň. Ešte teplá, dva výstrely ju rozpálili.

Zdrapil som pištoľ, vyšmaril ju do tmy, pribuchol dvere.

Piskot zosilnel. Tisíc kried škrípajúcich o tabuľu. Celý interiér rezonoval.

Krvi pribudlo, z ľavej nosnej dierky mi už nekvapkalo – crčal mi odtiaľ hustý pramienok.

Dupol som na plyn, vyrútil sa naspäť na cestu.

Až vtedy som sa obzrel. Nič, žiadny prízrak zakvačený o kľučku zadných dvier. Vedel som však, že odteraz ma budú prenasledovať aj dve nové strašidlá. Obom som ušiel, ufujazdil, nechal ich za sebou. Na benzínke aj na špinavom odpočívadle. Len aby som sa zachránil. Týchto dvoch sa už nezbavím, ani keby som zázrakom prežil dnešnú noc. Budú za mnou navždy.

Stisol som si nos a dúfal, že zastavím krvácanie.

Rádio sa umúdrilo, vrátilo sa do formy. Z reproduktorov sa vyvalil svižný valčík.

Rázne som ho vypol. Ticho.

 

  *

 

Znova som vnímal okolitú krajinu, vracal som sa do reality. Či skôr surreality. Kopce, stromy aj domy pri ceste sa mi zdali pokrivené, proporčne rozhodené. Snové, nie však príjemným spôsobom.

Zažmurkal som, potriasol hlavou.

Čudný dojem nezmizol. Krajina mi stále pripadala posunutá do iného spektra. Noc prežarovali iba mesačné lúče, ťažko sa to posudzovalo, no mal som pocit, že čiernota je tmavšia, hutnejšia než pred chvíľou. Pomery a uhly vyzerali posunuté – nie veľmi, iba o kúsok, zato však stabilne.

Spôsoboval to prízrak, ktorý už prenikol tesne ku mne? Alebo halný, ktorý je v Poľsku ešte silnejší?

Či skôr obyčajný smäd, hlad, chlad, otras a vyčerpanie? Veru, tie ma morili čoraz nástojčivejšie, uštipkávali si zo mňa ako kŕdeľ lačných piraní.

Narazená hlava mi dunela, bolesť z lýtok vystreľovala až do stehien. Chrbát, otlačený od operadla, som mal ako z dreva. Aspoň som už nekrvácal z nosa.

Pozrel som na sedadlo spolujazdca. Zopár tmavých škvŕn, Gabov telefón. Nič viac. Potom som zazrel dozadu.

Prázdnota. Všade okolo mňa, v aute aj v krajine.

Už mi nik nedýchal na líce, nikto sa tu nehádal ani nemával pištoľou.

Sám. Ešte aj v cudzom štáte, kde som nikoho nepoznal. Navyše bez plánu. Viezť sa na sever, až kým mi znova nedôjde benzín. Moja alfa a omega.

Prešiel som cez ďalšiu dedinku. Pewel Mała.

Aj názvy na informačných tabuliach mi už pripadali zvláštne, neznáme. V minulosti som tadiaľto zopárkrát išiel, ale nikdy som si ich nevšímal. Boli tu vôbec, alebo sa veziem akousi inou, odvrátenou krajinou, v ktorej je doma akurát tak veternica?

Zaklipkali mi viečka, hlava poklesla. Zabáral som sa do sladkej beztiaže, pocítil som ľahkosť, uvoľnenie...

Naozaj som nabitú pištoľ, ktorá práve zabila dvoch ľudí, iba tak odhodil na odpočívadle? Zodpovedný čin roka, to sa musí nechať. Možno dopadla do detského pieskoviska alebo medzi hojdačky.

Strhol som sa, naširoko roztvoril oči.

Mikrospánok. Už len to potrebujem, nič iné mi nechýba.

Dávaj pozor, nesmieš zaspať, nepoddaj sa únave!

Okej, už sa to nestane.

Hukot motora, jemná vibrácia, tma za oknami. Vozovka, prerušovaná čiara, pomrkávajúce svetlo reflektorov.

Znova príjemná beztiaž. Uvoľňujúca, nadnášajúca, ako keď sa ponoríš do termálneho prameňa.

Iba na sekundu privrieť viečka. Na moment uľaviť vysušeným štípajúcim očiam. Nič zlé sa nestane a...

Mobil! preletelo mi ospalou mysľou.

Až mnou myklo, hneď ma vytrhlo z driemot. Obchádzajúci polospánok ma mohol zabiť. Šťuk, iba tak, v okamihu. Alebo ma zachrániť. Myseľ na hranici bdenia pracuje inak, podvedomie prepája jednu vec s druhou; ak ťa niečo trápi, neraz podhodí zaujímavé riešenie.

Doteraz som si myslel, že mobil nemá žiadnu cenu. Napokon, vo vrecku som mal vlastný smartfón. Lenže čo s ním? Nemal som komu zavolať. Polícia, záchranári, požiarnici? Ani zaboha by som im nevysvetlil, v akej situácii som uviazol. Nikto by mi neuveril. A s dvomi mŕtvolami na konte, ktoré som nechal za sebou, už vôbec nie. Aj keby som ich nejakým zázrakom predsa len presvedčil, nemali mi ako pomôcť. Zostali by bezradní rovnako ako ja, ako každý príčetný človek konfrontovaný s prízrakom.

Nikto mi nepomôže, neporozumie, nikto na svete.

Doteraz som tomu veril. Lenže Gabov mobil...

Mizivá šanca, miniatúrna, no predsa. Čokoľvek sa mi zdalo lepšie než hustá beznádej, v ktorej som bol zaborený až po krk. Možno aj hlbšie.

Fajn, posledné vypätie, za pokus to stojí.

Načiahol som sa k sedadlu a zobral mobil. Stará Nokia. Ešte šťastie, že Gabo nemal modernejšie chúťky. Síce mi trvalo, kým som sa rozpamätal, ako sa tieto prístroje ovládajú, lenže potom ma čakala odmena. Telefón nebol zaheslovaný, dokonca ani zablokovaný. Keď sme zdrhali z benzínky, Gabo privolal záchranku. Vzápätí sa rozplakal, mobil mu vykĺzol z prstov, takže zostal prístupný.

Jednou rukou som držal volant, druhou stláčal tlačidlá. Pohľad mi skákal medzi vozovkou a displejom. Keby to chudák Gabo videl, hneď by mi naparil pokutu. Poriadne mastnú.

Vošiel som do jeho kontaktov, roloval zoznam mien. Zabralo to hodnú chvíľu, mal ich tam naprataných prekvapivo veľa.

Konečne! Takmer som zvýskol. Objavil som meno, v ktoré som dúfal. Vojtech Fajnor.

Ak mi niekto dokáže pomôcť, tak práve on. Jedna z obetí veternice, ktorá akýmsi zázrakom prežila. Chlapík, čo posledných dvadsať rokov strávil hĺbaním nad podstatou fenoménu aj prízraku. Keď mu opíšem, čo sa deje, aspoň ma nevysmeje. Ktovie, či niečo poradí, to by už bolo priveľké šťastie, ale bude mi rozumieť. Za obyčajné pochopenie, za nádej, že sa neveziem po odvrátenej strane Mesiaca, by som dal všetko.

Stlačil som vytáčanie, prepol na hlasný odposluch a položil mobil na palubnú dosku.

Vyzváňanie. Raz, dva razy...

Veľakrát. Stále sa nič nedialo.

Prestal som to počítať, nádej zo mňa vyprchávala ako odparujúce sa riedidlo.

Prečo som vôbec dúfal? Hlúposť nad hlúposť, veď –

„Haló?“ ozvalo sa z reproduktora.

Až mnou myklo, naklonil som sa čo najviac dopredu. „Pán Fajnor? Počujete ma?“

„Kto ste?“ Zastretý, rozospatý hlas. „Čo chcete?“

„Pán Fajnor. Ja... Boli sme u vás... S Gabom, tým policajtom,“ spustil sa mi voľnobeh. Chrlil som slová, útržky viet, zdrapy myšlienok. „Všetko ste nám rozprávali. O Stanislavskom, postavách, čo máme v hlavách a...“ Došiel mi dych, zovretý hrudník ma prinútil stíchnuť.

„Kto ste?“

Začul som, že nemá ďaleko od toho, aby hovor zrušil. Vtiahol som kyslík naširoko otvorenými ústami a začal hustiť ešte rýchlejšie. „Navštívili sme vás. Minulý týždeň... Ja, Gabo a Ninka. Spomínate si? Hovorili sme o... Veď viete... O cestnom úseku, nehodách, čo sa tam dejú...“

„Viete, koľko je hodín?“

Znel podráždene, ale inak príčetne a triezvo. Šampión. Pred očami som mal obraz jeho bytu – pustý, tmavý, ošumelá obývačka. Byť ním, dávno sa uchľascem. Alebo čosi podniknem – rýchle a bezbolestné.

„Pán Fajnor, prosím vás, potrebujem pomoc. Ja... Neviem vám to vysvetliť. Počúvajte ma. Chvíľu.“

„Je noc, dajte mi pokoj.“

„Viem. Mrzí ma to. Nemám inú možnosť.“

„Ako vám už len ja –“

„Jedine vy! Nikto iný mi nepomôže.“

Ozvalo sa akési šušťanie. Došlo mi, že sa škriabe po brade. Zvažuje, čo robiť. Nezrušil ma hneď z prvej. Mal na to právo, stopercentné, ale nezrušil ma.

Rozhodujúca chvíľka, zahryzol som si do pery.

„O čo ide?“ opýtal sa.

Až mi vyhŕkli slzy. V živote som nikomu nebol vďačnejší.

„My... Išli sme na ten úsek. Všetci traja. Keď fučal vietor.“

„Vietor? Viem, veď ešte stále duje aj tu. Ale hovorte hlasnejšie, nepočujem vás. Čo to tam vrčí?“

„Som v aute, nesmiem zastať.“

„Počujte, vypili ste si? Ak je to žart –“

„Nie! Žiadny žart, prisahám,“ zakvílil som. „Išli sme tam. Keď fučalo. Lebo ten prízrak súvisí s vetrom. Nina na to prišla.“

„S vetrom?“

„Zjavuje sa vtedy, keď fúka vietor. Halný. Z Poľska či odkiaľ.“

„O halnom som počul. Zlý vietor spoza Tatier. Ale nikdy som si to nespájal s –“

„Ona tam bola. Ten prízrak. Veternica. Tak ju kedysi volali.“

„Videli ste ju?“

„Áno. Prešli sme okolo nej. Videli sme jej tvár. Tak ako vy.“

„Tvár? Spomaľte, nestíham.“

„Kto uvidí jej tvár, na toho sa zavesí. Uštve ho, zabije. Tak to hovoria staré povedačky, ale je to pravda.“

„Stále ide za vami? Aj teraz?“

„Áno. Je čoraz bližšie. Nesmiem zastaviť.“

„Kde vlastne ste?“

„V Poľsku. Vchádzam do Żywieca.“

„Prečo ste išli do Poľska? To nedáva logiku.“

„Nič nedáva logiku. Keď sa tá v čiernom priblížila, začalo nám šibať, preskakovať...“

Mlčal, akoby niečo zvažoval.

Chápal som, že ho treba nechať, aby si usporiadal, čím som ho zasypal. Lenže ústa neposlúchali, neudržal som ich zavreté. „Priblížila sa k nám a... Stala sa nehoda... Gabo mal zbraň... Policajnú, legálnu, ale... Vystrelila... Do Ninky!“

„To ste boli vy? Na tej benzínke?! Plné správy sú toho.“

„Správy?“

„Nočné správy, čo sa čudujete? Chodievam spať neskoro.“

„Rozumiem, jasné...“ zmĺkol som, zbieral odhodlanie. „To sme boli my.“

„Ten policajt, čo tu bol s vami, do nej strelil?“

„On nechcel. Teda možno chcel. Nejaký skrat... Halný a prízrak, takými skratmi sa to prejavuje.“

„Ušli ste? Nechali ste ju tam? Viete, že –“

„Zomrela. Viem. Nechali...“ Zažmurkal som a pretrel si oči. Cez slzy som skoro nevidel. „Ale to nie je všetko. Potom aj Gabo... Strelil si do hlavy... Rovno predo mnou!“

„Kriste,“ sykol. „Čo hovoríte?“

„Zabil sa. Nezniesol, čo urobil, strelil si do hlavy.“

„Do hlavy?“

„Aj jeho to dostalo. Ten prízrak. Vyšiel z auta vytrhnúť hadicu... Tam ho to dostalo. Vrátil sa, ale... Už bol prepnutý, mal v sebe tú smršť...“

„Smršť,“ prerušil ma. „Trefne ste to nazvali, výstižne.“

„Čože?“

„Presne to som zažil. Smršť. Mal som ju v sebe.“

„V sebe?“ Pre zmenu som sa nechytal ja.

„Vtedy pri priehrade. Keď som viezol Elišku s Andrejkom. Odkedy som tú starenu uvidel na múre, nemyslel som triezvo. Potom stála pri ceste, spanikáril som. Chcel som preletieť popri nej, ale...“

Zasekol sa, priam som cítil, ako mu zovrelo hrdlo. Išiel mi povedať čosi, čo hlasivky odmietali vyformovať a ústa vysloviť.

„Nemyslite na to,“ skúsil som ho upokojiť. Netúžil som, aby sa rozbil čiernymi spomienkami. Ak sa opustí, už mi nepomôže.

„Tá smršť v hlave,“ išiel si svoje. Určite ma už nevnímal. „Nikomu som to nepovedal. Nikdy.“

„Pán Fajnor, nemyslite na to.“

„Ja som ich zabil. Nebola to nehoda, neskrútil som volant náhodou ani od zľaknutia. Naschvál, spravil som to naschvál!“

„Nespravili ste to –“

„Spravil! Chvíľkový skrat, presne ako ste povedali. Okamih. Keď som prechádzal popri nej, pozrel som na ňu. Do tváre. A... To sa nedá opísať...“

„Viem, tiež som ju videl. Ona...“

„Taká zlosť vo mne vzkypela. Nenávisť, zúrivosť, hnev... Dovtedy som nič také necítil. Nástojčivé, zlé.“

„Nevracajte sa k tomu, radšej to neoživujte...“

„Chcel som nás pokántriť. Všetkých. Strašná zlosť na seba, ale najmä na nich, na moju rodinu...“

Stíchol, počul som iba zrýchlený rozochvený dych.

V momente som mu porozumel, okamžité prepojenie. Akoby som ho poznal roky. Mliaždilo ho vedomie, že zabil svoje decko aj ženu. A zároveň práve to – nezmieriteľné previnenie – mu dodávalo silu. Len vďaka nemu vydržal dve dekády v izolácii panelákového bytu. Zmrzačený a sám. Bral to ako galeje, prijímal trest za svoj zločin.

„To veternica, nie vy,“ povedal som po chvíli. Cítil som sa, akoby som mu udeľoval rozhrešenie. „Ona sa tak prejavuje, presne tak pôsobí. Vyvoláva to zlé, slepú zúrivosť voči sebe aj ostatným. Nielen vo vás. Aj tie ostatné havárie...“

„Myslíte, že ani to neboli nehody?“

„Neviem to naisto, ale tipujem, že väčšinu z nich spôsobili takéto skraty. Tí šoféri to spravili naschvál, zámerne. Pod vplyvom halného.“

„Smršť.“

„Presne tak,“ prikývol som. Krásne sme si porozumeli. Ibaže to neriešilo moju posratú situáciu. „Pomôžte mi,“ dostal som zo seba. „Prosím vás.“

Stále dychčal, ale rytmus sa ustaľoval, vracala sa mu sebakontrola. Zdalo sa mi, že mlčí celú večnosť. Zasmrkal, znova sa poškriabal po brade. „Máte ju stále za sebou?“

„Zakaždým, keď zastanem, je bližšie. Naposledy už tesne pri aute.“

„Pri aute...“

„Čo mám robiť? Ako sa jej zbavím?“

„To netuším. Pochopte –“

„Dvadsať rokov nad tým premýšľate. Tak ste to vraveli.“

„Pravda. Lenže...“

„Pomôžte mi.“

„Vyserme sa na vykanie.“

„Čo?“

„Nemôžem dobre premýšľať, keď si vykáme ako na úrade.“

„V poriadku, žiadny problém.“

„Máš pravdu. Dvadsať rokov som tomu chcel prísť na kĺb.“

„A? Prišli ste na niečo? Teda prišiel?“

„Mám nejaké teórie, hypotézy... Ale či pomôžu...“

„Čokoľvek. Ja nemám nič.“

„Pozri. Ak mám pravdu, tak ten prízrak súvisí s vedomím a podvedomím.“

„To si už hovoril. Vtedy u teba.“

„Ale nepochopil si to. Jedným uchom dnu, druhým von. Vôbec si nad tým nepremýšľal.“

„Premýšľal.“

„Ale trt. Vravel som ti o subjektívnom univerze, ako si ho dotvára každý sám.“

„Áno, to si pamätám. Dotvárame si svet, realitu, na základe toho, v čo veríme, ako nás naprogramovali...“

„To je len povrch. Vravím, že si nad tým nepremýšľal.“

„Čo mám robiť?“ vzdal som sa.

„Najprv to musíš pochopiť. Inak nič nezmôžeš.“

„Tak mi to vysvetli.“

„Iba v skratke, dávaj pozor. Deti do piatich, šiestich rokov ešte nevedia odlíšiť obsahy vlastnej mysle od vonkajších objektov. Pocity a predstavy im splývajú s vonkajším svetom. Nevnímajú rozdiel.“

„Myslíš, že halný nás dostáva do takého stavu?“

„Možno vyvoláva takýto regres. Podľa mnohých vedcov, čo sa zaoberajú evolúciou vedomia, boli v dávnej minulosti v takomto stave všetci ľudia, aj dospelí. Duševné obsahy a vonkajší svet, príroda, kozmos... Všetko im to splývalo, prelínalo sa. Vtedy vnímali rôznych bohov, vytvárali legendy o prírodných démonoch, duchoch.“

„Halný vracia psychiku do takého štádia?“

„Nedá sa to vylúčiť. Ale vravím, sú to len moje hypotézy...“

„Tak čo mám robiť? Ako mi to pomôže?“

„Musíš pochopiť pointu. Uvedomiť si ju do hĺbky.“

„Akú pointu?“

„Svet, čo je okolo nás, nevnímame priamo. Zažívame iba svoje vedomie sveta. Vedomie, teda niečo v našej hlave, mozgu. Všetko, čo vnímaš ako svet, je elektrochemický fenomén, ktorý vytvára tvoj mozog. Iba hra rôznych obrazov, reprezentácia, iba sen. Nech ideš kamkoľvek, nech robíš alebo vidíš čokoľvek, stretávaš sa s jedinou realitou, ktorej nemôžeš ujsť, s vlastným vedomím.“

„Hovoríš, že veternica je môj vlastný výtvor?“

„Áno aj nie. Naša myseľ sa na vytváraní sveta, ktorý vnímame, podieľa oveľa viac, než si uvedomujeme. Tvaruje ho. Nielen tak, že keď sa dívaš na oblaky, do plameňov alebo na tečúcu vodu, projektuje tam rôzne obrazce. Nehovorím iba o dokresľovaní.“

„Tak o čom, boha? Neviem, ako mi toto pomôže...“

„Vravím, musíš to pochopiť, ešte chvíľu vydrž.“

„Rýchlo, prosím ťa. Ja už –“

„Naša myseľ tvaruje celý svet. Všetko. Keď vidíš napríklad strom, jeho tvar aj farby vznikajú kombináciou niečoho, čo v objektívnom univerze naozaj existuje, teda zhluku elementárnych častíc, a foriem, ktoré máš vo vlastnom mozgu, vo vedomí. Presnejšie, hlboko v podvedomí. Objektívne univerzum je len neforemný zhluk častíc. Všetko ostatné vrátane troch rozmerov, času a všetkých tvarov vytvára naše vedomie.“

„Niečo ako Kant. Keď som študoval matematiku, tak –“

„Presne. Kantova koncepcia. Ale nielen jeho, dnes je to vo vede prevládajúci názor. Nielen v kvantovej fyzike. Naše vedomie a podvedomie všetko formuje. Ľudia, tvoji najbližší, príroda, vesmír... V tej podobe, v akej ich poznáš, sú výtvormi tvojho podvedomia a foriem, ktoré máš kdesi v mozgu. Inak, v objektívnom univerze, sú len zhlukmi elementárnych častíc a pravdepodobností, ktoré priamo nedokážeme vnímať ani pochopiť.“

„Dobre, tomu rozumiem.“

„Nerozumieš. Nie naozaj, do hĺbky. Na to znieš príliš pokojne.“

„Prosím? Zdám sa ti pokojný?“

„Áno. Ak chceš niečo podniknúť s javom, ako je veternica, musíš ísť do hĺbky.“

„Veď už som v hĺbke. Poriadnej.“

„Dobre, tak malý test. Všetci podliehame tomu, že nám naša predstava formuje realitu. Pevnú ako tehla. Súhlasíš?“

„Hej.“

„Ako podľa teba vyzerala Zem predtým, než sa objavil človek?“

„Čože? Toto hádam nejdeme preberať... Ja som tu, kurva, zaseknutý v aute s duchom za zadkom! Nemám čas na takéto –“

„Zvládni ešte toto. Dôležité. Ver mi. Ako vyzerala Zem predtým, než sa objavil človek?“

Nádych, napnutie bránice, výdych. „Ako by mala vyzerať? Normálne.“

„Ako z Jurského parku, čo? V podstate rovnako ako dnes, ibaže bez ľudí. Tak ti to vysvetlili učiteľky v škole. Zem je stará približne štyri a pol miliardy rokov. Človek iba šesť miliónov rokov. Zem sa teda krútila pár miliárd rokov bez ľudí. A jednu miliardu bez akéhokoľvek života, lebo ten vznikol zhruba pred tri a pol miliardami rokov.“

„Pán Fajnor... Vojtech...“

„Vravím ti, vydrž. Sedí, čo som povedal?“

„Áno, tak mi to vysvetlili v škole. A čo má byť?“

„Je to úplný nezmysel.“

„Prečo nezmysel?“

„Teraz sme sa zhodli, že realitu formuje vedomie. Sám si spomínal Kanta. Tri rozmery, čas aj tvary neexistujú samy osebe, ale vytvára ich ľudské vedomie. Je to spôsob nášho vnímania, prežívania reality, nie realita samotná.“

„Okej. Furt to opakuješ a čo –“

„Zem existovala miliardy rokov, keď ešte nebolo vedomie. Do jej dnešnej podoby ju nemalo čo formovať. Takže vyzerala úplne inak. Zrejme nemala tri rozmery, žiadnu výšku, šírku ani hĺbku. Nemala žiadny tvar. A nepoznala ani čas.“

Zakrútila sa mi hlava. „Čo? Čože?“

„Teraz začínaš chápať, čo tým myslím, keď vravím, že myseľ formuje realitu. Skúšaš si predstaviť zemeguľu bez troch rozmerov, akéhokoľvek tvaru a času? Nejde ti to, kypí ti z toho mozog?“

„Vôbec to nedáva zmysel...“

„Práveže dáva. Ibaže si na hrane ľudského vnímania. Sme v ňom uväznení ako ryby vo vode, ktorá vytvára ich svet. Zemeguľa je to najpevnejšie, čo poznáš. Mozog nevie prekročiť za vlastné formy, nedokážeš si ju predstaviť mimo nich. Ona však mimo nich dokáže existovať. Ako všetko. Aj veternica je niečo podobné. Zdá sa ti reálna, a vlastne reálna je. Ale zároveň ju formuješ sám. Je to len reprezentácia, fantazma.“

„Fantazma?“

„Výraz z platónskej filozofie. Napríklad spomínaný strom je reprezentácia, fantazma, ktorú si sám vytvoril. Vzniká kombináciou zmyslového vnemu a aktivity tvojho vedomia. Zakaždým, keď niečo vidíš, počuješ, chytáš, ochutnávaš alebo čucháš, vytváraš fantazmu. Svet nevnímame priamo, ale cez mentálne reprezentácie, ktoré vytvára naše vedomie. Už sa opakujem, ale všetko, čo považuješ za ozajstné, je tvoja vlastná fantazma. Keď kopneš do skaly, nedokážeš tým, že skala je tvrdá. Vytvorí to fantazmu tvrdosti. Skala sama osebe, ako zhluk elementárnych častíc, nie je tvrdá. Nie mimo tvojej vlastnej koncepcie tvrdosti.“

„Chceš povedať, že aj veternica je...“

„Áno, je to fantazma. Akási malígna, zhubná. Vymknutá, vykĺbená z bežného rádu toho, ako si vedomie triedi realitu. Možnože práve to sú démoni. Chyby, trhliny v tomto usporiadaní.“

„Chyby v matrixe.“

„Aj tak sa to dá povedať. Kameň má v sebe potenciál vytvárať fantazmy tvrdosti. A ona, veternica...“

„Má v sebe smrť, deštrukciu... Preto vyvoláva smršť, preto kontakt s ňou zabíja. Meluzínu vždy spájali so smrťou.“

„K takýmto veciam som dospel. Ale či na tom niečo je...“

„Tak čo mám robiť?“

„Myslíš, ak moja hypotéza platí?“

„Presne.“

„Musíš fantazmu rozobrať. Rozložiť ju, deaktivovať.“

„Ako?“

„Rovnako ako si ju nechtiac vytvoril. Možno to spôsobil halný. Možno má také účinky, nabúrava ľudské spracovávanie reality. Ale tak či tak ju stvorilo tvoje vedomie. A jedine ono ju môže rozložiť.“

„Rozložiť?“

„Zažehnať. Démoni sa odjakživa zažehnávali.“

„Fajn, spravím tu magický rituál a –“

„Na to zabudni, nič magické. Čarodejníctvo a rituály sú o manipulácii vedomia, ale to je len primitívny stupeň. Zaobídeš sa bez toho.“

„Tak ako ju rozložím?“

„Znova, platónska filozofia. Každá fantazma je zložená z rôznych kvalít. Predstav si napríklad guľôčkové pero. Má nejaký tvar, farbu, povrch. Keď ho stlačíš, šťuká. Plast, z ktorého je vyrobené, má nejaký zápach.“

„Ako ju rozložím?“

„Tak ako si ju zložil, svojou imagináciou a vôľou. Ibaže fantazmu vytvorilo tvoje podvedomie, nemal si nad tým kontrolu. Pri rozklade použiješ imagináciu aj vôľu vedome, cielene. Budeš odoberať jednotlivé kvality. Proste si ich odmyslíš, svojím zámerom a predstavivosťou ich odčaruješ. Ak by išlo o spomínané pero, odmyslíš si z neho farbu, lesk, šťukanie, povrchovú štruktúru... Až sa prepracuješ na samotnú hylé.“

Mal som z neho dosť. Myslel to dobre, ale namiesto pomoci ma dorážal. „Hylé?“

„Prazáklad, beztvarý chaos, holá podstata... Ak prízrak takto rozložíš, ak sa prepracuješ až k jeho hylé bez akýchkoľvek kvalít, tak zmizne. Deaktivuješ ho. Možno.“

„To si nemusel.“

„Čo?“

„Doložiť to možno.“

„Lenže je to tak,“ ohradil sa. „Iba možno. Veď ja tiež improvizujem, nikdy som to neskúšal. Ešte pred chvíľou som driemal, v tme tu sedím a –“

„Pokoj,“ sekol som. „Pomáhaš, ako vieš, chápem. Či to bude fungovať, alebo nebude... Stále lepšie než môj vlastný plán iba tak jazdiť, kým ma nedostane.“

„Má to háčik.“

„Všetko má dnes háčik. Počúvam.“

„Ak to má mať nádej na úspech, musíš predstavou a vôľou rozkladať ozajstnú fantazmu.“

„Tým myslíš...“

„Budeš musieť zastať, počkať na prízrak a rozkladať ho v reálnom čase.“

„Zastať?“

Nič nepovedal, čakal, kým nápor spracujem.

„Mám zastať?! Nepočul si, čo som vravel? Mám ju tesne za zadkom, úplne pri aute.“

„Musíš ju rozložiť rýchlo, inú možnosť nevidím.“

„Čo keby som si ju iba tak predstavil za jazdy? A rozložil tú predstavu.“

„Nezachytíš všetky kvality, bude to slabé, bez šance.“

„Lenže ak zastanem a nestihnem ju odčarovať, alebo to nezafunguje, som v prdeli.“

„V tej si tak či tak, nie?“

„To nezvládnem... Budem ju mať za krkom, nevieš si predstaviť, aký je to pocit.“

„Viem, práveže viem. Lepšie než by som si prial.“

„Nezvládnem... Rozklepem sa, stratím sústredenie.“

„Pozri, necháš zapnutý mobil. Budeš mi hovoriť, čo vidíš, a ja tebe, čo máš robiť.“

„Netlač ma do toho...“

„Nikam ťa netlačím. Veď ty voláš mne, rob si, čo chceš.“

„Tak prečo... mi pomáhaš?“

„Si nevidel, ako vyzerám? Nevidel si tie fotky na stole? Mňa ten prízrak dostal. Síce živorím, ale zobral mi všetko. Nedokončený biznis. Chcem mu to vrátiť aspoň takto.“

„Nechaj ma chvíľu, nech si to rozmyslím.“

„Okej,“ povedal a stíchol.

 

  *

 

Viezol som sa popri Zywieckom jazere. Ktovie, prečo ho tak volajú, keď je to vlastne priehrada. Až príliš podobná Liptovskej Mare. V ten deň už tretia, ktorú som navštívil. Jediný rozdiel oproti tým predchádzajúcim bol, že tentoraz som sa na temnú masu díval zhora. Cesta sa kľukatila ponad brehy, naokolo húštiny a záľaha prerastených lopúchov. Naľavo podo mnou prázdne rezorty, móla aj kamenisté pláže. Dobehol som akýsi nočný autobus, chvíľu som sa viezol za ním. Aj takáto blízkosť mi prospela, najradšej by som sa natlačil tesne k nemu. Akoby ma červenkastá žiara jeho zadných svetiel ohrievala, vracala mi život. Radosť však netrvala dlho. Po necelom kilometri vyhodil pravú smerovku, odbočil a stratil sa v tme.

Nešiel som za ním. V malátnej mysli som mal zafixované, že musím pokračovať na sever. Čo najďalej od Podhalia, žiadne odbočky. Rozhodne nie doprava, nie na východ.

V hlave som prevaľoval Fajnorov návrh. Zastať, vyčkať, kým sa veternica zjaví, pokúsiť sa ju rozložiť. Hop alebo trop – to sme vraveli, keď sme sa ako deti hrávali. Napríklad s Ninkou. Preliezť cez plot do záhrady pána Mikulca, vytrhnúť mu zo zeminy ďalší kaleráb? Hop alebo trop. Buď si znamenite pochutíme, alebo nás rozhorčený dôchodca nabonzuje rodičom.

O čom sa rozhodovalo dnes? Buď ma veternica dostane, vlezie mi do hlavy a ja sa rozmlátim, alebo si ešte požijem. Síce ma budú prenasledovať dva tiene, ktoré som nechal za sebou, ale vychutnám si fajnovosti existencie. Ďalšie účtovné uzávierky, fádne jazdy za klientmi, vysoké stĺpce čísiel. Sveta žiť.

Buď – alebo.

Ak sa to nevydarí, nebudem prvý ani posledný, koho dostane. Také čosi povedal herec Michal Dočolomanský o rakovine. Krátko predtým, než ho zabila. Výrok mi utkvel v pamäti, zdal sa mi ušľachtilo stoický, hrdinský.

„Vojtech, si tam?“ opýtal som sa do ticha.

„Áno,“ ozvalo sa z telefónu.

„Idem do toho.“

„Dobre, zvládneš to.“

„Ak nie, nebudem prvý ani posledný, koho dostane.“

„Nájdi vhodné miesto pri ceste a zabrzdi.“

„Fajn, dám ti vedieť.“ Prižmúril som oči a zahľadel sa do čiernoty. Blikotavá žiara do nej vyrezávala dva kotúče, v ktorých sa mihali dopravné značky, kríky aj stožiare. Ako na potvoru žiadne odpočívadlo ani vhodný pľac.

„Zatiaľ nič, ale pozerám,“ informoval som.

V bruchu mi hlasno zaškŕkalo. Vyhladovaný a vysmädnutý, ale neriešil som. Všetko poporiadku, priority pevne dané. Vedomie sa mi zúžilo ako svetlo z reflektora, tunelové videnie. Nájsť miestečko, kde sa rozhodne – o všetkom.

Priestor predo mnou sa náhle roztvoril, cesta viedla na priehradný múr. Masívna rozložitá stavba pôsobila uprostred prírody ako mimozemská štruktúra. Pripomínala gigantickú podkovu hodenú do vody.

Pred vjazdom na priehradu som zazrel neveľké parkovisko. Prázdne, osvetlené vysokou lampou. Optimálne.

Srdce sa mi rozbúšilo, črevá znova zaškŕkali.

Ak ma prízrak dostane na tomto mieste, presne viem, čo spácham, keď mi zašibe. Roztúrujem motor, vyrútim sa oproti zábradliu, prelomím ho a zrútim sa do priehrady.

Ďalšia čudná nehoda; z nezistených príčin.

Skrútil som volant, zabočil na parkovisko. Lepšie to už nebude. Prečo nerozhodnúť práve tu, načo predlžovať agóniu?

„Niečo mám,“ oznámil som.

Potiahol som suzuki do stredu asfaltovej plochy, plynulo spomaľoval.

„Takže zastanem, okej?“

„Zabrzdi a zostaň pokojný,“ povedal Fajnor. „Ak sa dá...“

Pretrel som si čelo, zhlboka vydýchol a zľahka stlačil brzdu.

Auto zastalo, motor potichu priadol. Vypol som ho.

Odtiaľto už nebudem utekať. Buď sa zámer podarí, alebo...

Konečne ticho, balzam pre uši.

„Stojím,“ zahlásil som. „Čo mám robiť?“

„Len pokoj, dýchaj. Nepozeraj na ňu priamo, skús použiť zrkadlo.“

„Prečo?“

„Odraz v zrkadle nepôsobí tak reálne. Pôjde to lepšie než pri priamom pohľade.“

Olizol som si pery. Žiadne zvlhčenie – akoby som si ich prebehol šmirgľom.

Hluchá plocha parkoviska, matná žiara lampy, naokolo obruč tmy. Inak nič.

Ideš na vec, hovoril som si. Sústreď sa, pekelne sa koncentruj.

„Deje sa niečo?“ vyzvedal.

„Zatiaľ nie.“

„Len pokoj, dýchaj.“

Chcel som odvrknúť, aby ma nerušil, ale nestihol som. Svetlo, čo ožarovalo parkovisko, zablikalo. Reproduktor mobilu mierne zašumel.

Aj mnou prebehol záchvev, spotené vlasy na zátylku sa mi naježili.

Hukot. Spočiatku tichý, vzdialený.

Vzápätí hotová Niagara. Ibaže neprírodná, cudzia, z inej planéty. Alebo skôr časopriestoru.

Príšerný zvuk, priestor akoby vyplnil zelektrizovaný kovový prach.

Prikrčil som sa, zle sa mi dýchalo.

„Už ide,“ sykol som. „Prichádza.“

„Zrkadlá, sleduj zrkadlá!“

Vďakabohu zaňho. Po celý čas som na to myslel, ale keby mi nepripomenul, čo mám robiť, z fleku by som na to zabudol. Halný mi už prefukoval hlavu.

Pozrel som do spätného zrkadla. Žiadny pohyb. Výsek parkoviska v divoko blikajúcom svetle.

Veternica nie je vzadu. Lenže je blízko, cítim ju. Jasné, veď naposledy už kráčala povedľa auta. Blízko, blízučko.

Strelil som pohľadom doľava – do bočného zrkadla.

Plný zásah, stála pri zadnom kufri. Nestála, hýbala sa. Knísavý pohyb, dlhočizné ruky. Obrovská, v zrkadle som ju nevidel celú.

„Je tu!“ skríkol som.

„Zvuk. Najprv odfiltruj zvuk.“

Prinútil som sa sústrediť na hukot. Ozývalo sa v ňom protivné pišťanie – ako keď ihlou škriabeš po platni. A ešte čosi. Začul som v tej zmäti dychčanie. Skôr akýsi chrapot, takto nedychčí žiadny človek, ani tuberák. Trhalo to nielen uši, ale všetko – celé usporiadanie psychiky.

Nič nepočujem, nič nepočujem! Napol som vôľu, prinútil sa odladiť.

Nedával som tomu veľké šance, rámus však stíchol.

Žiadny hukot, žiadne chrapčanie!

Ticho. Zarazilo ma to. Vnemy, ktoré vytvárala veternica, boli prekvapivo tvárne.

Povzbudenie, až som sa rozklepal.

„Teraz farbu,“ viedol ma Fajnor.

Jeho som počul stále rovnako.

„Odfiltruj farbu!“

Pustil som sa do toho. Najvyšší čas. Stála už pri zadných dverách.

Tmavá, takmer čierna.

Znova som napol vôľu, odmyslieť si farbu nie je práve najľahšie.

„Nenahraď ju iným odtieňom,“ spresňoval. „Musíš z nej zobrať farbu ako takú.“

Lampa šialene blikala, hotový stroboskop. Plné oči žltého svetla.

Do toho čoraz hrubší šum z reproduktora.

Roztrasené telo, strata kontroly.

Pulz asi dvesto.

Odčaroval som z nej farbu. Netuším, ako sa mi to podarilo. Blížiaci sa prízrak som síce videl v zrkadle, odrážal sa v ňom, ale podliehal iným pravidlám než fyzické objekty. Čistá haluz.

Zasa to spomalenie. Akoby som zapadol do bažiny. Šumenie sa prehĺbilo, divoké poblikávanie zvoľnilo, búšiace srdce zdanlivo ubralo z tempa.

„Nemá farbu. Neviem, čo vlastne vidím.“

„Teraz textúru, celkový povrch,“ doľahli ku mne mučivo pretiahnuté slová.

„Už je pri mne!“

„Rýchlo! Sústre...“

Posledné hlásky zanikli v šume, nepočul som ani trt.

Mal som ju tesne za ľavým plecom.

Odmysli si textúru, celkový povrch. Teraz, hneď!

Starosvetský kabátec, sukňa, šatka. Také čosi. Textil. Skôr jeho napodobenina vyformovaná zo snovej matérie.

Všetko bez farieb. Ani čierne, ani biele, nijaké.

Odčaroval som to. Naraz, jediným šmahom vôle.

Štruktúra sa rozzrnila až na prazáklad substancie, zmizla.

Uvidel som...

Mimo opisu, nemožné zachytiť slovami. Neforemný chaos alebo jfdsklfj – ozajstný výraz aj nezmyselný zhluk písmen to vystihujú rovnako presne. Rovnako nepresne.

Šum stíchol. Razom.

Vonku stabilná žltá žiara. Ani bliknutie, ani len zachvenie.

V bočnom zrkadle žiadny pohyb. Výsek prázdneho parkoviska.

Čas sa rozbehol, v hrudi aj v spánkoch mi znova tepalo.

Trhnutím som sa otočil.

Nikde nič.

„Čo sa deje?“ vyzvedal Fajnor. „Počuješ ma?“

Zviezol som sa na sedadle, slastné uvoľnenie. Rozdychčal som sa, ozval sa kyslíkový dlh.

„Si tam?!“ strácal nervy.

„Je preč.“

„Čože?“

„Je preč,“ povedal som. Hlasnejšie, istejším tónom. „Zmizla, nikde ju nevidím.“

„Zmizla?“

„Nič necítim. Predtým som ju cítil aj počul, čas plynul pomaly.“

Zaváhal, nechcel pripustiť predčasnú radosť. Vydržal dve sekundy. „Rozložil si ju,“ vyšlo z neho. „Dokázal si to!“

„Asi to zafungovalo. Bola ako predstava. Stačilo, že som sa sústredil a –“

„Dala sa tvarovať, však?“

„Ako plastelína.“

„Fantazma, nič iné. Mal som pravdu.“

„Hej, presne ako si hovoril,“ prskal som čistú eufóriu. „Dala sa tvarovať a –“

„Čo to bolo?“

„Prosím?“ nadvihol som obočie.

„Nič, len... Zdalo sa mi...“ V reproduktore zašumelo. Iba trochu, nevýrazne, ale predsa.

„Vojtech, si tam?“

Znova zašumenie, tentoraz iné – Fajnor sa pohol. Mobil si položil na seba alebo na vozík, rukami sa zaprel do kolies.

„Čo robíš?“ Nechápačka.

„Počul som niečo,“ ozval sa. Prisámbohu sa mu zachvel hlas.

„V paneláku? Vonku?“

„V byte. Vo vstupnej chodbe... Niečo tam...“

Zavŕzganie vozíka. Asi zamieril z obývačky do chodby.

Šumenie zosilnelo, prešlo do praskotu. Vrátila sa? zhrozil som sa. Mám ju znova za autom?

Hneď som sedel vystretý, našponovaný jak struna. Skontroloval som zrkadlá, rýchlo sa otočil. Prázdnota, nič sa nepohlo. Aj lampa svietila bez poblikávania.

Lenže praskot v mobile naberal na intenzite.

„Vojtech? Čo sa deje?“

Namiesto odpovede iba dychčanie. Zrýchlené, roztrasené.

Odrazu zjojkol. Úzkostný, vyľakaný ston: „Je tu!“

„Čože?“

„Je tu! Mám ju v byte!“

„Kto? Koho máš v byte?“

„Veternica... Ten prízrak...“

Cez praskot som ho ledva počul. Hlas mal zovretý a tenký, presiaknutý úľakom.

Stále som nechápal, nechytal som sa. „Prízrak? U teba?“

„Je tu... Vidím ju... Stojí v chodbe!“

„Nemožné. Ako by sa –“

„Ide ku mne! Bože!“

Vrzgot vozíka, zaškrípanie kolies. Asi sa do nich zúrivo opieral, rúčkoval na opačnú stranu obývačky.

Čo najďalej od...

„Vojtech, to nie je možné. Nemohla sa tam premiestniť.“

„Vyšla z chodby,“ zachrčal. „Je tu, kráča ku mne.“

„Vojtech!“ skríkol som. Zbytočne. Praskot ešte zosilnel, oddelil nás. Vytvoril bariéru, cez ktorú neprenikol žiadny hlas.

V kakofónii som začul chrapot. Známe chrapčanie aj tenký piskot škriabajúcej ihly.

Rezonoval v tej zmäti Fajnorov smrteľný vydesený rev alebo sa mi to zdalo?

Nestihol som to domyslieť. Hukot razom stíchol, akoby ho ktosi vypol.

Ticho. Ťažkotonážne, drvivé.

Naklonil som hlavu, nalepil ucho k prístroju. Zamarilo sa mi, že...

Na druhej strane spojenia ktosi dýchal.

Zrýchlene, prerývane, ale dýchal.

„Vojtech?“ ozval som sa.

Žiadna reakcia. Naisto som však počul ľudský dych.

A zavŕzganie vozíka.

„Vojtech, žiješ?!“

Ďalšie zavŕzganie. Ak to bol Fajnor, niečo tam robil, niečo podnikal.

Škripot zanesených pántov. Spoznal som ten zvuk, znelo to rovnako, ako keď počas našej návštevy otvoril okno v obývačke.

Čo tam robí? O čo sa snaží?

„Vojtech? Pán Fajnor?“

Z reproduktora sa ozvalo zafučanie vetra. Áno, na začiatku rozhovoru mi Fajnor povedal, že aj uňho poriadne duje.

Teraz som to počul na vlastné uši.

Ale prečo otvára okno, prečo k sebe púšťa ten zlý vietor?

Zavŕzganie – tentoraz najsilnejšie zo všetkých.

Došlo mi to. Driape sa z vozíka na parapetnú dosku. Býva na siedmom poschodí, vonku fučí halný...

Veternica ho dostala. Chystá sa skočiť, zabije sa.

„To nesmieš! Prestaň, preber sa!“

Zbytočná snaha, bolo mi to jasné. Priezračne, číro.

Neodpovedal, už sa so mnou nebavil. Nielen so mnou. Na svete neexistoval jediný človek, ktorému by mal čo povedať.

Dosť sa zadychčal, zrejme sa mu podarilo vydriapať na okno. Mobil mal stále so sebou, doprial mi priamy prenos. Možno to bol darček od prízraku. Nech viem, čo ma čaká.

Napadlo mi, že hovor zruším. Horúčkovitá myšlienka. Nechcel som to počuť, nechcel som byť účastníkom ďalšej samovraždy, ktorá je vlastne vraždou.

Ale nemal som na to silu, nevládal som sa už ani pohnúť. Ani len vypnúť zasratý mobil!

Fajnor čosi zamrmlal, nerozumel som, čo bľaboce. Potom sa zošuchol z parapetnej dosky. Nekričal, plachtil potichu. Do telefónu sa oprel nápor dravého vzduchu.

Dopad. Praskot kostí, začvachtanie dotrhaných vnútorností a...

Tichučký vzlyk. Ešte žil, rozlámaný a poničený, pomaly vyhasínal.

Dostal som toho plnú dávku, veď som bol stále kŕčovito nahnutý až k mobilu.

Alebo sa prístroj pri dopade roztrieskal a všetko, čo počujem, je už len moja predstava?

Fantazma. Rovnaká ako tá, ktorú sa mi tak majstrovsky podarilo rozložiť.

Nápad za milión, parádne to zafungovalo.

Fajnor – ďalší do mojej zbierky, už tretí. Zvládol som ich za jedinú noc, fenomenálny výkon.

Preplo mi, takmer som sa rozosmial. Napínalo mi líca, mykalo mi viečkami.

Psycho.

Zviezol som sa na sedadle, načo byť vystretý? Ochabol som, na kompletku, celý človek.

Opustil som sa, vysilenie ma dostalo, zaklipkal som mihalnicami. Mrákoty.

Ak stratím vedomie, je po mne.

Srať na to.

Lampa zablikala, náhla zmena v osvetlení ma vytrhla z plytčiny.

Mobil položený na palubnej doske onemel. Ktovie, ako dlho je tichý. Časová následnosť ani plynulosť už znova neplatili.

Lampa blikotala čoraz rýchlejšie.

Známe zimomriavky, pocit ohnutia časopriestoru.

Veternica. Bola späť, vrátila sa dokončiť začaté.

Blízko. Natesno.

Napadlo mi, že nič nespravím. Zostanem sedieť – iba tak, bezmocne a mdlo. Rezignovane. Veď čo iné mi zostáva?

Vážne som to chcel urobiť. Tušil som, že by to pre mňa bolo najlepšie. Aspoň by som mal všetko za sebou. Koniec trápenia, predlžovanej agónie...

Interiér auta potemnel, zazdalo sa mi, že na mňa dopadol tieň. Stála pri dverách. Hneď vedľa mňa, delila nás iba tenká vrstva skla.

Ruka sa mi pohla, malátne som sledoval, ako sa hýbe. Rozum mi vravel, nech už nič nepodnikám. Niektoré veci treba mať v paži. Napríklad prízraky, čo ti stoja pri pleci.

Lenže vôľa k životu je silnejšia než rozum. Keby to tak nebolo, dobrá polovica ľudí by sa zabila už počas dospievania. A druhá polovica neskôr, keď sa život predvedie v plnej nádhere.

Mechanicky som naštartoval, pridal plyn, pohol sa z parkoviska.

 

  *

 

Stihol som jej ujsť alebo nie? Dostala ma, besnie mi v hlave smršť? Ťažko povedať. Aj keď sa človek rozzúri, keď ním priam lomcuje zlosť, jemu sa zdá, že je načisto racionálny, dokonca pokojný. Všetci, čo sa naňho dívajú, jasne vidia, že stratil sebakontrolu, že ho ovláda hnev a robí hlúposti – často proti svojmu záujmu. On si však pripadá v pohode. Totálne. Čokoľvek podniká, zdá sa mu to rozumné, oprávnené. Ožilo v ňom akési druhé vedomie, persóna samotného hnevu, ktorá prevzala riadenie. Pôvodné bežné ja sa stalo obyčajným divákom. Navyše dosť hlúpym. Čím väčšiu chujovinu pácha, tým nepriestrelnejšiu logiku v tom vidí.

Možno som na tom podobne. Veternica ma dostala, už je vo mne, lomcuje mnou smršť. Neviem o tom, som v pohode.

Alebo som sa jej predsa vyšmykol?

Mal som na háku, už mi to bolo jedno. Keby som nebol taký zbabelec, ani by som sa nenamáhal šoférovať. Načo? Môj posledný pokus o záchranu stál ďalší ľudský život. Tretí. Trošku vysoká cena za jedného zasratého účtovníka.

Lenže čo sa vlastne stalo? Ako je možné, že prízrak bol zrazu vo Fajnorovom byte? Prečo sa zameral naňho?

„Nedokončený biznis,“ povedal mi Fajnor, keď som sa ho pýtal, prečo mi pomáha. Mal s tým prízrakom nevyrovnané účty, chcel veci dotiahnuť do konca.

Možno to veternica videla podobne. Aj ona mala s bývalým hercom nedokončený biznis. Veď vtedy pred dvadsiatimi rokmi sa mu podarilo uniknúť. Vyviazol, hoci za to draho zaplatil.

Dnes... Možno sa jej pripomenul, možno ho začula, keď vrieskal do mobilu. Šibnutá predstava. Ale po dnešných zážitkoch som už nevylučoval žiadnu bizarnosť.

Keď som Fajnorovi zavolal, zmienil sa, že aj uňho – v Liptovskom Mikuláši – riadne duje. Na slovenskej strane Tatier je halný síce oslabený, no stále je to jedovatý vietor. Prízraku to možno stačí, jeho pôsobnosť siaha všade, kam halný doveje.

Alebo ju Fajnor sám privolal. Zatiaľ čo mňa inštruoval, ako mám fantazmu rozložiť, on sám si ju vytváral. Detailne na ňu myslel – každú jej kvalitu, ktorú mi kázal odfiltrovať, si nevdojak sám predstavil. Exhumoval spomienky spred dvadsiatich rokov, vyskladal čosi, čo malo zostať pochované. Robil to vtedy, keď okolo fúkal halný – v čase, keď je veternica aktívna. Azda to stačilo, aby ju privolal, pritiahol k sebe. Najmä keď puto medzi nimi bolo už dávno vytvorené.

Možností habadej, mohol som nad nimi špekulovať, koľko sa mi chcelo. Až kým mi nedôjde benzín. Potom definitívne došpekulujem. Lenže dovtedy... Ešte pár hodín trýznivej jazdy. Iba tak – naslepo. Stratil som orientáciu, vyprchal zo mňa záujem navigovať, smerovať k vytýčenému cieľu. Jednoducho som sa viezol, za nosom, viac ma nezaujímalo.

Nebo bez jedinej hviezdy, temnota predo mnou aj za mnou. Som stále v Poľsku alebo som zapadol do mimosvetskej cudzoty? Predtým mnou prebiehali záchvevy klaustrofóbie z uväznenia v malom aute. Teraz ma oškvrkla panika z uviaznutia v nekonečne rozľahlom tmavom priestore. Ako zostup do čiernej diery. Tomu zodpovedalo aj zvláštne spomalenie času, ktoré som zažíval zakaždým, keď sa ku mne veternica natesno priblížila. Fajnor tiež spomenul, že sa mu pri stretnutí s ňou vnímanie času drasticky natiahlo.

Keď som študoval matematiku, vždy ma zaujímali rôzne modely opisujúce, čo by sa stalo, keby človek vletel do čiernej diery. Už priblíženie k nej by vyvolalo práve spomalenie času. Len čo by prekročil jej horizont udalostí, už by preňho nebolo návratu. Ani keby cestoval rýchlosťou svetla. Čas i priestor by sa mu natiahli až k nekonečnu.

Aj život je kĺzanie do bodu singularity, spoza ktorej niet návratu – do smrti. Pekne po zostupnej špirále, za horizontom udalostí ťa čaká absolútna záhada. Čo keď aj smrť, subjektívna čierna diera, pôsobí na naše prežívanie času? Čo keď ho natiahne do nekonečna?

Francúzsky filozof Henri Bergson, ktorým som sa zaoberal, dôsledne odlišoval reálny, teda náš vnútorný čas, od toho matematického, ktorý sa dá zachytiť a zmerať hodinkami. Reálny čas veda nedokáže postihnúť, výrazne sa však odlišuje od matematického. Ten zostáva rovnaký, presný, zatiaľ čo subjektívny čas môže zrýchľovať alebo spomaľovať – v závislosti od toho, čo prežívame.

Fajnor nám rozprával o subjektívnom univerze. Toto bolo podobné. Čas v subjektívnom univerze neexistuje, aspoň nie matematický. Iba reálny, vnútorný čas, ktorý je však dokonale tvárny, nepostihnuteľný. V dôležitých okamihoch letí iným tempom než vtedy, keď sa nudíš. Alebo už v obyčajnom sne – teda pri drobnej, bežnej zmene vedomia – môžeš subjektívne prežiť celé týždne diania. A pritom si zdriemneš iba na pár hodín vonkajšieho, matematického času. Čo urobí s vnímaním času oveľa dramatickejšia zmena vedomia – tesná blízkosť smrti, veternica? Alebo samotné umieranie, dotyk singularity...

Keď sa blížime k limitom, hraniciam objektívneho univerza – či už v extrémne veľkých, alebo v extrémne malých rozmeroch –, zákony tradičnej fyziky sa začínajú lámať. V makrokozmických škálach narazíme na temnú hmotu, čierne diery, multidimenzie a ďalšie anomálie, ktoré načisto rozrušia časopriestor. V mikrorozmeroch zasa na nepochopiteľnosť kvantovej mechaniky, ktorá sa vysmieva Newtonovi aj Einsteinovi.

Čo ak obdobný rozklad základov reality nastáva aj v subjektívnom univerze každého človeka, keď sa priblíži k limitom, hraniciam existencie – keď sa dotkne svojej smrti?

Zatiaľ čo v objektívnom univerze pozorujeme takú osobu umierať, po zastavení srdca počítame tridsať minút ako čas odumretia mozgových buniek, v jej subjektívnom univerze, v radikálne spomalenom vnútornom čase, môžu paralelne ubiehať celé veky, eóny, mnohé životy, večnosť nebeského raja, pekla, ničoty alebo akéhokoľvek variantu posmrtnej existencie či neexistencie. Podľa toho, v čo človek naozaj veril, čomu sa oddal, akými vierami, myšlienkami, pocitmi a predstavami naplnil svoje podvedomie. Nebo, peklo, raj... Pretože posmrtný život subjektívne existuje – bez ohľadu na to, či existuje alebo neexistuje objektívne. Napokon, v tomto prípade ide jedine o subjektivitu, o vlastné prežívanie; na objektivitu sa tu môžeš vykašlať, nijako ti nepomôže. To ma naučila veternica, jej tesná prítomnosť.

Vyplývalo z toho veľa vecí. Napríklad, že Nina, Gabo a Fajnor to síce mali relatívne rýchlo za sebou. Ale naozaj iba relatívne, v objektívnom svete. V tom vnútornom, subjektívnom... Ktovie, koľko večností v spoločnosti prízraku si museli odtrpieť, kým naozaj vyhasli. Možno sú tam uväznení stále, doteraz; v medziach matematického času o tom nemalo význam premýšľať.

Zaklipkali mi viečka, monotónny výrez dvoch svetelných kužeľov ma uspával. Zvodidlá, ubiehajúca stredová čiara, z času na čas značka pri ceste, bilbord alebo informačná tabuľa. Pribudlo aj krížov a všelijakých kaplniek – asi sa tu už roztrieskalo dosť ľudí. Pridal som plyn. Keby ma teraz premohol mikrospánok, bolo by to fajn. Príjemný, sladký odchod zo sveta.

Pretrel som si čelo. Boli moje streštené úvahy prirodzenou a pochopiteľnou reakciou na hrôzy, ktoré som zažil, alebo prejavom besniacej smršte? Boli to moje myšlienky alebo predúvajúci halný? Nevedno. Nestratil som sa iba na poľských cestách, ale aj vo vlastnej hlave.

Suzuki nadskakovalo na výmoľoch, vozovka tu nebola v najlepšom stave. Zakaždým ma v kresle nadhodilo, nie a nie zadriemať.

Predné reflektory osvietili postavu. Vylúpla sa z tmy, kráčala popri krajnici kúsok pred autom. Knísavá chôdza, tmavé háby...

Kým som sa spamätal, prefrčal som okolo nej. Ponorila sa naspäť do prázdna, zhltla ju čiernota, ktorá ma prenasledovala.

Nočný chodec, chodkyňa alebo...

Nič sa nedalo vylúčiť. Možno ma predsa dostala, mal som ju v hlave, môže sa mi zjaviť kdekoľvek. Trebárs aj na zadnom sedadle.

Znova som ju uvidel. Reflektory ju osvetlili rovnako ako pred chvíľou. Knísala sa popri krajnici, čisté déjà vu. Tentoraz zaregistrovala blížiace sa auto. Zastala, začala sa obracať.

Dupol som na plyn, nech okolo nej preletím, kým mi ukáže tvár. Nestál som o ten pohľad ani najmenej. Presne takto vykračovala, keď sme ju videli pri Liptovskej Mare. Otočila sa na nás, zblízka sme si ju prezreli. Chyba. V tom momente sme boli všetci traja mŕtvi, ibaže sme to nevedeli. Stiahli sme aj Fajnora. Nečakaný bonus. Teda ja som ho stiahol, chlap išiel na môj účet.

Už onedlho sa k nim pripojím. Pozrel som na palubnú dosku. Nádrž spolovice prázdna. Benzín mi vydrží maximálne dve či tri hodiny.

Znova som ju zbadal pred autom. Svetlomety ju ožiarili, stála pri ceste mierne pootočená. Rovnaká póza, v akej bola, keď som ju pred minútou obišiel. Obracala ku mne tvár, nebolo úniku. Aj keby som letel dvestovkou, zjavovala by sa znova a znova. Lapila ma do slučky, z ktorej sa nedalo vyšmyknúť.

Odvrátil som sa. Ani zaboha jej nepozriem do očí.

Nechal som ju za sebou, ešte viac pridal. Presne takto trhane a nevypočítateľne jazdili rybári na nahrávke – keď sa blížilo ich veľké finále. Aj im sa dostala do hlavy, zjavovala sa im, aj oni ju videli všade.

Znova som ju zazrel. Skurvená slučka, zacyklenie. Napadlo mi, že prízrak skúsim rozložiť podľa Fajnorovho návodu. Prišlo mi to absurdné. Nahlas som vyprskol, divoko sa rozrehotal.

Trvalo to dlho, v gebuli samá hmla, načisto som sa stratil. Iba som žmurkol a ručička na ciferníku ukazovala o tretinu benzínu menej. Ani poňatia, kde som, kam sa veziem, koľko ešte vydržím. Veternica sa mi zjavila toľkokrát, až som to prestal riešiť. Už som sa nebránil, nechal som ju, nech mi ukáže tvár.

Vyzerala ako rozbitý kaleidoskop. Veľa živých prekrývajúcich sa fraktálových obrazcov nahrnutých na jednu kopu. Inak to nedokážem opísať. Chaos.

Súbežne s tým sa mi rozpadol svet. Videl som jeho štruktúry, rozochvené tvary, čudné geometrické vzory. Rozbila sa jeho súdržnosť, zízal som za povrchový náter, ktorý vnímame v bežnom stave vedomia.

Rozboleli ma oči aj hlava. Zmysly nie sú zvyknuté na také vnemy, sú pre ne načisto cudzie. Ak sú im nebodaj vystavené, väčšinou ich odladia, spoločne s mozgom sa postarajú, aby ti ich nevpustili do vedomia. Lenže ak je takých vnemov priveľa, vylomia bezpečnostné stavidlá. Zmysly ich už nestíhajú odladiť, takže protestujú aspoň bolesťou.

Realita sa mi rozprskla do akejsi mozaiky. Akoby som sa díval na desiatky, stovky malých obrazoviek. Na každej som prežíval iný dej, inú skutočnosť.

Doliehal ku mne čoraz väčší hukot. Auto sa knísalo, nápory vetra silneli.

Veternica na mňa zízala z každého odlesku i matnej plochy. Napríklad z tmavého displeja autokamery. Tam sa jej zapáčilo, odtiaľ zrejme pozorovala aj nešťastných rybárov. Asi preto kameru vyšmarili z okna.

Keď som si ten prekliaty prístroj privlastnil, bolo to jediný raz v živote, čo som sa na niečo ulakomil. Parádne si viem vybrať.

Skontroloval som spätné zrkadlo. Za mnou rovnaká pustina ako aj predo mnou.

Načiahol som sa, chytil autokameru a odtrhol ju od čelného skla. S úlovkom v hrsti som sa znova oprel, pootvoril okno, chystal sa ju vyhodiť.

Pozrel som do zrkadla.

Sedela za mnou. Čierna silueta. Presne tam, kde predtým sedela Nina.

Ani mnou netrhlo, bol som už príliš vyčerpaný. Kamera sa mi vyšmykla z dlane a spadla k nohám.

Trochu sa mi rozochvel dych, ale inak nič. Neprekvapilo ma, že ju vidím v zrkadle. Veď už bola vo mne, dávno som ju mal v mozgu.

Silueta vyzerala takmer ľudsky, jedine krk a hlava boli neprirodzene pretiahnuté.

Nehybne sedela v tmavom priestore, nič nepodnikala, vyčkávala. Ťažko povedať, či by tam bola, keby som sa obzrel. Možno sa usídlila iba na lesklej ploche zrkadla, tam ju moje vedomie premietlo, projektovalo. Netrúfal som si zisťovať to, až tak hrdinsky som sa necítil.

Pripadal som si ako v sne, v horúčkovitej hmle. Myslenie sa odparilo, akoby ma jej prítomnosť uhranula, zhypnotizovala. Takže som mechanicky šoféroval, zabáral sa do automatického, robotického módu, v ktorom sa rozplývalo moje sebauvedomovanie, a znova sa vynáral do prítomnosti vlastného ja. Nevedno, koľko času medzitým pretieklo – benzín skokovo ubúdal, meniace sa číslice na hodinovom displeji mi nedávali žiadny zmysel.

Prebral ma až štipľavý vietor, ktorý prefukoval dnu cez pootvorené okno. Vo svetle reflektorov poletoval sneh zmiešaný s dažďom. Dul tu poriadny víchor, udržať auto v jazdnom pruhu bolo čoraz ťažšie. Našťastie ma už neboleli ruky, stŕpnuté telo som si vôbec necítil.

Okolitá čerň zredla, najmä oblasť pred autom sa mierne rozjasňovala. Ešte sa neblížil východ slnka ani brieždenie, ale tmavá obloha naberala priehľadnejšie odtiene.

Vo chvíli triezveho myslenia som usúdil, že smerujem na východ. Vzápätí ďalší výpadok.

Keď som sa prebral, stále som šoféroval. Zázrak, že som sa nikde nevybúral. Dokonalý automat, čistý zombie. Pozrel som do zrkadla.

Stále tam bola. Bližšie. Akoby sa ku mne nakláňala v spomalenom pohybe.

Potiahol som nosom. Zazdalo sa mi, že cítim jej odor. Nebol to telesný pach, ako keď sa ku mne nakláňala Nina. Vdýchol som príjemnú sviežu vôňu rozkvitnutej jarnej lúky. Spolu s tým aj závan rozdrvenej tatranskej žuly, kryštalickej bridlice a čohosi železitého. Spomenul som si, čo mi hovoril Fajnor. Nevdychujem ozajstnú vôňu veternice či smrti. Iba vlastnú fantazmu, ktorú som si vytvoril z podvedomých asociácií. Takto voňala druhá strana iba mne, nikomu inému.

Obloha na horizonte ešte viac zbledla. Z tmy presvitali obrysy vzdialenej krajiny. Ani som ich nemusel dlho pozorovať – hneď mi došlo, na čo sa dívam.

Temný masív Vysokých Tatier. Špicaté končiare, rozoklané hrebene, vykrivené sedlá.

Vitaj v Podhalí, povedal som si.

Veternica ma doviedla presne tam, odkiaľ som sa chcel čo najviac vzdialiť. Od Żywieca som sa sem po oblúčiku vrátil, poslušne sa doviezol do epicentra. Halný tu vial s najväčšou silou, tou fyzikálnou aj tou druhou – neprirodzenou, neznámou.

Czarny Dunajec, stálo na informačnej tabuli, ktorú som práve minul.

Vedel som, kde to je. Kúsok od slovensko-poľských hraníc. Pár kilometrov od Vitanovej, pri ktorej sa zabili dvaja rybári.

Vrátil som sa sem od severu, veternica ma vedie priamo do centra svojej moci.

Aké má so mnou úmysly? Snažila sa sem dovliecť aj ostatných, ktorí jej podľahli? Ibaže to nezvládli, nevydržali, takže sa cestou pozabíjali?

Odpovede som netušil, ale bolo mi jasné, že o necelú polhodinu budem pri Zakopanom – v lesoch na úpätí severnej strany Tatier.

 

  *

 

V spätnom zrkadle sa zablyslo modré svetlo. Prudké a ostré, prižmúril som oči. Záblesk mi pretrhol zmätočné myšlienky. Na chvíľu som bol späť – vyšťavený a polomŕtvy, ale príčetný. Jasnomodrá žiara pravidelne blikala, rýchlo ma dobiehala.

Maják, svitlo mi.

Policajti. Už ma majú, niekto ma nahlásil. Nečudo, veď zopár posledných hodín som šoféroval ako ožran.

Pokúsiť sa uniknúť? Nemožné. Nie som bohvieaký šofér, ani keď som vo forme. V mojom terajšom stave by to bolo jedine trápne, patetické.

Nepridal som plyn ani nehľadal odbočku, ktorou by som ubzikol. Namiesto toho som premýšľal, čo sa stane, keď ma zastavia. Čo podnikne prízrak, uvidia ho vôbec? Asi nás zabije. Všetkých, na jeden šup. Dnes v noci som už predsa videl, čo dokáže policajt so strelnou zbraňou a s halným v gebuli.

Blikotajúca žiara sa natesno priblížila, zalialo ma svetlo diaľkových reflektorov. Stále som však nepočul sirénu.

Rezali si to nebezpečnou rýchlosťou, o pár sekúnd som ich mal za kufrom. Nespomalili, zľakol som sa, že do mňa vrazia. Halný ich už možno dávno previal.

Inštinktívne som potočil volantom, uhol ku krajnici.

Preleteli okolo mňa tak rýchlo, až sa suzuki zaknísalo.

Hasičské auto, žiadni policajti.

Hľadel som za vzďaľujúcimi sa svetlami a pripadal si vykoľajene. Cítil som úľavu, ale aj sklamanie. Keby ma zastavili, mohlo byť po všetkom. Lenže takto...

Skontroloval som spätné zrkadlo.

Už sa mi takmer dotýkala temena. Čakal som, že rozďaví čeľuste a odhryzne mi polovicu zátylku. Ale prečo by to robila? Aj tak už bola dnu, zavŕtaná hlboko pod lebečnou stenou.

Cesta ma voviedla do zalesnenej oblasti, okolie znova stmavlo. Smreky sa divoko kolísali, víchor ich ohýbal, cez pootvorené okno ku mne doliehal hukot a praskot lámaného dreva. Ovial ma závan čerstvej živice z popraskaných kmeňov. Dážď so snehom zhustol, čelné sklo pokryli rýchlo sa topiace vločky. Zapol som stierače, ale veľmi to nepomohlo. Biedna viditeľnosť sa ešte znížila, na ceste pribudli zákruty. Nešiel som rýchlo, no aj tak som cítil, ako v nich pneumatiky strácajú kontakt s mokrou vozovkou. Na zabitie. Našťastie som už nečakal nič iné, nebolo to prekvapenie.

Konečne rovnejší úsek. Skontroloval som spätné zrkadlo. Hlava pri hlave. Akoby mi chcela čosi pošepkať do ucha.

Rovinka sa skončila, ostrá zákruta a...

Dupol som na brzdu. Dostal som šmyk, kĺzal som sa jedna radosť. Chvalabohu ma neskrútilo, po pár metroch auto zastalo.

Zastalo. Takže konečná.

Asi tridsať metrov predo mnou stál masívny hasičský kolos, ktorý ma pred chvíľou predbehol. Práve z neho vystupovali chlapi v nepremokavých plášťoch, nasadzovali si prilby s plexisklovou ochranou a naťahovali si hrubé rukavice.

Šikmo cez vozovku ležal vyvalený smrek. Obrovský kus, kmeň mohol mať priemer hádam aj dva metre. Hasiči si pozapínali čelovky na prilbách, vytiahli z auta zopár motorových píl a začali orezávať vetvy, aby sa dostali ku kmeňu.

Okolie ožarovali záblesky majáka. Až teraz som si všimol, že pri krajnici stojí ďalšie auto. Starší rodinný sedan. Jeho posádka v ňom však nesedela. Dvaja dospelí a tri deti sa tlačili v autobusovej zastávke o desať metrov bližšie. Možno sa báli, že v sedane ich privalí ďalší vyvrátený strom. Radšej vyliezli, ukryli sa do búdky a privolali pomoc. Preto sa hasiči tak náhlili.

Občas som premýšľal, ako bude vyzerať moja smrť. Napadlo mi veľa možností, ale nikdy ani náznak, že by posledná scéna, ktorú v živote uvidím, mohla pôsobiť takto bizarne. Víchor, praskajúce stromy a poletujúce kvapky, ktoré v modrých zábleskoch pripomínali jagavé ihličky. Do toho vrčanie motorových píl, hasiči v mokrých plášťoch, uzimená rodinka napresovaná v búdke a...

Moja spolucestujúca.

Prihovorila sa mi – rovno do ucha. Hlboký klokotavý chrapot. Počul som ho v lebke aj celým telom, rozozvučal interiér. Drapľavá rezonancia, vibrácia, vysielanie z cudzích svetov.

Lenže niečo sa zmenilo. Tentoraz som mu rozumel. Význam sa formoval priamo z ťahavých zvukov, neobťažoval sa tvorbou hlások či slov. Zbytočná odbočka. Stačilo chvenie a intenzita, ktoré trhali bubienky. Pritom som si bol istý, že keby bol v aute nahrávač, zachytil by jedine môj prerušovaný dych. Napokon, autokamera mi spadla kamsi k nohám. Možnože stále nakrúca obraz aj zvuk. Ak ju niekto objaví, nebude chápať, rovnako ako som nechápal ja.

Chrapot sa prehlboval, no prízrak som už v zrkadle nevidel. Asi do mňa vstúpil, lebo čas sa znova natiahol.

Šepkal mi nepekné veci. Nabádal ma na poriadne šialenosti.

Intervaly medzi modrými zábleskmi sa predĺžili, kvapky bombardovali sklo aj kapotu v oveľa lenivejšom tempe.

Naklonil som hlavu. Takto, v krivej polohe, som vo vysielaní objavil nový zmysel. Zrazu to dávalo logiku.

A prečo nie?

Naštartoval som, preradil na spiatočku. Rozvážne som cúvol, potreboval som totiž dlhšiu jazdnú dráhu.

Roztúrujem motor, rozbehnem sa a vpálim do zastávky s natlačenou rodinkou.

Jasné ako facka.

Ak sa zadarí, podniknem aj ďalší nájazd. Na odvrátenú stranu so sebou vezmem zopár hasičov. Veď aj tam ich treba, požiar je sviňa v každej realite.

Neviem, prečo som predtým robil také drahoty. Vždy som mal rád čísla. Čím väčšie, tým lepšie.

Platilo to aj teraz. Zobrať ich so sebou čo najviac, preniesť ich, veternica bude vedieť, čo s nimi.

Necítil som žiadnu nenávisť ani zúrivosť. Smršť dula hladko a pozvoľna, celkom prirodzene, dokonalé tao. Takmer banálne, čakal som väčšie divadlo.

Iba dupnúť na plyn, správne nasmerovať volant, vydržať. Nič viac. Všetko ostatné sa zariadi samo.

Pustil som sa do práce.

Stlačil som pedál, suzuki sa rozbehlo. Preradil som na trojku, to bude stačiť.

Nikto si ma nevšímal. Hasiči mali čo robiť, uzimená rodina hľadela ich smerom. Vrčanie auta zaniklo v hukote víchra a rámuse motorových píl.

Rozbalil som to na maximum – posledná jazda má stáť za to.

Dvadsať metrov.

Stláčal som pedál ako o život a rehotal sa od šťastia. Voľnosť, sloboda, divokosť.

Nikdy som sa tak skvelo neuvoľnil, odjakživa som bol priposrato upätý.

Len do toho, smelo vpred!

Desať metrov.

Silnejšie som zovrel volant, takmer mi vykĺzol zo spotených dlaní. Beťár.

Päť metrov.

Reflektory osvetlili rodinku. Konečne si ma všimli. Vyvalené oči, vydesené tváre... Neskoro, nebolo úniku.

Pripomenuli mi iné vyvalené beľmá, inú vydesenú tvár.

Zdvihnuté krvavé dlane... Červená rana na bruchu...

Ninka.

Strhol som sa, chrapot razom zmĺkol.

Tri metre. Čas roztiahnutý ako roztavená guma.

Otec s matkou a tromi deťmi.

Preniesť ich čo najviac.

Ninin pohľad na rozdriapané časopisy.

Všetko dokopy.

Zvrtol som volant doľava, pneumatiky zapišťali. Tenko, bodavo.

Efektná otočka, striekajúca voda.

Nový smer. Suzuki sa rútilo k vyvalenému kmeňu a zhŕknutým hasičom.

Nezložil som nohu z plynu, moja konečná.

Zatrúbil som, aby sa stihli uhnúť. Odskočili mi z dráhy, nenabral som ani jedného.

Radosť aj sklamanie, oboje naraz.

Vždy som bol sám, nebol dôvod meniť to na poslednú chvíľu.

Ruka mi skĺzla k bedrám, nahmatal som spínač bezpečnostného pásu. Šťuknutím som ho uvoľnil – nech ma nič nedrží.

Vpáral som do spadnutého kmeňa. Tupý drvivý náraz.

Tma.

 

  *

 

Prebral som sa razom, nie ako vo filmoch. Žiadna poetika.

Modré záblesky, dopadajúce kvapky. Hukot.

Ležal som na dokrčenej prednej kapote, okolo mňa záľaha črepov. Musel som preletieť cez čelné sklo.

Telo som si necítil, skoro nič nevidel. Výhľad mi zastieral červený príval, čo sa mi valil z otvorenej lebky. Ktovie, či iba krv, alebo aj mozgový mok.

Nikoho som nezabil, smršť nado mnou nevyhrala. Spomenul som si na Ninku, ona ma spasila. Môj anjel strážny, záchranárka. Nebyť jej zásahu, tak neviem...

Blúznil som, všetko, aj obyčajné spomienky, naberalo transcendentný nádych.

Zároveň mi to pálilo jasnejšie než kedykoľvek predtým. Možno to bolo naopak a blúznil som doteraz. Celý život v akejsi hmle – omámený, utopený v osobných ilúziách, averziách a mániách. Vždy, okrem chvíľ, keď som sa zaoberal číslami. Tie mali podobnú jasnosť aj reálnosť ako môj terajší stav, tie boli skutočné.

Napadlo mi, že všetci sme nesmrteľní. Po celý život – okrem jediného dňa.

V mojom prípade práve tohto.

Odchádzam, ale veternica ma nedostala, nepodvolil som sa. V tom je moje víťazstvo.

Začul som chlapské hlasy. Vzdialené a zastreté. Hasiči sa na čomsi dohadovali, asi volali záchranku.

O chvíľu je tu Nina, ktorá sa o mňa postará.

Čo vidia, keď sa na mňa dívajú? Dolámanú ľudskú schránku, kus mäsa, z ktorého uniká život. Zvonku je všetko rovnaké, smrť ako smrť. Vnútorný rozdiel rozhoduje o všetkom. Vyhral som, nepoddal som sa. Odkryl som v sebe rozmer, v ktorom som dokonale slobodný, v ktorom som ničím nepodmienený pán. Rovinu, kde nado mnou nevládne ani veternica, ani smršť, žiadne vonkajšie okolnosti či podnety. Dokonca ani halný – ničivý vietor, ktorý časom sfúkne každého – tam nemá prístup.

Nič som necítil, ale mal som pocit, že sa usmievam. Vždy som bol prišliapnutý, zato teraz som ochutnal slobodu. Mám v sebe vesmír, vnútorný kozmos, úplne oddelený od toho vonkajšieho. Veľká vec. V človeku je absolútne neprírodný prvok. Čosi, čo vôbec nesúvisí s fyzikou, dokonca ani s kvantovou. Čosi nepodmienené, čo nepodlieha žiadnym zákonitostiam – nadradené času a priestoru, tvoriace svety aj všetky rozmery. Absolútna individualita, alfa a omega.

Ja som.

Škoda, že som sa prebudil až cez takýto extrém, až v momente, keď pre tento svet vyhasínam. Nie je to nutné, potenciál je prítomný už od začiatku.

„Nerozvíjam sa, ja som,“ povedal Picasso. Bol si vedomý svojej prvotnej formy, matrice, ktorá je už od zrodenia kompletná ako plán katedrály.

Stačí ju realizovať, aktivovať, rozvinúť v živote – jediný zmysel časopriestoru, celej simulácie, plátna, na ktoré premietneš, alebo nepremietneš, svoje sebadielo. Presne to sa mi prihodilo, hoci nie úplne zámerne. Šťastie v nešťastí. Chcel som pátrať po veternici, zabil som sa pri tom, no zároveň som skrz prázdnotu objavil vlastné jadro.

Stálo mi to za to? Ťažko povedať. Vždy som po tom hmlisto túžil, intuitívne som cítil, že druhá strana existuje, a snažil som sa do nej preniknúť. Podvedome, preto moja fascinácia číslami – záhadnými entitami. Namiesto prieniku mi však zostalo... účtovníctvo.

Príznačné, odveká heroická túžba po transgresii, odveký vzdor, okresaný na úsporný rozmach každodennosti. Pracuje sa, má sa, drieme sa, patrí sa, nesmie sa...

To odporné sa... Ono ma po celý život prenasledovalo, ani som o tom nevedel, ono ma skresalo na milimetre oproti môjmu potenciálu, môjmu plánu katedrály.

Keby som sa prebral skôr a prepracoval sa k svojej prvotnej matrici prezieravejšie, mohli sa diať veci... Stal by som sa polobohom, titanom, už za svetského života. Možno by som tvoril ako Picasso, bol ďalším Gödelom, Einsteinom, Teslom; gigantom v umeleckej, matematickej, vo vedeckej, v športovej, biznisovej či inej brandži... Hoci svetská veľkosť – zbytočne prízemná fixácia, slabučko ambiciózny rozlet. Azda by som radšej uprednostnil skromnejšiu, slobodnejšiu verziu a utvoril sa autonómnym človekom, ktorý žije presne tak, ako chce, kde chce a s kým chce. Takým, ktorý nemárni čas plytkými robotickými zamestnaniami, nie je otrokom, ale robí iba to, čo ho baví a napĺňa; ktorý koná svoju pravú, najhlbšiu vôľu. Nezávislým od každej cudzej vôle, od niečej milosti alebo rozmarov.

Zdá sa ti to uletené, prehnané, fantazmagorické? Ak áno, tak iba preto, že teba dotyk s tvojou pravou vôľou zatiaľ minul, ešte si ju neobjavil. Väčšina ľudí ju nikdy neochutná. Ich životy nemajú žiadnu rezonanciu, magnitúdu, vedomý cieľ ani zmysel – okrem tých načisto biologických, prízemných, banálnych. Vnútených zvonku, vsugerovaných. Ani štipku nepodmieneného. Bežní ľudia podliehajú vonkajším vplyvom po celú svoju existenciu a podľahnú im aj po smrti – strhne ich smršť, riava ich rozomelie. Stratia svoje vedomie, individualitu, ich zvyšky sa votkajú naspäť do večného kolobehu, do čierneho kruhu. Recyklácia zvyškového odpadu. Kruté, neľudské, ale práve to znamená prechod na druhú stranu – prekročenie ľudskej formy a všetkého, čo k nej patrí.

Moje vyslobodenie stálo za tri obetované životy. Nič až také strašné sa nestalo. Znova ich oživím, aj tak to boli iba prízraky – podobné ako ten, čo nás prenasledoval. Podobné ako ten, ktorým som bol doteraz aj ja.

Padol na mňa tieň, zaľahlo ma bezčasie. Veternica ma obchádzala, veď nechýbalo veľa a patril by som jej. Nechcela sa zmieriť s prehrou.

Ležal som tam rozbitý, no aj tak mi to prišlo smiešne. Dostal som sa mimo jej dosahu, vôbec som sa nebál. Ukročil som do vlastného rozmeru.

Fajne si ma rozlámala, poslal som jej myšlienku. Môžeš poničiť moje orgány, rozbiť moje telo, dokonca aj dušu. Rozšľahať mi mozog, prasknúť myseľ. Môžeš zabiť mojich blízkych, vytrhnúť ich z môjho dosahu aj zo života. Skôr či neskôr to všetko urobíš.

Okej.

Môžeš si so mnou spraviť, čo len chceš. Okrem jedinej veci.

Nedokážeš zničiť moje vedomie, môj zážitok vlastného ja. V spánku, bezvedomí a kóme ho zdanlivo neprežívam, lenže teraz – na prahu – už viem, že iba preto, lebo práve vtedy je najsilnejšie. Bežná biedna kapacita vnímania ho vtedy nezvláda obsiahnuť, takže vypne príslušné obvody – podobne ako elektrická poistka v momente prepätia. Mozgové tkanivá sú krehké, neznesú veľa, treba ich chrániť. Ich aktivita koreluje s vedomím, ale ani náhodou ho nevytvára – naopak, slúži mu. Teraz je už jedno, čo sa s mozgom stane, aj tak je poničený spolu s mojím telom. Čím viac sa vedomie odpúta od mäsa a kostí, tým je silnejšie. V smrti, práve v momente prekročenia horizontu udalostí, sa stáva tisíckrát, miliónkrát mocnejším, než ho vnímaš teraz. To je posledný, fatálny nápor na fyzický organizmus, vtedy máš šancu zmeniť sa na boha.

Vidím to len vďaka tebe, drahá veternica, anomália vo vnímaní, za čo ti neskonale ďakujem. Nie si nepriateľská sila, ale spojenkyňa. Konečne sa nebojím, šupiny dobra a zla zo mňa opadli spolu s ostatnými nánosmi humanity. V pozemskom žití sú užitočné, majú svoj význam, no tam, kam smerujem, ich už nepotrebujem.

Prežívam osvietenie alebo šialenstvo pred pádom do ničoty?

Oslobodenie, pravú nirvánu alebo predsmrtné blúznenie, zmätenú biochemickú reakciu? Azda delírium vyhasínajúceho mozgu, ktorý sa megalomanským halucinovaním snaží obnoviť pocit stratenej kontroly?

V epicentre, v Podhalí, je predsa pomätenie najsilnejšie. Ale možno akurát to umožňuje prienik a prielom, možno práve to je príležitosť prekĺznuť...

Sen buď vedome snívaš, alebo si ním snívaný.

Ja – jediné slovo, ktorým sa môžem označiť iba ja sám. Trhlina v pletive jazyka aj mysle. Nikto iný mi tak nemôže povedať, nikto v celom kozme, ani samotný Boh. Už chápem, čo to znamená. Som tvorca, dokážem plodiť vesmíry. Moja svetská osobnosť aj telo sú len dočasné konfigurácie, zhluky náhodných čriepkov. Všetka ľudská tragikomédia, všetky radosti aj strasti, osobné drámy, ambície, vzostupy, pády, lásky, slasti, bolesti, sklamania... To všetko, čo ti v bežnom stave, v bežnej každodennosti – teda vo sne – pripadá ako pohorie, ohlušujúca a zásadná totalita tvojej existencie, sa z tejto strany javí len ako špendlíková hlavička. Prchavá, síce dôležitá, ale nijako podstatná, do značnej miery náhodná čiastka mojej celistvosti. Podmienená miestom a epochou narodenia, rodičmi, výchovou, vzťahmi, okolnosťami či prevládajúcou kultúrou. Nič, na čo by sa oplatilo priveľmi fixovať.

Až vo svojom ja som bohom, tvorcom nových svetov, miliárd galaxií, hviezd, mŕtvych či obývaných planét. Oveľa vyššia šarža než ledva živoriaci veterný prízrak. Vyššia šarža než život.

Veternica sa nado mňa naklonila, preniklo mnou mrazenie.

Stále som sa nebál. Už som zrel večnosť, oproti ktorej je celý život iba jediná mikrosekunda. Keď si slobodný, nemusíš sa báť smrti. Dokonca ani života.

Prepadol som sa do tmy, do ónyxového plameňa v centre vlastnej bytosti; zostup do čiernej diery sa nedal oddialiť – moja posledná podmienenosť.

Vynárali sa vo mne možnosti – svety, vesmíry aj životy –, ktorými tú večnosť vyplním. Konečne sa priamo pozriem do ríše čísiel, prvotných foriem. Podebatujem o nich s Gödelom a Wittgensteinom. Potom sa do sýtosti povozím na Falcone z Hviezdnych vojen. Alebo ovládnem Stredozem, stanem sa novým Sauronom a natiahnem si na ukazovák Jeden prsteň. Prečo nie, možnosti sú nekonečné.

To všetko bude iba tréning, som predsa tvorca – auctor. Oživím Ninu, Gaba aj Fajnora, ktorému vrátim manželku, syna i dokonalé zdravie. Spolu privítame Ninkino dieťa, čaká nás veľa dobrého. Stvorím si veľkú rodinu, vzkriesim svojich rodičov, s ktorými si dopoviem všetko, čo sme si nestihli povedať.

Potom, po niekoľkých eónoch číreho šťastia, sa už nadobro rozlúčim s ľudskými taľafatkami a pristúpim k ozajstným výzvam. Jasne ich vidím, ale nedajú sa opísať – vymykajú sa chabým možnostiam a fádnemu rozmachu ľudského jazyka. Aj myseľ najväčšieho pozemského génia je oproti nim detská.

Mám tú moc – tak ako každý prebudený. Zámer uskutočním svojou imagináciou – rovnakou silou, aká stvorila veternicu aj všetky fantazmy. Vlastne iba zopakujem postup, ktorý som už vykonal – ako každý človek vnímajúci seba a svoje okolie. Ibaže tam, na druhej strane, nebudem tvoriť zo vstupných dát svojich fyzických zmyslov, ale sám zo seba. Ja som prvotná, nepodmienená príčina, nehybný hýbateľ. Napokon, aj s tým už mám skúsenosť. Rovnako ako ty. Veď aj v obyčajných snoch vedomie s dokonalou presnosťou oživuje ľudí, ktorých si nevidel celé dekády. Vystupujú v nich ako samostatné bytosti – môžeš sa s nimi rozprávať a dopredu nevieš, čo povedia alebo spravia. Pritom sa to všetko odohráva v tvojom vlastnom vedomí. Zvážil si niekedy, čo to znamená, aké implikácie to má? Čo to prezrádza o takzvanom bdelom stave?

Áno, prísne vzaté, život sám osebe nemá žiadny zmysel. Kedysi ma to zhrýzalo, vháňalo do temného nihilizmu. Aký som len bol hlúpy. Veď preto a len preto si môžeš zmysel ľubovoľne vytvoriť, sám zo seba, ja pre ja. V tom je bezmedzná prometeovská krása, ľudská vznešenosť.

Tma ešte viac zhustla, mrazenie sa vystupňovalo. Počul som ozvenu chrapotu. Veternica sa nevzdávala, číhala do poslednej chvíle, chcela si ma uchmatnúť. Upriamil som na ňu pozornosť. Uvidel som ju celkom jasne, hoci nie fyzickými očami.

Čo vlastne je?

Oživenie, personifikácia toho, čo zo slobody vytvorí väčšina ľudí. Vraždiaci prízrak, nočná mora, karma. Zhmotnenie ich samých, ich vnútorných svetov, toho, čo nosia a vytvárajú sami v sebe. Psychická sféra tak funguje – všetko oživuje, spodobňuje, personifikuje, vytvára jednu metaforu za druhou. Ako v detských snoch, kde sa každý predmet – vešiak, skriňa či stolička – premieňa na živú bytosť.

Keď duje halný, stúpa počet samovrážd, násilia, vrážd aj agresivity. Lenže to nespôsobuje vietor, ten nie je zlý, ale iniciačný. Rozširuje vedomie, roztvára vnútorné svety, prináša slobodu. Čo si s ňou počneš, čo v sebe a zo seba vytvoríš, je iba na tebe. Výsledok vidíme. Je ťažké byť bohom, hoci aj neprebudeným, driemajúcim.

Silnejšie som sa zameral na veternicu, už mi nezostávalo veľa času. Ani v najmenšom ma netrápilo, čo prízrak urobí so zvyškami, škrupinkami, ktoré po sebe zanechám – s fyzickými aj tými psychickými. Možno sa nimi nasýti, aspoň na chvíľu si uľaví v nekonečnom hlade. Veď práve ten ho poháňa, ženie; práve hlad vo všetkých možných formách je smršťou.

Necítil som voči prízraku hnev ani strach, skôr zvláštny druh súcitu. Nie emocionálny ani patetický. Chladný, akési porozumenie základnej skúsenosti, ktorá spája všetky vedomia – od tých najefemérnejších až po najrozvinutejšie.

Smršť, meluzína, smrť, nebytie... Zaujímavý reťazec. Možno by stálo za to, lepšie ho preskúmať.

Prenikol som do veternice. Biedna, zúfalá forma. Hladný duch – préta. Vznikla akousi chybou v matrixe, ktorá ju odsúdila k neprestajným mukám. Trpí ešte viac než ľudia – vrátane svojich obetí. Poháňa ju extrémny hlad, ktorý ani na okamih nedokáže ukojiť. Už veky sa priživuje na drobných smrštiach burácajúcich v ľuďoch, no každé jedno sústo iba prehĺbi jej lačnosť. Zostáva uväznená v kolobehu márnych pokusov o zasýtenie, z ktorého sa nevie vymaniť. V tomto sa veľmi nelíši od svojich obetí, práve naopak, podobnosť s nimi umožňuje jej zhubné pôsobenie. Napĺňa ju rýdza hrôza z existencie, ktorú vyjadruje ustavičným zúfalým škrekotom.

Neprišlo mi jej ľúto, bol som načisto indiferentný – ako k všetkému vrátane seba. Videl som to skôr ako otázku rovnováhy, ako rušivú šmuhu na inak čistom okne...

Vtiahol som veternicu, absorboval ju, pohltil. Tenké kvílenie razom stíchlo. Ukončil som jej trápenie, prebral som ho na seba, vlastne – do seba. Stačil na to slabý, ledva postrehnuteľný zámer. Možno práve o to jej išlo, o vyslobodenie; tak ako všetkým, či už vedome, alebo podvedome.

Kedy sa to už skončí? pýtal som sa neraz, keď ma premohol život. Odpoveď je vždy rovnaká, platná pre každého, pre každú situáciu.

Čoskoro.

Keď to máš za sebou, je to úľava. Nesmierna, nebudem ti klamať. Teraz, keď všetky časové linky splývajú, keď si s nimi môžem robiť, čo chcem, však jasne vidím, že nemá zmysel náhliť sa za prah, prípadne sem vstúpiť predčasne. Zato takto, keď odchádzaš vedome, nie zo slabosti, ale zo sily...

Svetlo silnie, je ónyxovo čierne a zároveň až oslňujúco biele. Vôbec sa to nevylučuje, protiklady tu splývajú. Cítim nepredstaviteľný pokoj, priam neľudskú vyrovnanosť – bez najmenšieho sčerenia. Okolitý nepriestor som zároveň ja, ďalší protiklad, ktorý sa vyparil. Až teraz si uvedomujem, že v pozemskom živote vnímame všetko, každé prostredie, cez vlastnú náladu, cez zápach emočného podfarbenia. Keď táto ilúzia zmizne, je to zvláštny sterilný zážitok. Nie je tu žiadny súcit, láska či milosrdenstvo, ani ich protiklady. Len nekonečná indiferentnosť, prázdnoplný čistý nepriestor.

Moje nové plátno.

Všetko, čo si pomyslím, čo chcem, k čomu nasmerujem zámer, okamžite tvorím. A to, čo tvorím, nazerám ako seba – ako vlastný kozmos. Moja vôľa a vnímanie splývajú do jednoty. Myšlienky sú tu krásne geometrické mnohorozmerné útvary. Najkrajšie zo všetkých sú tu čísla. Všetka filozofia, ktorá za niečo stojí, je len príprava na smrť – melete thanatou. Razom chápem Platóna, Plótina aj Pytagora...

Prebudený je vysoko nad bohmi, zdá sa mi, že aj nad samotným teistickým Bohom. Všetko sú to personifikované stavy vedomia, podobne ako biedna veternica, radené od najspodnejších až po najvyššie priečky. Veľká reťaz bytia – scala naturae. To, čo sa mi ponúka, čoho kontúry vnímam...

Znova za limitom jazyka, ďaleko za jeho najvzdialenejším okrajom.

Terra incognita.

Prepadávam sa čoraz hlbšie, a predsa stále stúpam.

Phygê monou pros monon, moja večnosť ma víta. Neumieram.

